Las persunas en quest cudesch èn inventadas. Tgi che vul far cumparegliaziuns cun persunas realas, fa quai sin atgna ristga.

Prolog

Ella aveva smirveglià. ‹In e-mail dad el? Pertge? El m’ha gea sez ditg ch’i saja privlus.›

Lura ha ella legì il messadi.

«Jau stoss dabot ir insanua», ha ella clamà vi tar ils collegas.

Ella ha tschiffà sia giacca ed è sbrigada dad isch ora.

Cura ch’ella s’avischina al laboratori davos l’ovra, buffa ella. Ella sa ch’ella vegn a stuair bragir, sch’ella embratscha el. Bragir dal plaschair.

Ella avra l’isch e vesa la persuna sin la sutga davant il computer. Da qua d’envi èsi cler. Ella na vegn mai pli a bragir.

«Vinavant!»

Insatge dir punscha davostiers en sias costas.

In

glindesdi, ils 5 da matg 2002

Sibilla Cahenzli ha ses principis. Tschintg avant las sis tschenta ella adina giu ses computer. Duas minutas avant las sis tira ella en ses mantè da plievgia, prenda sias clavs e dat adia ad Emilia ed Emerita, sias duas plantas da gumma. Punct las sis banduna ella ses biro.

Oz èsi auter. Igl è mesa las sis e Sibilla ha lungurus. Ordavert fai primavaira. Per il solit na fa ella betg stim da talas chaussas. Ma ella ha gist finì l’analisa d’ina firma che fabritgescha tualettas per l’entir mund ed ella n’ha naginas mustgas da cumenzar in nov dossier.

Sibilla guarda en ils truclets dal pult e fa ina glista da quai ch’ella sto ir a cumprar en papetaria. Lura guarda ella sin l’ura. Anc adina betg las sis.

‹Vom jau halt ina giada in zic pli baud a chasa›, pensa Sibilla. ‹Diana è segir leda, sch’ella sa chalar pli baud.›

Diana è la chasarina da Sibilla. Ella lavura dapi diesch onns tar ils Cahenzlis. Atgnamain na duvrass Sibilla nagin pli che guarda dals uffants. Els fissan gia vegls avunda per star suenter scola intginas uras persuls a chasa. Ma Sibilla ed era ses um Pieder han insaco in meglier sentiment, sch’insatgi è d’enturn. Diana spetga perquai mintga saira fin che Sibilla u Pieder turnan da la lavur e va pir lura a chasa.

Avant che bandunar il biro emplenescha Sibilla la sprizza da bagnar fluras, metta lien ina extra purziun wuchsal e dat aua ad Emilia ed Emerita.

«Sche jau dastg ir oz ina mes’ura pli baud, dastgais vus era avair insatge bun. U betg?», di Sibilla senza sminar ch’ella na vegn las proximas emnas ad avair nagina peda pli da bagnar plantas.

Sibilla passa sur la sava da l’isch-biro e siglia en insatge brin. Igl è il pèz d’in um cun in mantè brin. Empè d’esser surstada ch’in um stat davant biro, fixescha Sibilla l’emprim il muster dal mantè. Igl è in muster a restas nair. Il bab da Sibilla aveva gì in tschop da la medema colur cun il medem muster. Ella sa regorda bain da la taila groppa. Ma cura ch’ella auza il chau, na vesa ella betg la fatscha rubagliada da ses bab, mabain la fatscha d’in um che po avair bel e bain la posa da Sibilla. L’um guarda serius. El ha egls blaus, pel brina e chavels stgirs.

Sibilla è irritada da la regurdientscha vi da ses bab e dals egls blaus che n’han da far nagut cun questa regurdientscha.

«Vus essas baud oz», di l’um en mantè brin. «Vus essas bain Sibilla Cahenzli?»

«Gea», di ella e smirveglia che quest um ha sper tut sia bellezza anc dents tut alvs. Per in um sin ils quaranta na sa chapescha quai betg da sasez.

Sibilla na vul betg guardar memia ditg sin il beau e serra il biro.

«Jau stoss ir oz in zichel pli baud a chasa. Sche Vus vulais vegnir tar mai, essas Vus memia tard. Vus ma pudais telefonar damaun, alura pudain nus far giu in termin. Da las diesch sun jau en biro.» Il tun da Sibilla è levet desperà. Ella sa vilenta che quest tip stat tuttenina qua davant ella senza esser s’annunzià. Quai na capita uschiglio mai. Ella ha insumma darar visitas da clients en biro. Ils blers clients n’enconuscha Sibilla gnanca persunalmain, mabain sulet dal telefonar.

L’um mussa sin la pitschna tavla sper l’isch-biro. «Vus faschais controllas da finanzas?»

‹Stat gea sin la tavla›, pensa Sibilla, ma ella sa sprova da restar curtaschaivla. «Gea, dapi set onns lavur jau sur mamezza.»

«Ma en il cudesch da telefon stat scrit che Vus sajas era detectiva.»

Sibilla emprova da rir, ma i tuna sfurzà. «Alura avais Vus guardà en in cudesch vegl.»

L’um fa ina fatscha trumpada.

«Cura che jau hai decidì da lavurar sur mamezza, hai jau fatg dus curs da detectivs en Germania», agiunta Sibilla. «Jau hai pensà che jau possia duvrar quai per mia lavur. Ma jau n’hai suenter mai lavurà sco detectiva. Jau hai adina gì avunda da far sco controlladra da finanzas. Gliez è era ina sort detectiva.»

Ch’ella n’ha mai gì il curaschi da surpigliar in cas, na stueva l’um en mantè brin gea betg savair. E che las dumondas ch’ella aveva survegnì sco detectiva eran adina incaricas lungurusas, na gieva era tiers ad el nagut. E ch’ella aveva adina refusà tuttas dumondas, perquai ch’ella avess uschiglio stuì desister da ses principis dad esser mintga saira in quart passà las sis a chasa, era medemamain chaussa privata.

«Sche Vus tschertgais in detectiv, essas Vus tar mai dal tuttafatg fallà», di ella cun tun datschert. Ma sut sia datschertadad scutina ina fina vusch interna. ‹Atgnamain fissan tes uffants uss vegls avunda. Ti pudessas patgific ina giada surpigliar in’incumbensa.›

‹Battas›, respunda ina segunda vusch, ina nauscha vusch. ‹Ti es memia veglia per da quai.›

«Jau aveva atgnamain sperà che Vus ma pudessas gidar.» L’um sbassa il chau e guarda sin in pachet ch’el tegna enta maun.

‹Danunder vegn tuttenina quest pachet?›, sa dumonda Sibilla. ‹Sto esser ch’el al aveva tegnì davos il dies.›

«Vus avevas ina giada fatg in expertisa sur da nus», di l’um en mantè brin. «Ed jau hai pensà ch’ina controlladra da finanzas che lavura il medem temp anc sco detectiva fiss la dretga persuna.»

«Stun mal», di Sibilla, tira la clav da l’auto or da satg e vul ir. Ma il pachet è enta pes. L’um tegna el vers Sibilla. Sin il pachet stat l’adressa da biro da Sibilla – sco sin in pac da posta. Il palpiri è smuglià – sco gia duvrà.

«Prendai», di l’um. «Faschai il bun.» El smatga il pachet vers il corp da Sibilla. «Sche Vus na surpiglias betg la chaussa, na sai jau betg nua ir.» El guarda agraden ad ella. Sibilla na vuless betg guardar en quests egls rugants. Els na van betg a prà cun la fatscha attractiva. Sin il pac na vuless Sibilla era betg guardar. Perquai guarda ella sin il mantè, sin la taila cun il muster a restas. Malgrà che la situaziun è malempernaivla, sto ella patratgar vi da ses bab. Co el purtava il tschop brin cun exact quest muster, cura ch’ella era anc pitschna. Co la mongia dal tschop stritgava la gauta da Sibilla. E co la taila murdeva vi da la gauta. Sibilla crai schizunt da pudair sentir ils mauns dal bab che savuravan da savun e levet da cigarettas. Ina bun’odur.

«Vus pudais vegnir damaun enturn las diesch», auda Sibilla a schend sasezza. «Lura ma pudais Vus declerar da tge ch’i sa tracta.»

«Engraziel fitg», di l’um. «Ma damaun na poss jau nunpussaivel vegnir. I n’è era gnanca necessari da declerar insatge. Vus chattais tut enta qua.» L’um smatga il pac en ils mauns a Sibilla, sa volva e sbriga da suler ora. L’isch-chasa sbatta.

‹Tamazi che ti es in›, pensa Sibilla e manegia sasezza.

Dus

L’ura en l’auto mussa las sis. Merda, pensa Sibilla. Sche jau vom uss anc en la papetaria, vegn jau memia tard a chasa. Il pac giascha sper ella sin il sez.

«Tai avrel jau pir damaun», di Sibilla. «Uss hai jau liber e na fatsch betg si pacs da clients disturbads.»

Ma il pac attira Sibilla, malgrà ses palpiri veder e disgustus. Sco sch’i fiss ina stgatla da bastunets da kirsch ch’ins sto dispit avrir e prender ora in bastunet e lura anc in e forsa anc in e «l’ultim per oz» ed anc dus ultims. Pir cura che la stgatla è resch vida han ins ruaus.

Sibilla parchescha l’auto davant la papetaria e festina da far sias cumissiuns. Cura ch’ella turna metta ella il satg cun la cumpra sin il sez sper ella e tegna, senza savair co, il pachet enta maun. Ella smatga e palpa. Dador èsi lom, ma endadens hai insatge dir cun ina furma curiusa. Ella tegna il pac a l’ureglia, smatga e scurlatta. Ins auda be il palpiri. Sibilla metta il pac puspè sin il sez. «Ti spetgas fin damaun.»

Tut loscha ch’ella po resister charrescha ella vinavant. Ma davant l’ampla cotschna vegn ella loma. Ella tschiffa il pac e sdrappa davent il palpiri. Il cuntegn è zuglià en plastic da borlas. ‹Sto esser ch’igl è insatge rumpaivel.› Sibilla fa davent il plastic e smaina el sin il sez davos. Uss vegn nanavant in plastic alv ch’è fermà cun bindels da tatgar. L’ampla mida sin verd. Enten charrar emprova ella da far liber ils bindels cun las unglas. I na va betg. Sibilla sa gida cun ils dents. Ils bindels sa distatgan mo plaunsieu. Sibilla morda en in bindel e scurlatta vi e nà il pac fin ch’il cuntegn croda or dal plastic e sa tschenta tranter sias chommas. Igl è insatge fraid ed in zic umid. Sibilla na dastga uss betg guardar, ella charrescha gist tras il center. La via fa ina storta e suenter sto ella midar vial. Enten midar vial dat ella in tgit.

Ses cor dat in sigl. Sibilla smatga cun tutta forza sin ils frains. Davostiers tiba insatgi sco da sturn. Ella sigliss il pli gugent or da l’auto.

Ils automobilists che passan sin il vial dasperas guardan tup. In mussa cun il det. Sibilla sto dar gas, pertge davos ella cumenza in concert.

I n’è nagina attrappa. Sibilla è segira. Era sch’ella cartess pli gugent ch’i sa tractia be da silicon.

Durant manevrar l’auto tras il traffic prenda Sibilla il plastic alv ed enzuglia la chaussa uschè bain sco pussaivel, sa chapescha senza laschar pigliar en.

‹Tge duai jau far? Trair da fanestra ora?›, sa dumonda Sibilla. ‹Nunpussaivel. Sch’insatgi vesa.›

‹Jau stoss ir tar la polizia.› Tar quest patratg sa rebella il magun e Sibilla senta, co che tocca dal mail ch’ella aveva mangià en biro, vegnan dal culiez ensi.

‹L’emprim stoss jau vomitar.›

Trais

«Mamma, ti ma stos gidar.»

Sibilla è gist dad isch en, che Lea tegna ad ella in fegl davant il nas.

«Quai è la glista da tematicas», di Lea. «Il scolast ha ditg che jau stoppia inditgar damaun duas tematicas. E suenter las vacanzas stoss jau schon avair fatg il referat.»

Sibilla stauscha d’ina vart sia figlia, smaina sia tastga sin il banc-cuschina e sbriga sin tualetta. Sin via en tualetta vesa ella Diana. Lezza è gia semtgada dad ir e fa ina tschera da reproscha si per sia patruna s’entardada.

Sibilla sbatta l’isch dal bogn, spida tocca da maila en la tualetta, stat en schanuglias e lascha vegnir siadora il rest che aveva punschì las ultimas minutas en il magun. Ella sa tegna vi dal rintg-tualetta, sco sch’i fiss l’ultim spendrament.

«Mamma, tge fas en là?»

«Jau hai la fuira.» Sibilla sto puspè sa storscher sur la tualetta. La chargia splatrogna giuaden en l’aua e tuna propi sco ina fuira. I ha era la medema colur.

«Quai na tuna betg bain», cloma la figlia tras l’isch. E suenter ina pausa. «Dastga Diana uss ir a chasa?»

«Cler», respunda Sibilla e schubregia la bucca cun palpiri da tualetta.

Ma cura che Sibilla sorta dal bogn, stat Diana tuttina anc là e guarda cun quitads sin Sibilla.

«Poss jau anc far insatge?», dumonda ella e fixescha il venter da sia patruna.

Sibilla scurlatta il chau. Ella na vul betg discurrer. Ma lura bada ella pertge che Diana guarda uschè curius sin ses venter. ‹Ella ha udì che jau hai stuì render ed uss pensa ella che jau saja en speranza.› Sibilla vul sclerir la malchapientscha. Ma Lea arriva puspè cun sia glista e tegna ella si per il nas a Sibilla.

«Mamma guarda qua. Jau fatsch tegn jau in referat sur d’in animal che mora ora.» La glista è partida en trais colonnas. Sisum las colonnas stat scrit grond e grass ‹animals periclitads›, ‹tematicas d’ambient› e ‹tematicas fisicalas›. «Mamma, jau dovr anc ils daners da satg», cloma Patric nà dal suler. «Poss jau gist prender mez ils raps.» Patric ha dapi in mez onn che rumpa la vusch. El discurra en trais octavas. Sch’el discurra pli dad aut, sco uss, tuna el sco ina sgragia.

«Jau prend tegn jau in animal che mora ora. Forsa il luf. Jau poss era prender in animal che n’è betg sin questa glista. Il colibri per exempel. Navair, ils colibris èn bain animals periclitads?», dumonda Lea.

«Gea», di Sibilla, malgrà ch’ella n’ha betg idea. Ella tanscha il maun a Diana per dar adia. Lezza na vegn anc adina betg da distatgar l’egliada dal venter da sia patruna. Sibilla declerass gugent ch’ella na saja betg en speranza, per che Diana na giaja betg a raquintar questa saira a sia entira famiglia ch’ils Cahenzlis survegnian puspè in pop - suenter tants onns! Ma perquai che Lea siglia enturn ellas cun sia glista, tascha Sibilla. En quel mument che Diana va dad isch ora vegni endament a Sibilla, tge che Patric aveva gist ditg. «Prender mez ils raps?»

En cuschina chatscha Patric gist ses nas en il satg da la papetaria.

Sibilla dat in giap. «Tge tratgas ti dad ir vi da mias chaussas!»

Patric lascha dar la tastga, sco sch’ella cuntegness ina serp. El è perplex.

«Ma jau leva mo prender mes daners da satg. Ier has ti empermess che ti ma dettias ils raps. U has puspè emblidà dad ir per daners?»

Sibilla stira la bursa or dal satg dal mantè. Ella trembla cura ch’ella pestga ils daners or da la bursa e tanscha els a Patric. Lez vesa co la mamma trembla e scurlatta il chau.

«Ti battas gea da sbragir uschia pervi d’ina tala merda.» El tschiffa ils raps e svanescha en chombra.

Enaquella che Sibilla auda che Patric tschenta dad aut la musica, va l’isch-chasa e Pieder arriva. El lascha dar sia mappa per terra en gardaroba e vegn en cuschina.

«Oz èsi stà caotic!», di el. «Ed jau hai anc da pachetar questa saira. L’eroplan va damaun a las set. Jau stoss mettain levar damaun marvegl a las quatter.»

Pieder prenda en bratsch Sibilla e vul dar ad ella ina buna. Ma ella guntgescha e tegna vi la gauta. Ella ha anc adina il gust da vomitar en bucca. Che Pieder va per diesch dis ad ina exposiziun per tecnica da procedura aveva ella tut emblidà.

«Speranza ha Diana fatg ora cun fier las chamischas», di Sibilla. «Jau hai numnadamain emblidà da scriver si quai per ella.»

«Uschiglio faschain nus ora ensemen ellas. Sas, sco pli baud cura che nus eran anc giuvens e bels», di Pieder, strocla in egl e va en chombra per sa stgamiar e trair en jeans. Sibilla sa snuescha. Far ora cun fier è la mendra lavur. Ella survegn adina depressiuns, sch’ella sto far ora cun fier mo ina suletta chamischa. Ma questa saira faschess ella immens gugent questa lavur, sch’ella na stuess enstagl betg ir tar la polizia cun questa chaussa ch’il mantè brin l’ha dà. Ella prenda il satg da la papetaria, pestga ora il bategl zuglià en plastic alv ed evitescha da guardar memia precis sin quai ch’ella tegna enta maun.

«I n’ha propi naginas chamischas pli en stgaffa», tuni da la chombra da durmir.

«Mamma, cura datti tschaina», dumonda Patric che va gist sin tualetta.

«Ti ma stos anc dumandar giu franzos ed jau na vegn betg ordlonder cun mes pensums da mate.» Quai era Lea.

Sibilla sdrappa si ina stgaffa e stira nanavant l’emprima stgatletta da tupperware ch’ella chatta. Ella stagna lien il «regal» dal mantè brin. Lura sfuigna ella en stgaffa fin ch’ella ha il dretg viertgel e smatga quel sin la stgatletta. Ella avra cun in sdrap la schelentera e sdarmaina viaden la stgatletta che sa tschenta gist sper la charn en asch da l’atun passà. Avant che dar in sbat a l’isch-schelentera, registrescha Sibilla anc ch’il viertgel sin la stgatletta ha si in’etichetta veglia. ‹Forsa èsi scrit si sosa da spaghettis.› «Nus faschain ora cun fier questa saira», di Pieder tut intgantà. «Exact sco pli baud. Ina chamischa fatsch jau ed ina chamischa fas ti. E nus guardain in bel crimi.»

‹Crimi? Jau na bandun mai pli memia baud mes biro.›

Quatter

mardi, ils 6 da matg 2002

‹Duai jau, u na duai jau betg?›

Anc tschient meters fin tar la cruschada. A dretg ora vai en biro. Dretg vai tar Daniela. Sibilla giess uss gugent tar sia amia. Simplamain seser en cuschina, baiver in café e baterlar in zichel. Ella n’è gia daditg betg pli stada sin visita. Quai na fa nagut, pertge che Daniela è ina da quellas amias ch’ins po onns ora betg vesair e cura ch’ins s’inscuntra puspè, sa sent’ins immediat bain. Igl è sco sch’ins s’avess vesì gist ier.

‹Ma ella senta adina immediat tut. Ella s’accurschess ch’insatge n’è betg en urden›, pensa Sibilla e charrescha dretg ora. Ella na vul betg discurrer sur da quai ch’è capità ier, gnanca cun Daniela.

En biro avra Sibilla la stgaffa che cuntegna l’archiv. Il mantè brin aveva ditg ch’ella haja ina giada fatg ina expertisa «sur da nus». Sibilla lascha sgular si’egliada sur ils dossiers. Ella na sto betg leger ils nums sin ils dies da las mappas. Ella sa ordadora mintga firma ch’ella ha examinà. Ella pudess schizunt prender nanavant cun egls serrads in dossier ch’ella dovra. Tuttina guarda ella plaunsieu sin mintga inscripziun. Forsa ha ella gea emblidà in. Ma ella na chatta nagut ch’ella mettess en connex cun il mantè brin.

Lura tschertga ella en las duas curunas cun ils dossiers dals ultims quatter onns. Qua èn ils dossiers be satigls, damai ch’ella ha mo pli lavurà cun computer e strusch pli stampà ora documents. Sin las duas curunas sa chattan anc singuls rapports, quints annuals, pliras stgatlas plain diskettas ed intginas cds cun sias lavurs.

‹Duai jau tschertgar en las cds?›, sa dumonda Sibilla.

Ma gliez giess pliras uras.

Ella tira nanavant in rapport annual d’ina ovra electrica e tschertga las fotografias da la direcziun. Nagin mantè brin. Lura stira ella ora in carnet satigl, il quint d’ina associaziun da chascharia. Sibilla scurlatta il chau e ri, perquai che l’entira istorgia vegn immediat endament. In pur da l’associaziun aveva gì suspect ch’insatge na saja betg en urden. El aveva dumandà Sibilla per agid, damai ch’els s’enconuschevan. Sibilla aveva svelt chattà il sbagl. Il cassier aveva manà ina pulita part dals tschains chasa da l’anteriura chascharia en l’agen satg.

‹Cun tge che jau ma sun tut fatschentada›, smirveglia Sibilla e sto rir.

Adina sch’ella raquinta ad insatgi ch’ella saja controlladra da finanzas, guarda la glieud plain cumpassiun. Tuts crain ch’ella fetschia in job lungurus. Ma Sibilla ama sia lavur. Rapports e quints annuals èn per ella sco per auters romans criminals. Il pli gugent prendess ella la saira in quint annual enta letg sco lectura da buna notg. Quai ha ella dentant fatg be ina giada. Pieder era stà schoccà ed aveva guardà sin ella sco sin in monster.

Ella vul gist trair ora in ulteriur dossier ch’il telefon scalina.

«Sibilla, nus avain insatge per tai.»

Igl è Jörg Beltrametti, il contabilist d’ina firma da filters industrials. Sibilla aveva lavurà per questa firma cura ch’ella era anc en la partiziun da controlling d’ina banca. Cura ch’ella ha cumenzà a lavurar sur sasezza, n’ha Beltrametti betg pli surdà a la banca las lavurs, mabain direct a Sibilla.

«Igl è insatge che ta plascha segir. Nus vendain trais gronds filters en Pologna. Quels vegnan duvrads en ina miniera d’argient. Igl è in’empustaziun da tschintg milliuns euros. Ma la chaussa è in zic curiusa. Ina pitschna firma da la Tschechia fa l’engineering ed era l’empustaziun. Il project vegn para subvenziunà da Brüssel. Ti stuessas cunzunt controllar la firma che fa l’engineering. I fiss era bun, sche ti pudessas anc dar in’egliada sin ils possessurs da la miniera. I sto ir svelt. Quels vulan gia empustar. Ma avant che nus suttascrivain il contract, vulain nus savair precis, sch’igl è ina chaussa seriusa. Quai cun las subvenziuns da Brüssel sclerin nus sezs.»

‹Ina firma tscheca? Nunpussaivel da vegnir tar infurmaziuns›, pensa Sibilla. Ma gist las chaussas nunpussaivlas cutizzan ella il pli fitg. Tuttina di Sibilla. «Stun mal, jau n’hai nagin temp.»

«Tge!» Beltrametti è paff. «Ti has adina talunà che ti veglias dapli incumbensas da l’exteriur. Uss hai jau ina gronda chaussa per tai e ti dis na.»

«I na va betg. Jau hai gist surpiglià insatge che jau na sai insumma betg quant ditg ch’i va.»

«Sibilla! Ti na pos betg dar chanaster a tes meglier client.» «Jau stoss.» Sibilla sto sezza smirvegliar cun tge datschertadad ch’ella di na. Per il solit avess ella targlinà gnanca secunda e fiss immediat sbrigada tar Jörg per obtegnair las indicaziuns necessaris.

«Nus ta pajain dapli.»

«Gea? Quai è interessant, fin uss avevi adina num che mias tariffas sajan memia autas.»

Jörg n’entra betg sin la remartga. «Nus ta pudessan pajar tschuncanta pertschient dapli che fin uss.»

«Na.» Sibilla festina da finir il telefonat avant che vegnir loma.

Ina minuta pli tard scalini puspè.

«Bun Sibilla. Ti has gudagnà, nus ta pajain il dubel. Nus avessan gia daditg stuì auzar tias indemnisaziuns. Ti es la meglra che jau enconusch», di Beltrametti. «Jau ta tramet gist in e-mail cun las indicaziuns principalas.»

«Na. Jau n’hai betg peda. Ma per in’autra giada èsi bun da savair, quant che jau val.»

Sibilla tschertga en in’agenda veglia in numer e prenda puspè il telefon.

«Hallo Sibilla! Tge onur!»

«Pertge sas ti che jau sun a l’apparat?»

«Jau sai ordadora tut tes numers da telefon. Ed jau spetg uss dapi noss curs en Germania ch’in da quels numers cumpara sin mes display e che ti ma dias ch’i saja stà in sbagl mortal da betg maridar mai.»

«Displays sin telefons na datti anc betg dapi set onns.»

«Jau lavur tar la polizia. Nus essan adina sin il pli aut stan da la tecnica.»

«Prima. Gist perquai telefonesch jau.»

«Quai hai jau schon pensà. Ti n’es insumma betg interessada vi da mai sco persuna. Anzi, ti vul mo nizzegiar ora mai. Mai, mia posiziun tar la polizia e mia amur per tai.» «Chala cun quai. Igl è serius.»

«Jau sai», di Manfred. «Ti has in problem e sas che jau ta poss gidar. E ti sas exact che jau ta gid adina. Schizunt sche ti avessas mazzà insatgi e stuessas dismetter ina bara.»

A Sibilla vai fraid dal dies giu. Quai cun la bara era gnanca uschè giud via. Sibilla deplorescha d’avair telefonà a Manfred. Betg mo pervi da la remartga da la bara. Mabain pervi da l’ironia da Manfred che dueva sulet zuppentar vi ch’el aveva propi fitg gugent ella. Probabel perfin uschè gugent per gidar a dismetter ina bara. Sibilla è sin ina da pender giu.

«Ti telefonas pervi da Patric.»

«Pertge Patric?», dumonda Sibilla.

«Pervi dal chasti. El è ì l’emna passada sco in idiot da la Gassa sura giuadora. Per cas che ti na sas betg: Là èsi scumandà dad ir cun moped. Si davos aveva el in camarat ed ils dus cumpogns n’avevan sa chapescha nagina chapellina sin chau.»

«D’in chasti na sai jau nagut.»

«Ma ti has suttascrit l’orientaziun da la polizia.»

«Jau n’hai suttascrit nagut.» Sibilla è schoccada. Betg mo pervi da ses figl. Quai n’era gnanc il mender. Mender era che Manfred n’aveva uschiglio da far schuber nagut cun chastis da traffic e tuttina era el para orientà, tge tuppadads ch’il figl da Sibilla fascheva. Ma ella na vuleva uss betg savair, pertge che Manfred s’occupava da Patric. Ella stueva savair insatge auter.

«Ti has bain access a la banca da datas da la polizia.»

«Cler», di Manfred.

«Perquai telefonesch jau…»

«Ti na stos avair nagina tema», interrumpa Manfred. «Il chasti da Patric n’è betg registrà en las bancas da datas da delinquents.»

«Il chasti da Patric na m’interessescha insumma betg. Jau tschertg insatge auter.»

«Tge!»

«Ina bara ch’ha che manca in maun.»

Da l’autra vart resti ruassaivel in mument.

«Hai jau chapì endretg Sibilla? Ina bara ch’ha che manca in maun?»

«Geabain, ina bara ch’ha che manca in maun.»

«Sibilla?»

«Gea.»

«Tge èsi cun tai?»

«Nagut.»

«Quai n’è betg vair. Sche jau na savess betg exact che ti na baivas nagut da bel cler di e na prendas era uschiglio naginas drogas, schess jau che ti es sturna sco in mil. Ma gliez n’es ti betg. Ed umor n’has ti era nagin», di Manfred: «Di immediat a mai, tge che marscha.»

«Nagut», di Sibilla. «Na pon ins gnanca pli s’infurmar in zic tar in vegl collega?»

«Davart ina bara senza maun?» Manfred spetga, ma Sibilla na respunda nagut. «Sibilla! Sche ti ma telefonas e na t’interesseschas gnanca zic per in chasti che tes figl ha survegnì e n’has era naginas mirveglias che tes figl ha para sfalsifitgà tia suttascripziun, lura n’è insatge betg en urden!»

«Manfred? Guardas uss en la banca da datas u na guardas betg?», dumonda Sibilla en tutta ruassaivladad e sco sch’i giess per la pli normala chaussa dal mund.

«Jau fatsch tut per tai», vegni en tun trist.

Sibilla sa che quai constat. Cura ch’ella penda si, morda la nauscha conscienza.

Tschintg

«Mamma, ti stos immediat vegnir a chasa. Diana vul ir davent da nus. Ella n’ha betg fatg gentar ed ha ditg ch’ella na veglia mai pli avair da far insatge cun nus.»

«Diana vul ir davent? Betg pussaivel», di Sibilla. «Ier n’ha ella anc ditg nagut.»

«Bain. Ella ha schizunt bragì», di Lea.

‹Curius.› Tuttenina vegni endament a Sibilla che Diana aveva guardà ier sin ses venter. ‹Diana crai che jau survegnia anc ina giada in pop. Forsa ha ella tema ch’ella stoppia lura lavurar dapli e pertgirar il pop.›

«Mamma. Ti stos far insatge», di Lea. «U duai jau dumandar ella, sch’ella veglia dapli paja?»

«Quai n’è betg tia chaussa. Jau vegn immediat a chasa. Jau sai probabel, pertge che Diana vul ir davent. Quai è ina malchapientscha.»

«E tge datti gentar, jau hai fom. Vegns cun ina pizza?»

Diana stat pusada cunter la derschentera. Ella ha gia tratg en chalzers e giacca e tegna perfin enta maun ils stgalfins ch’ella aveva adina laschà tar ils Cahenzlis. Sibilla va tar ella e vul pigliar il bratsch. Ma Diana ha l’egliada d’in glatscher.

«Diana, ti na pos tuttina betg bandunar nus uschè surura suenter tants onns. Jau hai adina pensà che ti lavurias gugent tar nus», di Sibilla.

La chasarina mussa cun il chau giuaden en la derschentera. «Nus avain fatg tras bler en il Cosovo. Ma quest qua!» Diana guarda sco da vulair pender sia patruna.

Sibilla dat in tgit en la derschentera. Là è ina stgatletta da tupperware cun si in tatgader.

Sin il tatgader stat scrit «gulasch».

«Levas far gulasch? Quai è prima. Ti sas gea quant gugent che nus avain tes gulasch albanais», di Sibilla.

La fatscha da Diana è sco stgalprada da granit. Sulet in muscul pitschnin sut l’egl sanester strembligna sco tar in liun, curt avant il sigl sin sia preda. En in dai èsi cler a Sibilla per tge ch’i va. Ad ella vegni stgir davant ils egls ed ella sua. «Ti has avert questa stgatletta?»

«Suenter che jau hai sdreglià ella en l’aua chauda», fa Diana da quai sitg.

Tut la forza che Sibilla aveva sentì oz en damaun en biro lieua da là vi. Ella sa senta sco in satg tartuffels ch’ins ha emblidà en in chantun dal tschaler. ‹Jau sun il pli tup carstgaun sin quest mund. Co pomai hai jau pudì pensar che jau possia surpigliar in tal cas? Jau sun il pli grond tgutg da quest sistem planetar.

«Datti uss gulasch u betg?», dumonda Patric che cuchegia da cuschina en. «Navair Diana, ti na vas bain betg davent?»

«Svanescha», sbragia Sibilla.

«Na sbragia betg uschia sin mes Patric!», sburfla Diana che adura Patric bunamain sco ses agens figls.

Patric sbatta l’isch-chombra. Sibilla stat mal. Entaifer las ultimas 24 uras ha ella sbragì pli savens sin ses figl che uschiglio insacura. Ma quai n’era uss betg il problem cardinal.

«Diana, jau stun immens mal.»

Il muscul sut l’egl da Diana trembla anc adina. Questa giada dentant betg sco tar in liun, mabain sco tar in uffant pitschen che cumenza mintga mument a bragir.

«Diana, i n’è betg uschia sco quai che ti pensas», di Sibilla.

«Jau vom. Jau na ta crai nagut pli.» Diana singlutta. «Uss che ti survegns in pop ed jau avess puspè dastgà pertgirar in poppin pitschnin!» Diana bragia avertamain.

Sibilla stat si e stritga ses bratsch. «Jau na survegn nagin pop.»

«Pertge betg!», bragia Diana.

«Jau na vi nagin pop.»

Per duas secundas smetta la chasarina da bragir. Igl è mur-quiet en cuschina. Questa giada na guarda Diana betg sco in glatscher, mabain sco il Pol dal Nord en persuna e Sibilla chapescha immediat, tge che Diana pensa.

«Diana, jau na sun betg en speranza.» Sibilla dovra in quart d’ura da persvader Diana. Ella sto repeter ed engirar ch’ella na spetgia nagin pop e ch’ella na veglia ergo era betg stgatschar ses pop. Ch’ella na pudessi gnanca stgatschar in pop – era sch’ella vuless – perquai ch’ella na saja insumma betg en speranza. E sa chapescha ch’ella na stgatschassi insumma mai in pop, era sch’ella survegnissi forsa tuttina casualmain in bel di in pop.

Da persvader Diana ch’il maun en la stgatletta na deriva betg d’in carstgaun che Sibilla ha mazzà sezza, mabain d’in um cun mantè brin, cuzza sulet duas minutas.

«Jau stoss ir tar la polizia cun quest maun», concluda Sibilla.

«Tar la polizia», Diana è schoccada. «Ins na va mai tar la polizia!»

«Diana, la polizia qua en Svizra n’è betg sco la polizia serba pli baud tar vus en il Cosovo.»

«Polizia è polizia. Ed a la polizia na pon ins betg fidar. Sche quest um t’ha purtà quest maun, al stos ti gidar. Uschiglio vom jau! Per adina!»

‹In bun argument›, pensa Sibilla mez surriend e mez resignada.

«Na datti oz nagin gentar. Nus pudessan bain empustar ina pizza», cloma Patric. El ha para tanta fom ch’el gughegià malgrà las gridas da sia mamma da s’avischinar a la cuschina.

Diana è in pau permalada ch’i dat oz pizza d’ordaifer. Tuttina èsi legher sco anc mai durant gentar. Betg mo Sibilla è levgiada che Diana resta vinavant tar els, era ils uffants fan cumpliments a la chasarina.

«Gulasch albanais è atgnamain bler meglier che pizza», di Lea entant ch’ella tragutta en temp da record sia pizza Margherita.

«Ma il meglier èn tes palatschinka», di Patric. «Cura fas puspè ina giada palatschinka?»

Diana empermetta a «ses» Patric da far l’auter di ina gronda purziun palatschinka extra mo per el. I para, sco sch’ella zugliass il pli gugent l’entir Patric dal spir plaschair en in grond palatschinka.

«Jau na sai anc adina betg, sche jau duai far in referat sur da colibris u sur dal luf», di Lea suenter ch’ella ha schubregià davent sco emprima la pizza.

«Colibris èn lungurus», di Patric. «Insumma animals. Jau faschess insatge da fisica.»

«Fisica? Segir betg. Lura l’emprim anc ina tematica d’ambient», di Lea. «Jau prend en mintga cas in animal. Ma tgenin?»

«Prenda il luf», di Sibilla. «Ti vas gea l’emna che vegn en vacanzas tar il tat. Sco chatschadur s’interessescha el era per il luf. El ta pudess segir gidar da tschertgar material. Jau n’hai en mintga cas betg peda da gidar.»

«Ma il luf na mora betg ora», di Patric. «El è gea gist vidlonder da turnar puspè en Svizra.»

Lea protesta. «Lufs datti bler memia paucs. Ins ha gea sajettà giu bunamain tuts en l’Europa.»

«Quai che Patric di tuna en sasez logic», di Sibilla. «Il luf sa derasa puspè in pau dapertut en las Alps.» Ella è leda da pudair dar raschun a ses figl. Betg tant pervi da la logica che pervi da la nauscha conscienza ch’ella ha suenter las duas gridas.

Sibilla ha dà adia als uffants ed è semtgada da turnar en biro che Diana vegn e smatga in toc palpiri ad ella en il maun.

«Forsa sas duvrar quai», di Diana.

«Tge è quai?»

«Hai jau chattà.»

«Nua?», dumonda Sibilla.

«En il pugn.»

«Ti has avert il pugn?»

Diana scurlatta il chau. «Lez era tut steri.»

«Nua eri lura? En il plastic?», vul Sibilla savair.

Diana scurlatta puspè il chau. «Tranter polesch e det mussader.»

Sibilla senta che la pizza sgarguglia en il magun. Ma ella dumonda tuttina vinavant. «Igl è ina dunna, u betg?»

Diana dat il chau.

«Il maun vegn d’ina morta?»

Diana dat puspè il chau.

«Betg d’ina persuna viva?»

Diana scurlatta il chau.

«Co vul ti savair quai?», dumonda Sibilla.

«Quai ves’ins immediat», di Diana.

«Vi da tge vesas ti quai?», dumonda Sibilla.

Diana auza las spatlas.

«Sas ti quai pervi da la guerra en il Cosovo?», dumonda Sibilla bufatg.

«Na, mes bab aveva ina massa pors.

Nus avain adina stuì gidar da far batgaria.»

Questa giada dat Sibilla il chau. «Il maun na vegn pia betg d’ina persuna viventa?»

«Na, lura avessi dapli sang», di Diana ed agiunta. «Jau hai uss per cas scrit cutlas sin l’etichetta.»

En l’auto contempla Sibilla il pitschen palpiri che Diana l’ha dà. Ella decida da betg ir en biro, mabain en in archiv. Il proxim archiv pli grond è en il chantun vischin, nua che Sibilla è creschida si.

‹Tge cletg che Diana resta tar mai. E tge cletg ch’il bab da Diana aveva pli baud pors en il Cosovo. E tge cletg che jau sun la suletta en famiglia ch’ha gugent cutlas›, pensa Sibilla e metta l’auto en moviment.

Sis

En l’archiv chantunal mussa ella a la bibliotecara il toc palpiri ch’ella ha obtegnì da Diana. Atgnamain èsi be ina zinsla, il chantun d’ina pagina da gasetta. D’ina vart stat scrit «Mardi, ils 27 da mars 2001». Igl è pia ina gasetta d’avant in onn. Sut la data cumenza in rom satigl. Da l’autra vart dal palpiri è scrit cun letras grassas «Per». Il rest dal titel è stgarpà davent.

«Jau stuess avair l’ediziun da questa gasetta», di Sibilla. La bibliotecara tschurra il nas e volva pliras giadas il pitschen palpiri.

«Jau sai», di Sibilla, «il palpiri è in pau disgustus. Ma el era gia tschufragnà cura che jau l’hai obtegnì.»

«Gliez na fa nagut», di la bibliotecara. «Jau ponderesch mo, tge gasetta ch’i pudess esser. I n’è en mintga cas betg ina gasetta da noss chantun.»

«Pertge betg?»

«La scrittira è in’autra che quella da nossas gasettas», explitgescha la bibliotecara. «Curius ma para era l’ur.»

Sibilla guarda pli precis. L’ur dal palpiri è levet sfranzlegià. Sut l’ur hai pitschnas forinas en la distanza da var trais centimeters.

«Questa gasetta na deriva betg d’ina da nossas stamparias. Gliez sun jau segira», ella dat enavos il palpiri. «Forsa d’ina stampa da la Bassa u da l’exteriur.»

Sibilla sa smirveglia da la bibliotecara che n’ha dal reminent betg egliers cun vaiders gross sco quai che bibliotecaras portan adina en ils films. Anzi, ella è ina dunna sportiva ed attractiva.

«Lura stoss jau mettain tschertgar insanua auter», di Sibilla e metta ses palpiri enavos en la bursa.

Ella vul gia dar adia che la bibliotecara la dumonda. «Tge tschertgais Vus insumma?»

‹Ina buna dumonda. Sche jau mo savess mezza quai›, pensa Sibilla. Ma perquai che la bibliotecara è uschè simpatica, sa prenda ella ensemen.

«Insatgi m’ha dà questa zinsla ed ha ditg ch’ella cuntegnia tuttas infurmaziuns che jau dovr per schliar in lign.» Il mantè brin aveva gea propi ditg ch’il pac cuntegnia tuttas infurmaziuns. Questa zinsla era il sulet ch’ella, respectiv Diana, aveva chattà. Il palpiri da pac smuglià aveva Sibilla vieut dieschmilli giadas, ma el aveva si be l’adressa. Ed il plastic alv era simplamain mo resch alv ed in zic da sang. Il cedel era il sulet fastiz.

«Vus pudessas forsa ina giada leger uschiglio ina gasetta da questa data», propona la bibliotecara.

«Tge porta quai?»

«Per il solit scrivan tuttas gasettas il medem. Cler ch’i dependa in pau da la regiun, ma las pli impurtantas novitads naziunalas ed internaziunalas stattan adina en tuttas gasettas. Jau pudess dar a Vus la gasetta gronda da noss chantun.»

Pauc pli tard sesa Sibilla en la sala da leger. La bibliotecara ha purtà in tarment cudesch en format da gasetta. Il cudesch cuntegna las ediziuns da gasetta dal mars 2001. La tematica principala en l’ediziun dals 27 da mars èn las elecziun dal cussegl guvernativ che avevan lieu duas emnas pli tard.

La gasetta profetisava ch’i saja clera chaussa che Rudolf Donatsch vegnia puspè elegì. Sia concurrenta Silvia Mazzetta dals verds n’haja nagina schanza. «Il pievel na vertescha mai ina midada da la repartiziun equilibrada dals sezs ch’exista gia dapi quaranta onns en nossa regenza. Plinavant po Mazzetta demussar sulet prestaziuns magras. Ella na posseda nagin’experientscha da guvernar», uschia il parairi dal profet da la gasetta gronda.

Sibilla sto rir. Silvia Mazzetta era vegnida elegida l’avrigl passà cun in resultat excellent en la regenza. Rudolf Donatsch aveva stuì prender il chapè. Mazzetta era uss prest in onn en la regenza e brigliava. Ella aveva schizunt anc stuì surpigliar in segund departament pervi d’in scandal che aveva dà tant da discurrer l’atun passà. La consorta da cusseglier guvernativ Silvio Gadient aveva numnadamain obtegnì in collier da smaragds d’in industrial talian. Lez aveva cumprà duas chasas en il sid dal chantun, sa chapescha senza prender domicil sco quai ch’i fiss stà prescrit. Gadient ha stuì demissiunar e Mazzetta ha guvernà ad interim ils dus departaments – be cun il maun sanester!

Sibilla tschertga en l’entira gasetta, legia las reclamas, ils inserats e las pitschnas notizias. Ma auter che l’enconuschientscha, che las gasettas scrivan magari la detga pulenta, na porta quai nagut. Ella vul gist star si che la bibliotecara arriva cun dus ulteriurs cudeschuns.

«Avais chattà insatge?», dumonda ella, e senza spetgar sin ina resposta: «Jau hai qua anc duas autras gasettas dal di. Vus duessas forsa betg leger mo las ediziuns dals 28 da mars, mabain era las gasettas ch’èn cumparidas insaquants dis avant u intgins dis pli tard. Sch’ina gasetta porta ina tematica exclusiva, vegnan las autras gasettas magari pir dus, trais dis pli tard cun il medem.»

‹Quella è vaira fifiga›, pensa Sibilla.

E sco sche la bibliotecara pudess leger patratgs, declera ella cun in surrir. «Jau sun maridada cun in schurnalist.»

Sibilla s’approfundescha anc ina giada en las gasettas. Ella legia perfin ils Hägars. Suenter avair tschertgà en las duas gasettas grondas dal chantun, chalass ella il pli gugent. Ma la bibliotecara era stada uschè curtaschaivla che Sibilla sfeglia anc in zichel en la gasetta pitschna.

Senza grond interess avra ella il cudesch e guarda dapli da fanestra ora che sin las paginas.

Ma tge era quai? Sibilla sfeglia enavos. E propi, igl è ina fatscha enconuschenta. Edwin Furger. Sibilla sto puspè surrir. Adina cura ch’ella era ida a las reuniuns da classa, aveva ella sperà d’entupar Edwin. El n’era mai cumparì. Sulet lezza giada ch’ella aveva mancà perquai ch’ella era en il novavel mais e spetgava Patric, aveva Edwin prendì part a la reuniun. Sibilla avess lezza giada pudì sa grittentar. E da l’autra vart è ella era stada leda. Cun ses ventrun n’avess ella mai vulì inscuntrar Edwin.

Edwin era uss schefredactur da la gasetta pitschna. Sia foto cumpara mintgamai sisum ils commentaris. Sibilla legia cun interess ses commentaris. ‹El è anc adina in bun tip›, pensa Sibilla che avess suttascrit mintgin da ses pleds. A la tschertga d’ulteriurs artitgels dad Edwin vesa ella tuttenina in titel che la fa retegnair il flad. Svelt legia ella l’entir text.

«Pon ins copiar qua in artitgel?», dumonda Sibilla la bibliotecara.

«Cler», di lezza. «Avais chattà insatge?»

«Jau crai bain.»

Era la bibliotecara sa legra e surpiglia gist il copiar.

Set

«En diesch minutas sun jau là», di Sibilla.

«Jau spetg sin tai avant porta. Nus n’avain nagina recepziun, nus essan be ina gasetta pitschna.»

Igl è in bajetg nov. Sibilla na prenda betg l’ascensur. Ella è agitada e vuless retardar l’inscunter. Cun ir da stgala si senta ella che las ureglias vegnan cotschnas. ‹Sto quai esser.›

Cura che las ureglias cumenzan a pigliar fieu, stat ella davant Edwin, l’um ch’ella n’ha betg survegnì.

«Ti na t’es midada gnanca zic», di Edwin.

«Ti n’er betg.» Sibilla sa smirveglia da las pitschnas faudas en sia fatscha rienta. Lura vesa ella insatge che fa surstar ella anc pli fitg. Insatge ch’ella aveva tut emblidà. La sbrinzla. Ella è anc adina là. La sbrinzla trista en ses egls. Era sche Edwin rieva, restava questa sbrinzla trista adina en in chantun da si’egliada.

‹Probabel ma sun jau inamurada en el be pervi da questa sbrinzla›, pensa Sibilla.

«Co vai cun tes pop?», dumonda Edwin.

«Tge pop?»

«A la davosa s’entupada da classa hai jau udì che ti survegnias in pop.»

«Aha», fa Sibilla. «Cun quel pop vai prima. El va cun moped cun si davos ses collega ed en lieus, nua ch’igl è scumandà dad ir cun moped. El sa lascha perfin traplar da la polizia.»

«Na gliez, la giuventetgna d’ozendi. Nus n’ans laschavan mai traplar», ri Edwin. «Lain baiver in café?»

«Na, jau na ta vuless betg tegnair si memia ditg. Jau less be dumandar, sche ti ma pos dir insatge sur dad in artitgel ch’è cumparì en vossa gasetta?»

«Sche ve, giainsa tuttina en mes biro a baiver in café. Nus n’avain nagina recepziun e gnanca ina secretaria, persuenter avainsa ina prima maschina da café.»

Els entran en in grond biro.

«Quai è nossa redacziun.»

Sibilla è spanegiada, ella n’è anc mai stada en ina redacziun. En ils films èsi adina immens hectic en redacziuns, ma qua èsi mur quiet. Nagin che schess in pled. Tuts guardan sin lur moniturs. Gnanc in sulet redactur che telefonass e sbragiss en il telefon.

Betg sulet la quietezza trumpescha Sibilla, era ils redacturs. Sch’ella legia la gasetta, ha ella adina il sentiment che quests schurnalists stoppian esser glieud giuvna, attractiva, dinamica, plain elan. E quests qua? L’emprim è in setg cun dents crutschs, il segund è in vegliander radund, il terz ha zuglià enturn ses corp lumpas ch’el tegna para per vestgadira. Ed il quart è in cotschen.

‹In cotschen n’è betg a priori schlet›, admonescha ina vusch interna. ‹El ha ina buna figura, è vestgì normal e forsa ha el schizunt ina bella fatscha?›

Ma cura che Sibilla passa speravi, auza il cotschen il chau. El guarda uschè guersch ch’el pudess manaivel esser in stretg parent da Mad-Eye Moody en il film da Harry Potter.

«Raquinta», di Edwin, entant ch’el lascha vegnir ora dus cafés.

«Jau hai chattà quest artitgel en l’archiv chantunal», Sibilla mussa la copia ad Edwin.

«In’inauguraziun? Da la nova brischera en il chantun vischin?», di Edwin suenter in’egliada. «Quai è stà l’onn passà.»

«Gea.»

«N’abiteschas ti betg gist sper questa brischera?»

«Dasperas fiss in pau surfatg. Circa quaranta kilometers pli lunsch davent.»

«Il fim da la brischera na ta disturba pia betg?»

«Na gliez n’è betg il problem», di Sibilla. «I va per insatge auter. Ansant hai jau guardà tras las gasettas dal mars en l’archiv chantunal. Jau hai vesì che vossa gasetta ha scrit insatge da l’inauguraziun da questa brischera. Las autras duas gasettas n’han purtà nagut. Pertge?»

«Quai ha da far cun ils abunents da nossa gasetta. La gronda part viva en l’intschess da noss chantun ch’exportescha il rument ordaifer il chantun. Il rument va en questa brischera là», Edwin mussa cun il det sin la foto turbla sin la copia. «Perquai avain nus scrit insatge surlonder. Per las autras gasettas n’è quai betg stà d’interess.»

«E pertge van ins uschè lunsch cun il rument? Qua datti gea era ina brischera.»

«Ils politichers regiunals han mess fil en guglia. Els han lavurà persuenter ch’il rument vegnia exportà en questa brischera e betg en in’autra. Insaco ma para quai era curius.»

«Pertge?»

«Jau ta poss be raquintar quai che jau sai, pia la varianta uffiziala. Avant ina partida onns ha la confederaziun prescrit che tut il rument sto vegnir brischà. Avant mettev’ins la gronda part dal rument sin deponias. Quellas han ins lura serrà. Ma probabel sas ti quai.»

Sibilla dat il chau.

«La capacitad da nossa brischera chantunala n’era betg pli suffizienta», cuntinuescha Edwin. «L’emprim han ins vulì engrondir la brischera, ma ils votants han refusà il project. Ins ha stuì chattar autras soluziuns. Las regiuns che n’avevan nagins contracts cun la brischera indigena èn stadas sfurzadas d’exportar il rument.»

«Pertge han ils votants refusà l’engrondiment?»

«In pau eran quai motivs ecologics. Ins na vuleva betg avair la portgaria davant l’agen nas. Ch’igl è ina bler pli gronda portgaria da charrar tonnas da rument ordaifer il chantun, n’han ins betg vulì vesair. Ils politichers en il chantun vischin èn stads pli prudents da bajegiar questa nova brischera.»

«Atgnamain n’èsi gea gnanca ina nova brischera», di Sibilla. «La veglia è mo vegnida engrondida.»

«Ma la brischera veglia n’aveva per lunsch ora betg questas capacitads, uschia ch’ins po bunamain discurrer d’ina nova brischera. Probabel vai cunzunt per daners. Cun rument pon ins era far raps», di Edwin. «Quai n’han noss votants betg vesì. E forsa gnanca noss politichers.»

«Ed uss va tut il rument che vossa brischera na dumogna betg en questa brischera qua?» Sibilla mussa sin la copia.

«Betg tut. In pau va anc en auters lieus. Sco ditg, cunzunt ina regiun da noss chantun ha fatg contracts cun questa brischera nova. Jau crai perquai ch’i existivan contacts persunals tranter politichers. Pertge vul insumma savair quai?»

«Avant circa quatter onns hai jau fatg ina expertisa en connex cun l’engrondiment da la brischera. In client che vuleva furnir pumpas aveva dubis. El vuleva savair, sche la societad ch’engrondescha la brischera, saja seriusa. Jau hai svelt chattà ora che la confederaziun è participada e paja subvenziuns. Cura che mes client ha udì ch’i dettia subvenziuns, è el stà cuntent. Jau hai pudì smetter las retschertgas.» Tut quai era immediat puspè vegnì endament a Sibilla cura ch’ella aveva vesì l’artitgel en l’archiv. Ella carteva da schizunt anc sa regurdar dal pretsch da las pumpas da ses client.

Edwin ri. «Quai avess schizunt jau pudì dir a tes client. La confederaziun ha in temp sustegnì tuttas brischeras che vulevan engrondir.»

«Ma ils dubis da mes client eran giustifitgads. Las duas societads che avevan l’incumbensa da planisar e realisar l’engrondiment eran firmas da stgaffas da brevs.»

«Tuna sco en in crimi.»

«Quai n’ha da far nagut cun crimis», di Sibilla, «mabain cun la lescha. En mes chantun datti bleras firmas da stgaffas da brevs, perquai che las perscripziuns chantunalas da s’inscriver en il register da commerzi èn tar nus las pli lassas da l’entira Svizra», declera Sibilla. «En mintga cas n’aveva mes client betg pli mirveglias, tgi che possedia questas firmas. El vuleva sulet esser segir ch’el obtegnia ses raps, sch’el furnescha pumpas.»

«Ed uss?»

«Uss hai jau ina nova incumbensa ch’ha forsa da far insaco insatge cun questa brischera.»

«Forsa insaco insatge?» Edwin metta ses frunt en rubaglias. «Tuna curius.»

«Igl è era curius. Jau na ta poss per il mument betg dir dapli. Ma jau discurriss gugent cun il redactur ch’ha scrit quest artitgel.»

«Cler.» Edwin prenda la copia e tegna il det sut l’abreviaziun a l’entschatta da l’artitgel. «SG ha scrit la contribuziun. Cler, uss sai jau puspè. Quest artitgel sa basa sin ina conferenza da pressa avant l’avertura da la brischera. A questa conferenza avain nus tramess nossa Susi. Igl era l’emprima giada ch’ella ha stuì ir ad ina conferenza. Ti na crais betg. Susi è turnada ed ha ditg ch’ella na scrivia gnanca lingia. Nus avain stuì far bittibetti per ch’ella sa mettia en a scriver.»

Sibilla è perplexa. Ella aveva vesì ansant mo umens en la redacziun ed aveva pensà che Edwin n’haja naginas collegas femininas. Uss aveva el tuttenina ina dunna ch’el numnava «nossa Susi». Anc insatge auter irritava Sibilla. La sbrinzla trista en ils egl dad Edwin era stulida. Gist en quel mument ch’el aveva cumenzà a raquintar da Susi.

‹Sibilla, ti es maridada e las Susis dad Edwin na ta van tiers schuber nagut›, di ina vusch nauscha.

‹Ma la sbrinzla n’ha betg simplamain da svanir pervi d’ina Susi›, di l’autra vusch interna.

«Lessas emprender d’enconuscher Susi? Uss è ella prest dus onns tar nus. Ella è simplamain classa», di Edwin.

‹Insatgi ch’ha num Susi po sin il pli esser ina buna camariera. Per dapli na tanschi segir betg›, pensa Sibilla e di: «Gugent.»

«Ella sa segir anc dapli da l’engrondiment da la brischera. Forsa ha ella schizunt anc la documentaziun da pressa. Susi tegna si tut. Ella ha il meglier urden da nossa redacziun», lauda Edwin.

Sibilla stranglass il pli gugent questa Susibusi.

«Tup è mo che Susi n’è betg qua.»

‹Tge cletg!›

«Susi ha fatg vacanzas ed avess gì d’entschaiver oz a bun’ura. Ella n’è betg vegnida e nus na l’avain cuntanschì nagliur. Quai è tup. Nus essan mo paucs en redacziun. Susi ha in bun nas per storys exclusivas ed in bun maun da concepir texts.»

‹In bun maun?›

Edwin accumpogna Sibilla en suler. Là hai aria frestga. Quai fa bain. Sibilla vul gia dar il maun ad Edwin ch’i vegn anc endament insatge.

«Ma pudessas ti forsa dir, tge gasetta che quai è?» Sibilla prenda il pitschen palpiri or da la bursa. «Jau hai be quest toc. I ma gidass enorm da savair danunder che quest toc gasetta deriva.»

«Ti ma tschentas dumondas remartgablas?», constatescha Edwin vulvend il toc palpiri.

«Jau sai. Ma igl è impurtant.»

«Jau legel bleras gasettas, ma quest toc è memia pitschen per pudair dir insatge.» Edwin vul gia turnar il palpiri ch’el targlina. «Probabel pudess in spezialist da scrittiras dir dapli. Mintga editur ha ina scrittira speziala. Sas tge? Nus avain in vegl tecnicher ch’ha lavurà si’entira vita en grondas stamparias. Quel vegn ordlonder. Jau ves el damaun ed al poss mussar quai.»

«Bun. Ma al tegna bain en salv e ma dà part uschè svelt sco pussaivel. Quest palpiri è il sulet indizi che jau hai.»

Otg

mesemna, ils 7 da matg 2002

«Sibilla, quai è Susi», di Edwin.

Ina blondina entra en biro. Ella porta ina rassa curta stretga en colur d’argient. Il top è medemamain d’argient. El è giusut uschè curt e sura taglià ora uschè fitg ch’ins pudess scumbigliar il top cun in BH.

Sibilla crai da sa siemiar.

Susi tanscha il maun ad Edwin e lez s’enclina e bitscha la manutta. A Sibilla na dat ella betg il maun.

‹Forsa meglier uschia›, sa consolescha Sibilla. Ella ha in zichel tema da las unglas da Susi. Ellas èn uschè lungas sco quellas d’ina evla e resch cotschnas, exact sco sias sandalettas da lac cun tatgs auts.

Susi prenda plaz a moda lasciva sin la pultruna.

Ella cruscha las chommas brinas ch’han la colur da servelas. La furma da las chommas n’ha dentant da far nagut cun servelas. Ellas èn lungas, lungas ed anc ina giada lungas, senza la minima macla, senza gnanca ina suletta avainicla, nagliur gnanca in’idea d’ina nodetta.

«Susi, taidla», di Edwin. «Mia veglia conscolara da pli baud vuless savair insatge da la brischera.»

«Da la brischera?» Ils tschegls da Susi tschivlottan.

Sibilla n’ha anc mai vesì ina dunna che po tschivlottar cun tala levezza cun tschegls ch’èn smincads cun tals mantuns colur. I sa tracta dal reminent da colur blaua.

‹Atgnamain stuessan ils tschegls tatgar ensemen e maina pli s’avrir›, pensa Sibilla.

Ma Susi po tschegnar tant sco ella vul. I na capita nagut.

Danor che Edwin è sco ipnotisà e na vegn da dir nagut pli.

«Nus duas pudessan far ina spassegiada», propona Sibilla: «E ti Susi ma pudessas declerar tut.»

Sibilla na chapescha betg ch’ella discurra insumma cun questa Susibusi e lura anc en in tun uschè amicabel.

«Il sulegl ad Ibiza è stà magnific», raquinta Susi entant ch’ellas van tras il guaud.

Susibusi n’ha insumma naginas difficultads dad ir cun ses tatgs auts sin la via natirala. Sibilla admira Susi per sias abilitads da tschegnar cun ils tschegls e da ballantschar sin tatgs auts.

«Edwin m’ha mussà dad far il surfen», di Susi. «Igl era simplamain magnific.»

«Edwin na m’ha gnanca ditg ch’el è stà en vacanzas cun tai», di Sibilla.

«Ahh», schema Susi. «Edwin è in um uschè discret. Simplamain magnific. Nus essan stads a sfunsar. L’aua è uschè chauda ad Ibiza. Ins na sto gnanca trair en vestgadira da far bogn. Igl era simplamain magnific.»

«Ma pudessas ti uss raquintar insatge da la brischera?», dumonda Sibilla.

«Gea, cler. Il segund di ad Ibiza aveva jau piglià in tal brischament dal sulegl che Edwin m’ha stuì unscher en cun in gel rinfrestgant. Ti na ta pos probabel gnanca imaginar quant bun che Edwin è en talas chaussas. El è uschè raffinà. Jau hai bunamain piglià fieu. Igl era simplamain magnific.»

Susi tegna perfin mauns a Dieu. Ma lura guarda ella sin Sibilla e tschegna plain cumpassiun cun ils tschegls blaus.

«Forsa na ta duess jau betg raquintar tut quai. Edwin m’ha ditg che ti Sibilla sajas stada uschè inamurada en el, ma che ti n’hajas mai gì ina schanza tar el. Fai forsa anc adina mal?» climperdiclimper.

Sibilla na sa betg danunder. Ma tuttenina tegna ella in bastun enta pugn. Quel brancla ella giu per la chavazza a la blondina ch’ils tschegls blaus han tschegnà per l’ultima giada.

«Uss na fai betg pli mal. Anzi, quai ha fatg bain», di Sibilla a Susi che n’è nagina Busi pli. Ella giascha per terra cun chommas stortigliadas e la lieunga penderlescha or da bucca.

Diana è era qua. Ella gida Sibilla e la tanscha in cuntè mussond sin la gula da Susi. Sibilla prenda il cuntè e stgonna Susi. Diana lascha cular il sang en ina stgadella.

«Fa liongias da sang e trametta ina ad Edwin, cun cordials salids da mai», di Sibilla.

Lura prenda Sibilla in cuntè pli pitschen e taglia tras la chanvella. Igl è in tagl bel e net giudim ils dartugls. Ella prenda ina stgatletta da tupperware, metta lien il maun e smatga si il viertgel. Sin il tatgader scriva ella «gulasch da servelas» e metta la stgatletta en schelentera. Enaquella ch’ella sbatta la porta-schelentera, scalina il telefon.

Sibilla sa immediat ch’igl è Edwin e piglia ina temuna.

‹Nua è il telefon?›

I scalina e scalina. Sibilla curra per l’abitaziun enturn e na chatta nagliur il telefon. I scalina che las ureglias fan mal. Igl è il svegliarin.

Sibilla va en il bogn e guarda en il spievel.

‹Jau sun in’assassina.›

Nov

«Mamma, jau na sai betg tge far. Insatgi auter fa gia in referat dal luf. Uss stoss jau tuttina prender il colibri. Ma ier saira sun jau stada en biblioteca e n’hai chattà nagut perdert. Na ma pudessas betg gidar oz suentermezdi a tschertgar material. Jau stoss avair tut il material avant che jau vom en vacanzas.»

Sibilla è anc adina tut confusa. Ella n’ha nagin appetit e sto sa sfurzar da mastegiar la pischutta. Senza solver na va la damaun nagin or da chasa tar ils Cahenzlis. Questa regla han ils geniturs marclà en als uffants. Perquai manglass era la mamma sa tegnair londervi.

Ansant ha Sibilla svelt avert la schelentera e prendì ora la stgatletta. Ella è stada leda da leger sulet «cutlas» sin l’etichetta e nagut da servelas. Ma ella ha anc adina disgust da ses siemi e scurlatta il chau enten mastegiar.

«Quella dorma anc», di Lea a ses frar. Ella ha dà si la speranza d’obtegnair ina resposta da la mamma.

«Jau hai bain ditg che ti duais far in auter referat», di Patric. «Animals n’interesseschan tuttina nagin. Colibris pir da dretg betg. Sche jau fiss tai, faschess jau insatge da fisica u da l’ambient.»

«Tge pia?»

«Jau prendess in motor d’in moped en scola e declerass co quel funcziuna.»

«Jau segir betg. Quai na lubiss mes scolast gnanca.»

«Bun, sche ti vuls be plaschair a tes scolasts, stos pia far insatge da l’impestaziun da l’aria u da l’aua», di Patric: «Sin da quai èn ils scolasts total scharfs.»

Sibilla è sin il plum alerta.

«Jau sai tge!», di Sibilla. «Co fissi cun la dismessa da rument?»

Lea e Patric guardan curius.

«Co vegns ti sin uschè insatge?»

«Jau hai mumentan ina lavur ch’ha da far cun ina brischera. Per mai fissi gist pratic d’avair intginas infurmaziuns. Sche ti faschessas questa tematica, ta gidass jau oz suentermezdi a tschertgar material. Sche ti fas insatge auter, stos far tezza.»

«Nossa brischera cuntegna la pli innovativa tecnica. Inschigners da l’entir mund vegnan tar nus per studegiar noss indrizs. La brischera è il numer in puncto effizienza d’energia ed ecologia», legia Sibilla sin la pagina d’internet da la brischera.

‹Ideal per in referat›, pensa Sibilla. Suenter intgins links ed ina pitschna retschertga tar google ha ella chargià giu ina massa infurmaziuns per Lea. Atgnamain na dastgass ella betg servir si davant e davos sia figlia cun material. Ma ella na vul betg perder l’entir suentermezdi cun gidar Lea a tschertgar material adattà.

Avant che serrar il computer, guarda ella anc ina giada svelt atras la pagina principala da la brischera. Ella duvrass anc fotografias u graficas. Ma i na dat nagin link per maletgs. Persuenter chatta ella insatge bler meglier: «Visitas guidadas, mintga mesemna e venderdi suentermezdi. Annunzias per telefon èn obligatoricas.»

Sibilla e Lea vulan ir dad isch ora ch’il telefon scalina. Igl è Manfred.

«Jau stoss savair pertge che ti tschertgas ina bara senza maun.»

Sibilla sa vilenta ch’ella ha dumandà Manfred per agid e fa curtas.

Ordador fai bellezz’aura. Ella sa senta, sco sch’ella faschess ina bella spassegiada da dumengias cun sia figlia. Igl è in dals emprims dis ch’i fa propi chaud. Ellas han laschà giu las fanestras da l’auto e laschan vargar ora il cumbel.

«Tge ha’l scolast ditg da la tematica», dumonda Sibilla.

«El è stà intgantà», di Lea. «Tut ils auters fan insatge sur dad animals. Jau sun la suletta che prenda ina tematica d’ambient. Uss hai jau ina massa puncts tar il scolast.»

«Super», di Sibilla. «Ed has prendì l’apparat da fotografar.»

«Gea. L’apparat da fotografar, in bloc e dus risplis. Mintgatant has ti mamma schon bunas ideas.»

«Navair», di Sibilla e giauda ch’ella è uschè unida cun sia figlia.

Suenter in mument mussa Lea da fanestra ora. «Jau ves gia il chamin.»

In pitschen nivel alv sorta dal chamin en il lontan. Sibilla banduna l’autostrada. Uss ves’ins plaunsieu era ils auters bajetgs da l’ovra ch’è postada al pe d’ina chadaina da muntognas.

«Atgnamain na vesa questa brischera gnanca ora uschè mal», di Lea.

«A mai plascha ella era. Ella è gea era nova», di Sibilla. «Il chamin ha bunamain insatge maiestus.»

Davant il portal stat ina gruppa da dunnas pli attempadas.

«Quai è in’uniun da dunnas che va a guardar la brischera», di Sibilla. «Nus stuain far uschia sco sche nus tutgassan tar questa gruppa.»

«Pertge?», dumonda Lea.

«Oz en damaun cura che jau hai telefonà per ans annunziar per la guidada, ha la dunna ditg ch’els na possian prender nagin pli. In’uniun da dunnas saja gia s’annunziada cun pli che trenta persunas. Els na prendian da princip betg dapli che trenta persunas per guidadas.»

«E lura has ti pudì persvader ella che nus dastgian tuttina vegnir?»

«Tuppamain betg, uschiglio na stuessan nus gea betg far, sco sche nus tutgassan tar l’uniun da dunnas.»

«Sche jau avess savì da quai, na fiss jau betg vegnida.»

«Ti dovras maletgs per tes referat», di Sibilla.

«Quels avess ins bain chattà insanua en l’internet.»

«Sche ti fas tezza fotografias, fas anc dapli puncts tar il scolast», di Sibilla. «Ed uss giainsa tar questa gruppa e faschain, sco sche nus fissan era da l’uniun da dunnas.»

«Jau na ves betg ora sco ina femna veglia», fa Lea.

«Na. Ma forsa sco ina figlia u biadia d’ina femna veglia.»

«Quels s’accorschan.»

«Sa daco?»

Diesch

Il guid è in pitschnet. Las dunnas surpassan el per in chau. El maina la gruppa en il tract da biros e stat airi davant in purtret picturà. L’um sin il purtret d’ieli ha in egliada giagliarda.

‹Uschia sto Columbus avair guardà cura ch’el ha cartì da vesair l’India en il lontan›, pensa Sibilla. Ma la panzuna, il chau quader ed ils chavels spess, alvs che stattan dretg si disfan la bell’egliada.

«Qua vesais vus il visiunari, il pionier ed impressari Karl Ludwig Kaiser. Senza el na dessi betg quest’ovra. Senz’el na dessi betg la Peternit SA. E senz’el na dessi gnanca nossa regiun. Quest um ha sacrifitgà sia entira vita per ses convischins, per ses lavurers e per las generaziuns vegnintas.»

Lea stat sper Sibilla e fa notizias.

«Ils onns sessanta ha el fundà la Peternit SA. Oz dat quest’interpresa paun e gudogn a pli che traitschient persunas. Ella è anc adina en possess da la famiglia Kaiser- Marti.» Il pitschen fa ina pausa e guarda sco da spetgar applaus. «Karl Ludwig Kaiser è era s’engaschà sco politicher per il bainstar cumin. Pli che trent’onns è el stà en il cussegl naziunal. El avess schizunt pudì daventar cusseglier federal. Ma en sia modestadad infinita ha el renunzià.»

En in suler davos las dunnas rebattan pass che s’avischinan svelt. La gruppa sa sparta e fa plaz. Ina dunna en deuxpièce blau stgir e cun tatgs auts marscha tras il spalier e guarda ni dretg ni sanester.

«Bun di signura directura.» Il guid fa in enclin e guarda suenter als tatgs auts fin ch’els svaneschan davos in isch-biro.

«Nua era jau? Ah gea. Karl Ludwig Kaiser è s’unfrì per nossa regiun. El è stà in dals emprims politichers ch’è sa fatg ferm per l’ecologia. Betg mo cun pleds e lalas sco ils verds. Anzi, el ha immediat agì cura che nossa veglia brischera steva avant il concurs. Cun maun franc ed engaschi nunstanclentaivel ha el spendrà la brischera ed ha realisà in monument d’innovaziun. Di per di vegnan inschigners ed admiran l’effizienza da noss indrizs. Cun noss’ovra è ina visiun da la politica ecologica daventada realitad.»

Il pitschen è para a fin cun sia platta. «Ha insatgi anc ina dumonda, lura giain nus gist vinavant en la halla da maschinas.»

«En tge partida era quest Karl Ludwig Kaiser?», vul ina dunna savair.

«En LA partida, sa chapescha! Sco gia ses bab, ses tat, ses

basat, urat ed ururat.»

Lea noda sin il bloc: «Karl Ludwig Kaiser = politica ecologica = LA partida».

‹Jau stoss suenter dispit anc declerar insatge a Lea›, pensa Sibilla.

«Dastg jau era anc dumandar insatge.» Lea tegna si det.

Sibilla stat sco sin spinas e tema che Lea dumondia, tgenina che saja LA partida. Ma Lea vul savair insatge auter.

«Cura è quest Kaiser insumma mort?»

«Kaiser? Mort?» Il pitschen tegna in maun sin il pèz. «Per l’amur da Dieu! Karl Ludwig Kaiser n’è betg mort. El maina anc adina nossa brischera.»

«E tge fa lura questa directura ch’è passada ansant?», dumonda ina dunna.

«Ella è la figlia da Karl Ludwig Kaiser e la dunna da noss directur, signur Walther Elmer. Noss’ovra vegn sa chapescha timunada da Karl Ludwig Kaiser. El presidiescha la societad d’aczias da la brischera ed è vicepresident dal conglomerat da las 156 vischnancas che brischan il rument tar nus.»

I fa ina chaneruna. Ma la halla da maschinas plascha a Sibilla. Bischens da tuttas grossezzas van en crusch e travers. Dapertut hai punteras e stgalas. Da gronds tancs sortan lingias d’aua che svaneschan puspè en auters tancs. Vi dals bischens pli satigls hai spinas en colur cotschna. Sibilla struvegiass il pli gugent vi da las spinas.

Il guid maina las dunnas tar in cubus d’atschal che traglischa sco in spievel sin sochels da gumma. Tras ina fanestra ves’ins che bischens da vaider sa stortiglian sco serps atras in labirint illuminà.

«Preziadas damas. Vus avais l’onur da vesair insatge che nus na mussain uschiglio betg a visitaders, perquai ch’il privel da spiunagi fiss memia grond. Tar vus na stuain nus dentant betg temair.» Il pitschen ri e fa ina pausa. I na vegn puspè nagin applaus. «Il problem da las brischeras è il fim ch’ins sto nettegiar. Quai sa ozendi mintg’uffant. Ma tge ch’ils paucs san è: Il process da lavar fim chaschuna auas persas ch’èn engrevgiadas cun chemicalias. Questas auas ston ins puspè lavar e gliez è fitg cumplitgà. Davant vus stat uss la pli moderna maschina da tractar auas persas. Ella ha custà pli ch’in milliun francs. Nus essan l’emprima brischera dal mund che lava las auas cun champs magnetics.» Il pitschen traglischa sco in burnì. «Entras il tractament cun champs oscillants cuntanschan nossas auas valurs sensaziunalas. La qualitad da l’aua daventa uschè buna, ch’ins po schizunt duvrar ella per l’aquari da peschs. Grazia a questa metoda è nossa brischera in’ovra da pionier che contribuescha al svilup durabel da noss planet.»

Sibilla è unfisa da las tschantscharias dal guid. Ella vuless simplamain admirar las maschinas e resta in zic enavos cura che la gruppa va vinavant.

«Da quai stuain nus ir a guardar pli savens», di Lea cura ch’ellas stattan omaduas davant ina turbina che schuschura a moda misteriusa.

«Quai plaschess era a Patric e Pieder», di Sibilla.

«Gea. Il bab pudess probabel declerar bler meglier las maschinas che quest curius nanin.»

Lea fotografescha sin tuttas varts e stat sin ina pitschna puntera per dumagnar dapli maschinas e tancs sin il maletg. Quai n’avess ella betg duì far. Il nanin vesa ella e curra natiers.

«Quai è scumandà», sbragia el e stgarpa ad ella l’apparat da fotografar or da maun.

«Pertge na dastg jau betg fotografar?» Lea è schoccada.

«Spiunascha!»

«Ma jau dovr las fotografias mo per in referat.»

«Per in referat! Quai po mintgin pretender.»

«Sche stid jau pia las fotografias», di Lea e vul prender l’apparat.

«Quest apparat dun jau a nossa direcziun. Lezza ha da decider, sche Vus dastgais puspè avair el u betg. En tals cas destruin nus per il solit l’apparat.»

Lea e Sibilla na fan betg pap e trottan cun chaus sbassads suenter la gruppa.

«Manegias propi che quels fan en paglia mes apparat», scutina Lea che aveva survegnì l’apparat dal padrin.

«Aba. Quel vul mo sa far da grond», quietescha Sibilla. «Quels da la direcziun na vegnan bain betg ad es ser uschè tups.» Ma la chaussa na plascha betg a Sibilla.

La proxima staziun è il local da cumond. Cura ch’ellas entran svaneschan ils pensiers in mument or da la fatscha da Lea.

«Sco tar Star Wars», di ella.

L’entir local è plain moniturs, buttuns, chazzolas e regladers. Trais umens lavuran en qua. Els salidan be svelt las dunnas e sa concentreschan immediat puspè sin lur buttuns e guardan, tge che capita davos la fanestra davant els. Igl è ina fanestruna u meglier ditg ina entira paraid da vaider. Davos il vaider è insatge che attira Sibilla a moda magica. In crater d’ina profunditad terribla. Igl è ina tarmenta halluna da betun, bler pli profunda che lunga e lada. En il funs giaschan culms da rument, mantuns da mischiera. Qua u là èn starnidas mobiglias e matratschas che paran sco utensils d’ina stiva da poppas.

Ina tschinta da transport maina il rument en la halla. Sibilla observa in satg che croda giu da la tschinta e sa tschenta fiac e senza pietad simplamain sin in canapé cotschen.

‹En tge lieu croda il proxim satg? Puspè sin il canapé u sin questa stgaffa sfratgada là?› Sibilla è spanegiada.

Uss s’avischina ina tarmenta pala-grifla cun dents gizs, en la quala trais persunas avessan manaivel plaz. La pala penda vi d’ina suga d’atschal che sa mova cun stgadanim sur travs da fier. Plaunsieu sa sbassa la pala e morda en in culm da satgs che schloppan sco borlas da savun.

«Vus stuais ir enavos!», sbragia insatgi sper Sibilla. «Quantas giadas stoss jau anc dir ch’igl è scumandà da star uschè datiers da la fanestra.»

Ma Sibilla vesa be la pala tarmenta che tgula e ballina vers in dratguir da betun ch’ha la dimensiun d’ina chasa. La pala s’arretescha cun in immens fracass.

‹Uss lascha ella dar ils satgs.› Sibilla spetga plain tensiun. Ils satgs splatragnads sa derschan giuaden en il dratguir. ‹Sa tge che la pala va uss per tut? Forsa il canapé?›

«Vus as interessais per nossa halla da rument», di ina vusch loma.

Malgrà che Sibilla vul observar, tge che la pala fa, volva ella sia fatscha. In um cun mustaz cler-brin stat sper ella e la guarda cun in fin surrir.

«Quai è fascinant», di Sibilla sco en siemi. «Jau pudess guardar uras.»

«Jau sun era da Voss avis. La forza da la tecnica è adina insatge impressiunant. U betg?»

«Signur directur», il nanin ha in chau sco ina tomata: «Questa persuna tutga tar l’uniun da dunnas. Ella n’è betg autorisada da star uschè datiers da la fanestra.»

«Questa dunna na tutga betg tar nus», tuni nà da la gruppa da dunnas davostiers en il local da cumond.

«Ella è bain vegnida cun vus?», di il nanin.

«Schon, ma ella n’è betg da noss’uniun. Questa giuvna ch’ha fotografà e fa notizias n’er betg.»

Dal chau dal nanin sorta fim sco dal chamin da la brischera.

«Signur directur, jau hai confiscà quest apparat da questa giuvna.» El mussa cun in det sin Lea. «Ella ha fotografà en la halla da maschinas.»

Il pitschen surdat l’apparat al directur cun mustaz.

«Ina Nokia? Tipics apparats da spiunagi», di il mustaz brin cler.

Sibilla e Lea avran bucca e nas.

Il fier che punscha en sias costas sforza ella d’ir vinavant.

L’isch dal laboratori sa serra davos ella.

La persuna che sesa davant il computer la guarda e tascha.

«Nua è el?»

La persuna na di nagut.

«Avais Vus scrit l’e-mail?»

Nagina resposta.

«La vardad vegn a la glisch. Vus na pudais betg impedir quai.»

«La vardad?» La persuna discurra en tun beffegiant.

«Vus savais ch’igl è la vardad.»

«I n’emporta nagut, tge ch’ina gasetta marscha scriva. Quai n’interessescha nagin, per quai avain nus procurà.»

«I vegn a leventar pulvra.»

«Ins vegn a rir il tgil plain e suenter vegn ins a crair anc bler main las vardads da tia gasetta.»

«Jau hai mussaments.»

«Betg blers.»

«In basta.»

«Quel n’has ti betg pli ditg.»

«Jau na ma lasch betg metter sut squitsch.»

Ma il fier punscha anc pli fitg.

Indesch

Il nanin banduna cun las dunnas da l’uniun il local da cumond. Lea e Sibilla restan enavos cun il directur.

«Vegni cun mai.» Il directur piglia Sibilla per il cumbel e la maina en il corridor.

‹Uss va’l cun mai tar la polizia e lura vegni ora tut›, pensa Sibilla.

Duas auzadas plinengiu baterlan las dunnas. In isch va. I daventa quiet.

«Vus ma stuais crair, nus n’essan nagins spiuns.» Sibilla mussa cun il chau enavos sin Lea. «Mia figlia sto scriver in referat. Ella ha stuì midar tematica tut surura, perquai ch’insatgi scriva gia dal luf. Jau hai cusseglià ad ella da scriver sur da questa brischera.» Ella explitgescha che Lea va en dus dis en vacanzas e dovra fin lura il material. «Lea ha ina massa puncts tar il scolast, perquai ch’ella na fa betg in referat davart in animal, mabain davart ina tematica d’ambient.»

Ina risada va tras il corridor. «Vus essas simplamain simpatica. Fitg simpatica», di il directur.

Sibilla na vegn betg ordlonder e guarda enavos sin Lea.

«Sche Vossa figlia fa in referat, stuais Vus festinar d’udir l’ultima part da la guidada. La part cun noss schef-inschigner è la pli interessanta.»

Els van da stgala giu. Il directur mussa ad ellas la stanza da preschentaziun.

«Mo giai viaden. Jau vegn era gist. Jau vom mo svelt per insatge.»

Las dunnas han gia prendì plaz. Strusch che Sibilla ha fatg dus pass en dad isch, scappass ella il pli gugent puspè. Davant ina gronda taila-glin stat il mantè brin. Mo ch’el na porta betg ses mantè brin, mabain in scussal alv.

Lea stauscha sia mamma ch’è tut airia tar ina sutga en l’emprima retscha.

Il mantè brin cun scussal alv mussa sin ina grafica projectada vi da la paraid. Sibilla vesa ch’el muventa la bucca, ma ella n’auda betg, tge ch’el di. Lura vesa el ella. El chala da far ir la bucca. I varga ina perpetnadad fin ch’el cumenza puspè a discurrer. Cun in laser mussa el sin graficas e fotografias. Ma el guarda be sin Sibilla, sco sch’ella fiss la suletta en stanza.

Sper Sibilla schuschuri.

«Grazia fitg.» Igl è la vusch da Lea che scutina cun insatgi. «Quai è flot. Quai poss jau segir duvrar. Oh, mes apparat da fotografar, jau sun uschè leda. Jau hai survegnì el da Nadal.»

Sibilla senta ina bintgunada en las costas.

«Mamma! Sche taidla tuttina. Il directur ta vul dar sia carta.» Sibilla è irritada ch’il mustaz cumpara davant sia fatscha. El la tanscha cun in surrir ina pitschna carta. Ella tschiffa la carta ed empè d’engraziar di ella «schon bun» e guarda puspè sin la bucca dal mantè brin. Ma lezza stat puspè airi. Ils egls sur la bucca guardan insaco curius sin Sibilla e sin il directur. Ella dat be svelt in tgit sin il directur ch’ha gist fastizà l’egliada dal mantè brin.

Insatge malidi sa schluita tras la fatscha dal directur. Ma el sa drizza immediat puspè en tutta curtaschia a Sibilla.

«Sche Vus avais anc dumondas pervi dal referat da Vossa figlia, ma pudais Vus adina telefonar.»

«El è in flot», scutina Lea cura ch’el banduna la stanza. «Guarda tge ch’el m’ha dà.» Lea mussa ina stgatla. «Massa material per il referat.»

Suenter ch’il directur ha bandunà la stanza, referescha il mantè brin anc in quart d’ura e na guarda betg pli sin Sibilla. El surdat il pled al nanin, salida las dunnas cun dar il chau e svanescha or da stanza.

La guidada è a fin. Sibilla e Lea van da stgala giu.

Sper l’extrada vesa Sibilla ina maisa cun plunas da cudeschs e broschuras. Sin ina tavla stat «Material d’infurmaziun – As servi per plaschair!»

Sibilla fa l’emprim la segira e guarda, sch’il nanin saja forsa insanua. El n’è betg per pes. Ella tschiffa svelt in rapport ed in quint annual.

‹Lectura da buna notg. Per cletg è Pieder sin viadi da fatschenta.›

Dudesch

gievgia, ils 8 da matg 2002

«Cahenzli.»

Igl è prest las nov ch’il telefon scalina.

«Bun di dunna Cahenzli. Qua Gadola. Mes schef ha ditg che jau stoppia telefonar a Vus.»

Igl è ina dunna cun ina vusch profunda. Sibilla na sa betg, tgi ch’igl è e ponderescha, per tge clients ch’ella ha lavurà il davos temp.

«Stun mal, ma jau na sai betg, per tge ch’i va. Tgi è Voss schef?»

«Signur Furger.»

Sibilla vul gia dir ch’ella n’enconuschia nagin Furger ch’il da ventg croda.

«Vus manegiais Edwin? Ha el chattà ora danunder che quest toc gasetta deriva?»

«Da quai na sai jau nagut. El m’ha sulet ditg che Vus veglias savair dapli davart l’inauguraziun da la brischera da l’onn passà. Jau hai num Susanna Gadola.»

Ins pudess emplenir pliras paginas cun scriver si ils patratgs che van tras il chau a Sibilla entaifer paucas secundas. Qua be l’essenzial: ‹Sto esser che questa Susanna Gadola è Susi. Sche quai constat, n’è Susi betg morta. Il maun en mia schelentera na vegn betg da Susi, respectiv da Susanna. En quest cas na sun jau nagina assassina. Danor forsa in zic en siemi. Ed jau na stoss pia betg declerar ad Edwin che sia Susi è morta.›

Sibilla suspira.

«Disturb jau forsa?», dumonda Susanna.

«Na, jau hai mo pensà che Vus na turnias mai pli da vossas vacanzas ad Ibiza.»

«Jau na sun betg stada ad Ibiza. Jau sun stada en l’Islanda.»

Suenter che questa malchapientscha fiss sclerida, sa cunvegnan las duas dunnas da s’inscuntrar. Susanna n’ha betg peda oz.

«Lura halt damaun da las nov en il Maron.»

«Okay.»

‹Nua cumenzar?›

Ella aveva fatg plans, tge ch’igl è tut da far oz en biro. Ma suenter il telefon da Susanna pudeva ella emblidar ses plans.

Sibilla è sa chapescha fitg leda che Susanna, alias Susi, n’è betg morta. Ma uss stat ella puspè a l’entschatta.

‹Jau sun bain il pli grond tabalori che va per il mund enturn. In tabalori da mes caliber na datti nagliur. Jau hai pensà che jau saja sin buna via. Che Susi saja morta. Che jau haja prest schlià il cas. Jau sun tuppa. Naiva. Na, naiv na basta betg. Jau na sun gnanca degna da viver.›

Ella metta ses chau sin il pult e zuppa el sut dus quints annuals. Il pli gugent bragiss ella.

‹Sibilla, pertge has ti in tscharvè?›, dumonda ina vusch. ‹Pertge has absolvì ina scola superiura da gestiun commerziala? Pertge has ti fatg in studi supplementar d’economia d’interpresas. Pertge es ti ta spezialisada sin controlling da finanzas, sche ti na sas gnanca pensar logic?›

«Sai betg», plira ella da bass sut ils quints annuals ora. Ella chatscha dus dets en sias ureglias. Ma i na gida nagut. Ella na mitscha betg da la nauscha vusch che n’enconuscha nagina remischun.

‹Ta turpegia! Susi aveva bain da far nagut cun la chaussa. Quai avess schizunt in uffant da scoletta pudì vesair.›

«Jau sai», respunda Sibilla sco ina mieuretta.

‹Sche pertge has lura pensà che Susanna saja morta?›

Sut ils quints annuals sgnufli.

‹Dai resposta!›

«Sas, la sbrinzla trista en ils egls dad Edwin era tuttenina svanida.»

‹Lura bain›, beffegia la vusch. ‹I dovra pia mo ina sbrinzletta e tes tscharvè chala da funcziunar?›

«Quai vala mo tar la sbrinzla dad Edwin. Uschiglio funcziuna mes tscharvè tip top. Segir, jau engir.»

‹E tge èsi cun il mantè brin?›

«Nagut.»

‹Nagut?› La vusch nauscha ri da quai tschuf. ‹Ti stos mo vesair in toc taila che ta regorda in zic a tes bab, che ti vegns gia loma. Tar ils umens numnass ins quai in cumplex d’Edipus.›

«Ma il mantè brin ha ditg che jau saja sia davosa speranza.»

‹Dapi cura surpiglias ti incumbensas, perquai che ti es la davosa speranza! Fin uss has ti adina martgadà l’emprim tes onurari, avant che ti has insumma vieut in rispli. Ed il pli gugent avessas ti gì mintgamai, sch’ins t’avess pajà l’onurari avant che ti smatgas il buttun per avrir il computer. E tge onurari t’ha dà il mantè brin?›

«Anc uss nagin. Jau leva halt ina giada far insatge auter. Fin uss n’hai jau mai gì il curaschi. Ed era sche jau avess gì il curaschi, ils uffants eran pitschens, jau leva esser a chasa la saira e la mesemna. Jau n’avess betg pudì lavurar sco detectiva. Ma uss èn ils uffants gronds. Ed il mantè brin m’ha dà ina schanza.»

‹Tge! Il mantè brin t’ha dà in maun taglià giu dad ina morta. I n’è betg giud via che questa morta è vegnida mazzada, forsa schizunt mazzacrada. Quai è in crim! Nagina schanza! E cun in crim van ins tar la polizia. Ier has ti perfin anc vesì il mantè brin. Ti es stada là e l’has guardà sco in tgutg. Pertge n’es betg ida vi ed has dà ina enturn las ureglias ad el? Ha!›

«Ti has raschun. Jau vom uss immediat e dun ina enturn las ureglias al mantè brin. E suenter vom jau cun la stgatletta tar la polizia. Jau prend forsa l’emprim anc davent il tatgader cun scrit si ‹cutlas›. Ma uss chala da savilar. Jau fatsch gea obedientscha. Jau n’emprov mai pli da far da detectiva. Segir betg. Jau na vi mai pli midar mia vita e stun adina en biro tar mes quints.»

Sibilla n’auda betg ch’i splunta.

Tredesch

Insatgi prenda ils quints annuals giu dal chau a Sibilla e tanscha ad ella in fazielet.

«Pertge n’has betg dà resposta a mes e-mails?»

«Jau na sun betg stada en biro», di Sibilla e fa giu la mutschigna.

«Clomas ti mai giu tes e-mails a chasa?»

Sibilla na vul betg dar resposta, pertge manzegnas na di ella da princip betg. Tschagulas bain, manzegnas na.

«Guarda Sibilla, jau t’enconusch uss dapi set onns. Dapi noss curs en Germania. Tut quels onns na m’has ti mai telefonà. Ma jau t’hai telefonà tschient giadas, adina sche jau aveva ina stgisa marscha. Lura, in bel di, ma telefonas ti e ma dumondas suenter ina bara senza maun, sco da dumandar, sche jau ta pudess emprestar ina charretta. L’auter di ta telefon jau per dir che jau n’hai chattà nagina bara senza maun en nossa banca da datas e ti fas tuttenina la gatta morta e dias che ti hajas prescha e stoppias ir cun tia figlia a guardar ina brischera. Insumma es ti ta depurtada ier sin telefon, sco sche ti na m’avessas mai dumandà insatge uschia.»

Manfred spetga in’urella. Sibilla sgnufla.

«Igl è schon vair che jau siemiel mintgatant da tai», di Manfred. «Ma che ti m’has dumandà, sche jau possia tschertgar ina bara senza maun, gliez n’hai jau mai siemià!»

Sibilla guarda sin la paraid.

«Ti n’avessas betg per casualitad ina sutga che ti ma pudessas far amogna?»

Ella scurlatta il chau. Per il solit gieva ella adina a visitar ils clients e sch’in client vegniva tuttina ina giada tar ella, fascheva ella la sesida en il café vischinant. I deva pia mo ina sutga en biro e lezza era gist occupada. Manfred prenda plaz sin l’ur dal pult. Sibilla sa volva per betg stuair guardar sin el.

«Jau hai liber oz. Jau hai peda.» Manfred guarda enturn. «E qua hai jau gist in’interessanta lectura. Rapport annual banca Raiffeisen. Interessant. Vuleva jau gia adina leger ina giada. E tge vainsa qua? Il quint annual d’ina brischera.»

Sibilla dat in’egliada andetga. Quai n’avess ella mai dastgà far. Ma igl è memia tard. Manfred ha registrà la tema.

El na di nagut.

«I n’ha da far nagut cun la brischera», di Sibilla. Ella pudess siglir en l’aria.

El dat il chau cun tschera seriusa.

«Segir betg!», di ella.

Manfred guarda enturn sin maisa. Sibilla aveva prendì en biro il material ch’il directur aveva dà a Lea ed avant che Susanna aveva telefonà, aveva ella rasà ora tut ils prospects d’infurmaziun. Manfred dat il chau, tascha e tschertga l’egliada da Sibilla che na vul per tut pretsch betg guardar en ils egls ad el.

«Lea fa in referat sur da questa brischera. Ella n’ha betg temp ed jau leva scriver per ella il referat», di ella si per la paraid.

Manfred tascha anc adina.

‹Tge ha quest tamazi atgnamain da vegnir qua e taschair sco in vut.› Sibilla vegn vilada. «Jau hai gì ina giada in’incumbensa ch’ha da far cun questa brischera. Quest client vul uss savair dapli. El ha mirveglias, tge persunas che possedan las firmas da stgaffas da brevs ch’han bajegià la brischera.»

‹Quai n’avess jau betg duì dir.› Ella tschegna mo svelt sin Manfred che auza surstà las survantscheglias, ma tascha vinavant.

«Uss tanschi», sbragia Sibilla e siglia en pe. «Tge tratgas ti atgnamain da vegnir qua en mes biro a far grimassas.»

Manfred na fa betg mucs.

«Fai che ti vegns davent! Uschiglio clom jau la polizia.»

Ella mussa sin l’isch.

Manfred stat en pe. «Jau hai per cas anc fatg retschertgas tar interpol.» El smatga la sava. «En sasez ta lev jau mo dir, tge che jau hai chattà.»

Sibilla na vegn betg da zuppentar l’interess.

Ma lura sa lascha ella crudar sin sia sutga, posa il frunt en il maun e scurlatta il chau.

«I n’ha nagin senn», di ella e guarda finalmain direct sin Manfred. «Jau stoss tuttina ir tar la polizia.»

Sibilla cumenza a discurrer. Ella raquinta dal mantè brin, dal maun, da Diana, da Susi, sulet la sbrinzla dad Edwin lascha ella davent.

«Tar tgi stoss jau ir?», dumonda Sibilla. «Duai jau ir sin il post da polizia? U stoss jau ir tar la polizia chantunala?»

En il fratemp ha Manfred chattà in sez cumadaivel sin la curnisch da la fanestra. «Forsa èsi il pli prudent, sche ti na vas betg tar la polizia.»

«Tge!»

Manfred tascha e fa in mument ina tschera seriusa. Lura sa volvan ils chantuns da sia bucca ensi. «Il maun stat gea flot frestg en tia schelentera.»

Manfred sa senta para bain sin la curnisch da la fanestra. El na fa insumma betg finta da vulair ir.

«Pertge n’has betg discurrì ier cun il mantè brin?»

«Jau na sai betg. El guardava uschè curius. Jau crai ch’el aveva tema.»

Sibilla spetga che Manfred la crititgescha, ma el di: «Probabel has ti reagì endretg. Tge manegias? Pudessas ti t’imaginar ch’el è in assassin?»

«Jau n’enconusch nagins assassins. Forsa po mintga carstgaun daventar in assassin. Dependa mo da las circumstanzas», di Sibilla. «Ma ti enconuschas assassins. Ti has bain lavurà en la partiziun criminalistica a Turitg? Savessas ti dir, sch’insatgi è abel da mazzar in carstgaun.»

«Na», di Manfred.

«Pertge has ti atgnamain dà si la plazza a Turitg?»

«Jau hai lavurà tar la polizia criminala da la citad. Mia pli auta scheffa era vegnida en la chavallera cun la scheffa da la polizia chantunala. Noss servetsch spezial è stà l’unfrenda da questa dispita. Donn, nus eran sin in aut stan tecnic.»

«Pertge l’unfrenda? Sche vus eras uschè buns?»

«La scheffa da la polizia chantunala vuleva che nossa partiziun vegnia suttamessa ad ella. En sasez fiss quai era stà logic. Nus na lavuravan gea betg sulet per la citad, mabain per l’entir chantun e per l’entira Svizra. Ma las duas scheffas han tratg uschè ditg hist e host, fin che la confederaziun è vegnida ed ha ditg, nus prendain il servetsch spezial da Turitg sut noss domini ed integrain el a Berna en la ‹bupo›. Lezza era gist vidlonder da sa reorganisar. Ils blers da mes collegas lavuran uss là.»

«E ti? Pertge n’es ti betg ì a Berna?»

«Jau aveva prendì partida per mia scheffa e na ma vuleva betg laschar stumplar enturn sco ina marionetta.»

«Ma pertge n’has ti betg lavurà insanua auter en ina partiziun criminalistica? Ti n’has gea betg famiglia ed avessas manaivel pudì ir a Basilea u Son Gagl.»

«Jau aveva avunda da citads ed igl era gist liber questa plazza qua.»

Sibilla ha l’impressiun che Manfred raquintia tschagulas, ma ella na vul betg chavar. Insatge auter l’interessa bler dapli. «Ti has ditg ansant che ti hajas anc fatg retschertgas tar interpol.»

«Jau mez betg. Sin noss post n’avain nus nagin access ad interpol. Jau hai telefonà ad in da mes anteriurs collegas tar la ‹bupo›. El ha guardà suenter ed ha chattà duas baras ch’han membra che manca. Ina da questas baras è in um e na vegn pia betg en dumonda. L’autra è ina dunna ch’ins ha chattà avant duas emnas en Rumenia. Ella ha circa tschinquant’onns. Ad ella manca in entir bratsch. Crais che tes maun pudess vegnir da là?»

«Rumenia?», studegia Sibilla. «Na crai jau betg.»

«Tge maun èsi insumma? Il dretg u il sanester?», dumonda Manfred.

Sibilla cloma be navidas en memoria il maletg dal maun.

«Igl è il sanester», di ella ed emprova immediat da stidar il maletg, avant ch’il magun sa rebella puspè.

«A la bara en Rumenia manca il dretg.»

«Tge faschainsa uss?», dumonda Sibilla.

«Jau vom tar il mantè brin», di Manfred.

«Pertge!» Sibilla reagescha sco in paliet. «Quai è mia chaussa. Quai è mes cas!»

«Igl era be ina proposta», Manfred fa in smani cun ils mauns sco da stuair sa proteger. «Ti m’has dumandà, tge che nus duain far. Jau hai ina tscherta experientscha cun assassins potenzials. Perquai vom jau tar il mantè brin. E ti stas qua e fas la lavur che ti es disada. Ti guardas tras quest quint annual e chattas forsa ina bella cugliunaria en la contabilitad.»

«Tge tratgas ti!» Sibilla vegn cotschna. «Che jau fetschia tia secretaria? Vai anc!»

«Segir betg. Nus duessan simplamain lavurar sco team ed en in team fa mintgin quai ch’el sa il meglier. Ti vegns ordlonder cun cifras e ta duessas…»

«Che ti bain sappias! Nus n’essan betg in team. E quai che pertutga quest quint», Sibilla mussa cun det tendì sin il quint annual sin il pult. «Jau al sai ordadora. Enavant ed enavos. La notg passada hai jau legì tras el diesch giadas. El na cuntegna gnanca in sulet sbagl. Tut è correct, transparent e schuber. Ina bilantscha uschè perfetga n’hai jau anc mai vesì en mia vita. E gliez vul dir Vus. Gnanca in sbagl ortografic hai jau chattà.»

Manfred prenda il quint annual e sfeglia. «Quant autas eran las entradas da la brischera?»

«Las entradas han cumportà 27’178’000 francs. Ins ha mussà ora in gudogn da 152’000 francs.»

«Quant rument ha la brischera prendì encunter l’onn passà?»

«Quai n’è nagina dumonda da finanzas. Ma sche ti vul exnum savair. Igl era 91’300 tonnas. Quatter giadas dapli che tar la brischera veglia. 35 pertschient dal rument furneschan fabricas u firmas da bajegiar, 65 pertschient vegn dal tegnairchasa. La brischera nova ha dal reminent anc capacitads libras da ventg pertschient.»

Manfred sfeglia a moda hectica en il quint e tschertga las cifras che Sibilla numna. Lura fa el egls gross e na gughegia betg pli da dir insatge. Quai plascha a Sibilla. La crisa d’ansant è café fraid da l’onn passà.

«Sche ti ma lessas dispit gidar, pudessas ti surpigliar la rolla da secretaria», di Sibilla.

«Oh, gugent», Manfred tschegna cun ils egls.

«Pudessas ti ina giada guardar, sch’il mantè brin è registrà tar la polizia.»

«Immediat, mia chara.»

‹Uschia èsi perfetg›, pensa Sibilla ed agiunta da quai sitg: «Prender si contact cun il mantè brin fatsch jau. Sche jau dovr uschiglio insatge, dun jau part.»

Quattordesch

Sibilla è tuttenina en furma e sa senta prima. Cura che Manfred è davent, studegia ella l’emprim la carta da visita dal directur.

Walther Elmer

Directur Brischera SA

++41 55 670 80 00

++41 79 878 75 22

waltherelmer@brischera-sa.ch

La notg passada aveva ella chattà il num dal mantè brin en il rapport da la brischera. Uss tschertga ella anc ina giada la pagina cun il rapport dal schef-inschigner. El è segnà cun Leonard Caviezel.

‹In bel num per in bel um›, pensa ella e cumenza a scriver l’e-mail ch’ella trametta a leonardcaviezel@brischerasa.ch. ‹Quai vegn bain a funcziunar.›

Lura prenda ella a maun las retschertgas per il furnitur da pumpas. Ella chatta en in dai las duas adressas ch’ella aveva nudà a l’ur d’in fegl. Igl è adressas en in lieu da sport d’enviern ch’è gnanc uschè lunsch davent. Ella avess gia bleras giadas gì gust d’ir là cun skis, ma la finala è ella tuttina adina ida en lieus ch’ella enconuscha gia dapi l’uffanza.

Sibilla formulescha svelt duas brevs e tippescha las adressas. Ma da tatgar las marcas sin las cuvertas targlina ella.

‹Sa sche jau duess far in’excursiun oz suentermezdi? Jau pudess era gist guardar, sch’il lieu ma plaschess dad ir cun skis.› ‹Puspè in’excursiun!›, s’annunzia la vusch nauscha ch’è gia rauca dal savilar. ‹Ier es ti gia stada sin il sfratg ed oz vas puspè a palandrond. Tge stil da lavurar è quai tuttenina?› Quella giada na sa lascha Sibilla betg starmentar.

«Tascga! Quai na ta va tiers schuber-lidi-muz-nagut.»

Durant rumir ensemen las broschuras da la brischera ha Sibilla anc in’idea ed ella scriva in ulteriur e-mail.

Prezià signur Elmer

Mia figlia è tut intgantada da Voss material per il referat.

Jau hai emblidà ier d’engraziar per Vossas stentas.

Vus avais menziunà che nus dastgian prender si contact cun Vus, sche nus hajan anc dumondas. Igl è uschia che Lea ha guardà tras ier saira il material ed ha decidì da focusar ses referat sin l’engrondiment da la brischera.

Pudessas Vus eventualmain trametter anc dapli material en quest connex. Mia figlia fa la matura commerziala e s’interessescha perquai era per la finanziaziun da l’engrondiment.

Cordials salids

ed anc ina giada grazia fitgun per Voss sustegn generus

Sibilla Cahenzli

Ella smatga sin spedir.

«Mamma, il scolast da Patric è malsaun ed jau hai damaun suentermezdi finì la scola da las quatter. Na dastgassan nus betg ir schon damaun tar tat e tatta?»

«Jau na sai betg.» Sibilla è puspè ina giada strusch dad isch en ch’ella vegn bumbardada cun giavischs. Durant trair ora giacca e chalzers realisescha ella ch’ella fiss gea persula la proxima fin d’emna, sch’ils uffants giessan pli baud en vacanzas. ‹Cura sun jau stada per la davosa giada persula in’entira fin d’emna? Quai sto esser stà avant la naschientscha da Lea.›

«Mamma, di doch gea.»

«Jau na sai anc betg, jau avess atgnamain anc gugent, sche vus stessas qua, almain fin dumengia en da maun.»

Ma Lea guarda sco in pitschen chaun che vesa ina servela davant ses nas.

«Lain guardar.»

Diana ha fatg gulasch albanais, cundì cun bler paprica e cun gronda tocca da tartuffels che nodan en sosa.

Buntad.

«Sche tes scolast è malsaun, has ti mettain betg uschè ditg scola oz suentermezdi», dumonda Sibilla Patric durant gentar.

«Jau hai mo religiun ed etica fin las duas e mesa.»

«Lura pos ti vegnir cun mai oz suentermezdi.»

«Schon puspè a cumprar en!», protesta Patric.

«Na, insatge auter.»

«Jau hai fatg giu cun Stefan.»

«È quai quel ch’è sesì l’emna passada si davos sin il moped, cura che ti es ì da la Giassa sura giuadora.»

Patric e Sibilla guardan in sin l’auter, entant che Diana e Lea mangian e na remartgan nagut.

«Ti dis a tes Stefan che ti n’hajas nagina peda oz e che ti stoppias ir insanua cun tia mamma. Bun?»

Patric guarda mo tup e na fa gnanca pup.

«Mangia. I vegn fraid», di Sibilla.

«Dis insatge a bab?», dumonda Patric cura ch’el sesa suenter scola sper Sibilla en l’auto.

«Probabel bain. Sfalsifitgar ina suttascripziun n’è betg ina piculezza.»

«Stefan m’ha ditg che jau duaja far uschia.»

«Il Stefan? Lura bain. E sch’il Stefan ta di che ti duais sturnir insatgi, fas lura era?»

«Vai anc. Quai è insatge auter.»

Els taschan in mument.

«Nua giainsa insumma?»

Sibilla di il num dal lieu.

«Là sun jau stà l’enviern passà cun aissa cun la scola.»

«Quai na saveva jau gnanca. Co èsi dad ir cun skis?»

«Per ir cun skis na sai jau betg, ma per ir cun aissa èsi super. Pertge stuain nus insumma ir si là?»

«Jau hai da bittar en duas brevs.»

«Na pudevas betg laschar ir quellas cun posta?»

«Na.»

«E pertge stoss jau vegnir cun tai?»

«Jau na vom betg gugent persula cun auto sin vias che jau na sun anc mai ida.» Suenter in urella agiunta Sibilla: «Ed jau ma lev anc perstgisar pervi da glindesdi e pervi dad ier.»

«Pertge?»

«Jau hai sbragì sin tai.»

«Aha quai. Tge avevas atgnamain?»

«Jau n’hai betg sbragì pervi da tai. Jau era sut squitsch pervi da la lavur.»

«Schon bun.» E suenter in’urella. «En quest cas fissan nus gea quit.»

«Tge quit?» «Ti has sbragì sin mai ed jau sun ì cun il moped da la Giassa sura giuadora.»

«Sch’i fiss mo stà il moped, na schess jau nagut. Ma la suttascripziun.»

Patric mussa a Sibilla, nua ch’el è ì cun aissa cun sia classa. Sisum hai anc naiv ed intginas pistas ennavadas sa stendan sco lieungas da las spundas brinas giuadora.

L’enviern stueva quai esser in bel lieu, ma uss, tranter stagiun, eri trist. Patric e Sibilla na chattan nagin’ustaria averta per baiver insatge. Els van sin posta ch’è per cletg gist averta. Sibilla mussa al postenent las duas adressas sin las brevs.

«Quai èn duas chasas da vacanzas, gist ina sper l’autra.» Il postenent declera co ch’els han dad ir per chattar las chasas. «Ma là èsi uss serrà si tut. Quels vegnan mo la stad e l’enviern per duas u trais emnas.»

«Enconuschais vus questa glieud?», dumonda Sibilla.

«Na, atgnamain betg. Ma sch’els èn qua en vacanzas, laschan els sviar si tar nus las gasettas.»

«Tge gasettas?», dumonda Sibilla

«Quai na dastg jau betg dir», di il postenent.

«E sch’i vegn posta si qua?» Sibilla mussa ad el las duas brevs. «Tge faschais cun la posta? Vegn insatgi a svidar las stgaffas da brevs?»

«Na, jau hai bain ditg che quella glieud è qua be l’enviern e la stad. En tut forsa trais u quatter emnas l’onn.»

«Lura survegnan els mias brevs gea pir la stad.» Sibilla fa sco sch’ella fiss consternada. «Quai èn impurtantas brevs da fatschenta. Jau dovr sin il pli tard en duas emnas ina resposta.» «Na», di il postenent. «Questas brevs vegnan sa chapescha sviadas. Jau tramet mintg’emna la posta a Wetzikon ed ad Uster.»

Sibilla vegn da supprimer in «aha!» e sa sprova da betg mussar ses triumf ch’il postenent ha tuttina anc tradì il domicil.

Suenter ina spassegiada d’in quart d’ura, chattan els las chasas da vacanzas.

«Quai èn plitost villas che chasas», di Patric.

«Gea, e terren da bajegiar n’han els para betg stuì spargnar.»

Igl è duas chasas quasi novas, omaduas bajegiadas en il medem stil, architectura moderna, bler vaider e collecturs da sulegl sin ils tetgs.

Davant l’emprima chasa hai duas stgaffas da brevs. Sin ina stat scrit ‹environment engineering›. Sibilla bitta en ina brev. L’autra è ina stgaffa da brevs privata da Claudia e Martin Marti-Kaiser. Patric chatta las stgaffas da brevs tar l’autra chasa. Sibilla bitta en la segunda brev tar ‹green production & processing› e noda ils nums ch’èn scrits sin la stgaffa daspera. Tenor quels tutga la chasa a la famiglia Markus ed Ida Kaiser-Kalberer.

«È quai tut?», dumonda Patric in pau trumpà durant turnar tar l’auto.

«Quai è bler», di Sibilla. «Dapli che jau hai sperà da chattar.»

«Ma pertge n’has betg dà las brevs al pot.»

«Jau vi be far in pitschen test. Ed uss giainsa engiu ed en il proxim lieu pli grond bavainsa in café.»

Avant ch’ir a letg cloma Sibilla dabot giu ils e-mails. Il mantè brin n’ha betg respundì. Ma i n’è era betg vegnì in avis d’errur. Il e-mail sto pia esser arrivà. Persuenter ha il directur respundì.

Zunt preziada dunna Cahenzli

Jau hai semtgà ina stgatla cun material.

Jau surdess gugent quella persunalmain a Vus. Dastgass jau envidar Vus cun questa chaschun ad in aperitiv? Forsa questa saira?

En il Schwanen? U cura giessi per Vus?

Cun autissima stima

Walther Elmer

Directur Brischera SA

‹Il Schwanen?› Pieder aveva envidà ella per il trentavel anniversari a tschaina en il Schwanen. La tschaina era stada magnifica. Il quint exorbitant.

‹En il Schwanen?›

«Mamma dastgainsa ir schon damaun tar il tat e la tatta?», taluna Lea per la milliavla giada.

«Hm», di Sibilla.

«Fai il bain!»

«Bun, jau vegn damaun da las tschintg a la staziun cun vus. Ma vus stuais sezs pachetar. E ti Lea empermettas da scriver il referat tar il tat e la tatta. E betg forsa pir l’ultim di!»

«Ti es super. Cun il referat cumenz jau gia la sonda. Tschientpertschient!»

Zunt prezià signur Elmer

Grazia fitg per l’invitaziun. Jau hai pir uss legì Voss messadi.

Per oz èsi mettain gia memia tard per in aperitiv. Ma damaun a saira avess jau peda. Lain dir a las set?

Sibilla vul sco usità scriver sutvi «cordials salids», ma sch’il directur salidava ella «cun autissima stima» stueva ella bain era laschar dar en il chau insatge. Ella segna:

Cun perfetga stima

Sibilla Cahenzli

Suenter trametta Sibilla anc in segund e-mail al mantè brin. En il cudesch da telefon electronic chatta ella l’adressa ed il numer privat da Leonard Caviezel. Ella metta en il numer.

«Gea», di ina vusch d’ina dunna.

«Buna saira, qua Sibilla Cahenzli. Pudess jau discurrer cun signur Caviezel?»

«Pertge?»

«El m’ha surdà in’incumbensa ed jau stuess avair dapli indicaziuns.»

«El n’è betg qua.»

«Pudessas Vus drizzar ora che jau hai telefonà e ch’el duaja dispit s’annunziar uschè svelt sco pussaivel.» Sibilla inditgescha ses numer da telefon e l’adressa dad e-mail. Lura dumonda ella anc, sche l’adressa dad e-mail ch’ella aveva duvrà constettia insumma. «U ha el forsa anc in’adressa dad e-mail privata?»

«Igl è meglier, sche Vus tramettais Voss messadis a l’adressa en la brischera.»

«Bun, engraziel fitg dunna Caviezel. Speranza n’hai jau betg disturbà Vus cun telefonar uschè tard.»

«Na», respunda la dunna. «Buna notg», di Sibilla.

La dunna penda si senza dar adia.

Quindesch

venderdi, ils 9 da matg 2002

En il Maron n’è nagina blondina. Sibilla guarda enturn e survesa ina pitschna dunna che fa smanis. Pir cun vulair prender plaz remartga ella la dunna che gesticulescha. ‹Quella manegia gea mai.›

«Bun di dunna Cahenzli», di la dunna cura che Sibilla s’avischina. Ella ha chavels nairs ondulads, la figura è loma e feminina, ils egls smincads ch’ins strusch s’accorscha.

«Bun di», ri Sibilla. «Jau hai tschertgà ina dunna cun chavels blonds. Edwin ha discurrì d’ina Susi ed ina Susi sto tenor mai adina avair chavels blonds.»

«Jau sai che Susi tuna curius. Sin la redacziun ma din tuts Susi. L’entschatta era jau memia schenada per ma dustar ed uss hai gia fatg disa. Igl è memia tard da pretender dals collegas da dir Susanna.»

La scuidanza da Sibilla è sco scuada davent. Las duas dunnas sa cunvegnan da dir ti ina a l’autra e baterlan da chaussas nunimpurtantas fin che Sibilla survegn ses café.

«Edwin m’ha ditg che ti es detectiva?», dumonda Susanna.

«El ha mettain udì d’in collega da scola che jau hai fatg in curs da detectiva», ri Sibilla. «Ma en sasez sun jau controlladra da finanzas. Quai è forsa era ina sort detectiva, mo ch’ins ha da far be cun finanzas.»

«Lura t’avessan nus pudì duvrar avant in onn, gist pertutgant questa inauguraziun.»

«Pertge?»

«A la conferenza da pressa davart l’inauguraziun da la brischera era ina schurnalista d’ina gasetta sanestra. Quella ha pretendì ch’ins haja surpassà a moda massiva ils custs tar l’engrondiment. Ella vuleva savair pertge che l’engrondiment haja custà dapli.»

Sibilla gizza las ureglias.

«Il president da la cumissiun da bajegiar ha fatg sco da pender cun questa schurnalista. El ha tractà ella sco ina buoba bletscha. Il davos ha el, crai jau, schizunt laschà bittar giuador ella.»

«Tgi era questa schurnalista?»

«Andrea Resegatti», di Susanna. «Ma probabel na t’interessescha quai gnanca.»

«Forsa èsi insatge che jau stuess savair», di Sibilla. «Raquinta simplamain, tge che ti sas.»

«Ma, avant in onn era jau mo praticanta e n’aveva betg grond’idea.»

«Quai na fa nagut. Mo raquinta.»

«Jau ma sun sentida uschè mal durant la conferenza. A mes collegas sin la redacziun n’hai jau mai raquintà, tge ch’è capità. Els m’avessan probabel era betg chapì. Sas, ozendi lavuran bleras dunnas sco schurnalistas. Che nossa redacziun ha be ina dunna è ina raritad. Sch’ins va a conferenzas da pressa, hai adina pliras dunnas. Ma a la conferenza da la brischera eran danor jau mo umens.»

«Ma ti has ditg insatge d’ina Andrea. Co veva ella schlattaina?»

«Andrea Resegatti. Ella è vegnida pir pli tard. L’emprim han ins mussà a nus l’ovra ed explitgà las maschinas. Quai è stà interessant. Ma in tecnicher ha trasora fatg tuppas remartgas pervi da mai.» Susanna imitescha la vusch d’in um. «Nossa giuvna schurnalista na chapescha forsa betg ils detagls tecnics, ma ella po guardar en la mappa da pressa e scriver giu las indicaziuns.»

Sibilla auza las survantscheglias e revolva ils egls. «Oh Dieus!»

«Exact. Oh Dieus!», di Susanna. «Ma basta. Suenter la tura tras l’ovra hai dà referats ed Andrea è era vegnida. Jau hai immediat admirà ella. Ella è entrada en la stanza cun ina segirtad che jau n’hai anc mai vesì tar ina dunna. Ella ha prendì plaz en l’emprima retscha, nua che nagin auter seseva. Jau era gist davos ella.»

Susanna prenda or da sia tastga ina mappa grossa. Ella cuntegna las medemas broschuras che Lea ha obtegnì dal directur ed anc ina pluna auters fegls.

«Quai han ins tut raquintà a nus a questa conferenza.» Ella tanscha la pluna a Sibilla. «Cunzunt cun in indriz da lavar auas persas han els fatg in tamtam. Igl è ina tecnologia innovativa, buna per l’ambient. Ma nus n’avain betg dastgà vesair l’indriz.»

Sibilla dat il chau.

«Quai ch’il directur ha raquintà è era anc stà bun.» Susanna prenda dus auters fegls da la pluna. Sin l’emprim stat il titel ‹Energia dal futur›. «Andrea ha cumenzà a rir tut dad aut durant ch’il directur ha discurrì.»

«Pertge?», dumonda Sibilla.

«Il directur ha explitgà lung e lad ch’ina brischera saja ozendi in’ovra d’energia, sco ina ovra atomara. Ch’i vegnia brischà rument saja secundar. Il rument saja simplamain la materia prima, sco per exempel il gas tar in’ovra da gas. Guarda qua.» Susanna mussa las cifras sin il fegl. «La brischera producescha 55’000’000 watt energia electrica e 3’800’000 watt energia termica. Cun quai possian ins stgaudar ina massa chasas e spargnar enorm bler ieli. Tuna bain, u betg?»

«Quai è gea prima», di Sibilla.

«Ma 55’000’000 watt èn en sasez be 55 megawatt. Quai na saveva jau betg cura che jau sun stada a la conferenza da pressa. 55 megawatt na tuna betg pli uschè impressiunant. Tuttina ha il directur pretendì solennamain che las brischeras sajan las ovras d’energia dal futur. Nagin ha fatg mucs. Mo Andrea ha ris da schluppar. Ella aveva forsa realisà sco suletta dals schurnalists ch’il directur raquintava la blutta pulenta. Il pli curius è stà ch’il directur fascheva, sco sch’el cartess sez tut quai.» Susanna scurlatta il chau. «Jau hai adina pensà che schurnalists na sa laschian betg tschorventar. Ma igl è incredibel quant simpel ch’igl è da manar davos la glina els. Igl è stà in bun emprendissadi.»

Susanna prenda in auter figl. «Qua è il referat da Karl Ludwig Kaiser, dal president da la cumissiun da bajegiar. El ha discurrì il davos. L’engrondiment haja custà 210 milliuns francs, 17 milliuns pli pauc che budgetà.» Susanna mussa las cifras. «Tar quest punct ha Andrea tegnì si det. Il president ha fatg, sco sch’el na vesess betg ella, ma Andrea ha dà tranteren e ditg che quai saja fallà. Ins avevi budgetà l’engrondiment cun 112 milliuns francs. ‹Vus schais manzegnas, dunna Resegatti›, ha il president ditg. Ma Andrea è stada sin pes ed ha mussà ina pagina da gasetta. ‹En questa intervista avais Vus empermess sontgamain ch’ils custs na surpassian betg 120 milliuns francs. Pertge ha la brischera custà prest il dubel?›»

«Ti ta regordas para anc bain tge ch’è vegnì ditg?»

«Bunamain pled per pled. Jau hai fatg notizias e quest Karl Ludwig Kaiser ha ina vusch ch’i va tras pel ed ossa. Ses rrrr’s tunavan sco salvas da mitraglia. Jau aud anc oz quest tun.»

«Tge ha Kaiser respundì sin la dumonda da questa Andrea?»

«I saja enconuschent ch’ella scrivia mo grascha. Sia gasetta saja propaganda marxistica. Ils sanesters veglian adina mo raps e n’hajan betg idea co ch’ins stgaffeschia plazzas. ‹Nus na duvrain betg Vossa gasetta›, ha el ditg. ‹E nus na duvrain er betg Vus, dunna Resegatti.› Jau fiss tegn jau morta da la tema, ma Andrea ha repetì duas giadas sia dumonda. Il davos ha il vegl ditg: ‹Guardai, dunna Resegatti, en questa stanza hai schurnalists che lavuran tuts tar gasettas bler pli grondas che Voss fegliet marsch. Tuts chapeschan nossa calculaziun, schizunt Vossa giuvna collega davos Vus. U betg?›, ha el dumandà mai. E sas tge che jau hai fatg?», scutina Susanna.

«Na.»

«Jau hai dà il chau! Jau era sco paralisada. Jau ma turpegia anc oz.»

Ellas taschan in amen.

«Han anc auters fatg dumondas?»

«Na», di Susanna. «Igl è curius. Uschiglio datti adina ina u l’autra dumonda a conferenzas da pressa, ma lezza giada betg. Sche jau patratg enavos, ma pari, sco sche tut fiss stà in grond teater. Ma per tgi ch’ins ha inscenà il teater, na sai jau betg.»

Ellas empostan anc in café.

«Ti has ditg ch’ins haja bittà giuadora Andrea.»

«Gea, suenter ils referats hai dà in aperitiv, schizunt cun vin alv! Quai è nunusità. Andrea ha bandunà la stanza e laschà enavos la tastga e la giacca. Jau hai pensà ch’ella giaja sin tualetta. Ma ella n’è betg turnada. Insatgi auter è vegnì per ses urden. Jau crai ch’ins ha bittà ora ella per ch’ella na discurria betg cun auters schurnalists. Bunamain tut ils schurnalists eran per «ti» cun il Kaiser. Ils blers avevan en senn dad ir suenter cun il «Karl» a gentar. Jau ma sun sentida sco in’estra sin ina festa da famiglia. Cura ch’in da quels tamazis m’ha palpagnà il tgil, sun jau svanida. Suenter quest’experientscha na vuleva jau betg pli vegnir schurnalista. Per cletg m’ha Edwin dà bunas tematicas ed jau hai sentì che jau hai tschaffen da scriver. Lezza giada avess mancà pauc che jau avess tratg da là vi tut. Fiss stà donn. Jau lavur fitg gugent sco schurnalista.»

«Ti discurras adina dad Andrea, sco sche ti enconuschessas ella pli datiers?»

«La stad passada hai jau puspè inscuntrà ella a la scola da schurnalists a Lucerna. Dapi lura avain nus contact. Ella ma telefona, sch’ella sto savair insatge da mia regiun ed jau la contactesch, sche jau dovr infurmaziuns politicas.»

«Avais vus anc discurrì ina giada da la conferenza da pressa?»

«Ella ha be menziunà ch’ella saja londervi da scriver ina seria d’artitgels davart Karl Ludwig Kaiser, davart ses agir sco politicher e sco impressari.»

«E da la brischera?»

«Ella aveva l’emprim cartì ch’il Kaiser haja cugliunà tar la bilantscha da l’engrondiment. Ma cura che nus avain discurrì ensemen, n’era ella betg pli segira.»

«È questa seria gia cumparida?»

«Tenor mes savair betg. Ma jau legel mo mintga quattertempras la gasetta dad Andrea. Po dar che jau hai survesì la seria.»

Susanna inditgescha l’adressa da redacziun dad Andrea.

«Edwin m’ha dal reminent anc ditg da drizzar ora che quest toc gasetta che ti al has dà vegnia da la stamparia Werner Bischoff. Quai è, crai jau, schizunt la stamparia che fa la gasetta dad Andrea.»

«Vesa ora sco sche jau fiss sin la dretga via», di Sibilla. «Ta ha Edwin dà il toc palpiri?»

«Na, noss tecnicher vul anc guardar, sch’el chatta ora sin fundament da la scrittira, da tge gasetta ch’i sa tracta.» Susanna guarda sin l’ura. «Jau stoss dar gas. Da las diesch avain nus sesida da redacziun. La documentaziun pos ti salvar.» Ella tanscha l’entira pluna palpiri a Sibilla.

«Grazia fitg. E co poss jau far bun quai?»

«Sche ti intervegns insatge che fiss interessant per la pressa, telefonas l’emprim a mai. Navair!»

Sibilla observa, co che Susanna banduna il café. ‹Tgi pomai vegn sin l’idea da dir ‹Susi› a questa dunna? Quai po dar en il chau mo ad ina banda da machos, inclus Edwin.›

Sedesch

Sibilla va a palandrond per la citad enturn. Ella vegn tar sia butia preferida. ‹Jau vom mo dabot en a guardar.› Ina mes’ura pli tard turna ella anora cun ina gronda tastga.

Sin via tar l’auto passa ella ina stizun da chalzers. En la vitrina hai chalzers che vesan ora classa, ma era immens malcumadaivels. Sibilla enconuscha dentant la marca e sa che quests chalzers èn per il solit loms sco guants. ‹Quels stoss jau dabot empruvar.› Tschintg minutas pli tard banduna Sibilla la fatschenta cun ina segunda tastga. En lezza sa chattan ils chalzers veders. Vid ils pes porta ella chalzers che vesan ora uschè bain ch’ella ha en senn da maina pli trair ora els. Ella va sco sin nivels.

Suentermezdi accumpogna ella Patric e Lea a la staziun. Sibilla admonescha Lea anc ina giada da cumenzar ad uras cun il referat.

Da bandunar il binari sa senta Sibilla tuttenina sco niva. Pieder turna pir mesemna. Ils proxims tschintg dis è ella resch persula, mo Diana ha en senn da vegnir il glindesdi a schubregiar fanestras.

‹Tge duai jau pomai pigliar a maun?› Il sulet che Sibilla ha planisà è da s’inscuntrar cun questa schurnalista, Andrea Resegatti. Sche pussaivel anc questa fin d’emna.

‹Ti n’es betg normala›, di ina vusch interna. ‹Lavurar, sche ti has ina giada liber intgins dis. Autras mammas giessan a visitar in’amia, u faschessan wellness.›

‹Tascha! Autras mammas na tegnan era betg si in maun en schelentera.›

A chasa emprova Sibilla da sa metter en contact cun la schurnalista.

«Andrea n’è betg qua. Ella è collavuratura libra ed ella lavura savens a chasa. Jau poss dar a Vus il numer da telefon», hai num sin la redacziun.

Sibilla obtegna dus numers. Ella emprova l’emprim il numer da natel. I s’annunzia be ina vusch che di ch’i na saja da preschent betg pussaivel d’obtegnair ina colliaziun. Tar l’auter numer nagin che prenda giu.

Igl è nairas uras da sa pinar per ir en il Schwanen. Sibilla na sa gnanca, tge trair en.

‹Forsa il vestgì che jau hai cumprà oz?› Ella stat davant il spievel e tegna il vestgì davant sai. ‹Atgnamain in pau stravagà. Ma pertge betg? Ils chavels stoss jau era anc lavar. Jau stoss festinar.› Ella guarda sin l’ura. ‹Per clamar giu ils e-mails tanschi anc.›

Manfred ha tramess plirs e-mails che na l’interesseschan betg. Il mantè brin anc adina nagut. Sibilla è trumpada. Ella trametta in terz e-mail ed inditgescha ses numer da telefon da chasa. Sut la duscha sdiavla ella dad aut, l’emprim sur dal schef-inschigner e suenter sur da sasezza.

Il telefon scalina.

‹Forsa il mantè brin?› Sibilla trapligna cun chavels plain schampo al telefon.

«Cahenzli.»

«Pertge na respundas ti betg mes e-mails?»

‹Quai dumandass jau gugent il mantè brin›, pensa Sibilla vilada. «Jau n’hai betg gì peda oz.» Ella vul dumbrar si, tge program ch’ella ha gì, ma Manfred na la lascha betg discurrer.

«Taidla. Ti stos dar adatg! Sche questa chaussa ha da far cun la brischera, pudessas ti forsa ta brischar dapli che mo la detta.»

«Manfred, jau n’hai uss betg peda. Jau vom en sortida.»

«Igl è gea bel, sche ti sas ir en sortida. Ma jau fatsch gronds quitads.»

«Fai betg teaters. Jau n’hai propi betg gì peda. Jau legel damaun tes messadis e ta telefonesch lura.»

Manfred n’è insumma betg intgantà. Cura che Sibilla penda si, ha ella tuttina mirveglias. Ella avra dabot il computer. L’emprima novitad ha Manfred tramess l’avantmezdi.

Dai adatg! Karl Ludwig Kaiser è pussant, betg mo sco politicher. Sia famiglia ha en la detta in pau dapertut.

Da mezdi ha Manfred scrit la segunda novitad.

Il quinà da KLK è il viceschef da la polizia chantunala. Il quinà è, sco ch’i vesa ora, il sulet en famiglia che n’ha betg fatg carriera. Sche ti sas tge che jau manegel*. Lucia Kaiser, la sora da KLK è professuressa da medischina ed il frar da KLK ha fatg carriera en ils Stadis Unids.

La terza novitad è arrivada suentermezdi.

Il directur da la brischera, Walther Elmer, è il schender da KLK. Il directur è probabel mo ina marionetta. Dal mantè brin n’hai jau chattà nagut.

La davosa novitad ha Manfred scrit avant ina mes’ura.

Il directur da la brischera è prechastià. Pertge na sai jau anc betg. Po dar ch’el è ì memia svelt cun auto. Ma forsa èsi era insatge mender. Dai adatg! Na fa nagut senza ma dar part! Jau t’infurmesch sco che jau sai dapli.

Sibilla ha fraid. Betg dispit perquai ch’ella è vestgida mo cun in sientamauns. Il schampo gutta da tuttas varts giu. En sia tastga chatta ella la carta da visita dal directur. Ella telefonescha.

«El è gia ì a chasa», hai num en la brischera.

«Pudessas Vus dar a mai il numer privat?»

«Quai na dastgain nus betg. Vus pudais puspè telefonar il glindesdi.»

Sibilla tschertga en il cudesch da telefon electronic. I dat pli che ventg persunas ch’han num Walther Elmer. Ella tscherna quel Walther Elmer che abitescha il pli datiers da la brischera. El n’è betg directur, mabain cuschinunz. Sibilla metta tuttina en il numer. ‹Quel ma vegn bain a savair dir nua che jau chat ses numalin, il directur.›

«Elmer», di ina dunna.

«Buna saira. Jau tschertg in Walther Elmer ch’è directur da la brischera da rument che sa chatta en Vossa vischinanza. Enconuschais Vus el? Ma pudessas Vus dir nua che jau al cuntansch?»

«Mes um!»

Sibilla è paff. «En il cudesch da telefon stat scrit che Voss um saja cuschinunz.»

«El è directur.»

Sibilla na sa in mument betg tge dir.

«Tge vulais Vus dad el?», di la dunna.

«Pudess jau forsa, sche pussaivel, discurrer cun signur Elmer.»

«Quai na va betg.»

«Jau hai gia empruvà en la brischera, là hai gì num ch’el saja ì a chasa, jau stuess mo dabot savair insatge, igl è pervi dal referat da mia figlia, jau leva be dir che jau na dovr nagin material pli. Pudess jau discurrer cun el? Be svelt. È’l forsa là?» Sibilla bunamain schloppa e na sa sezza betg daco.

«El è gist ì dad isch ora.»

«Lura perstgisai!»

«È quai tut?»

«Tut, grazia fitg, ina bella saira ed in salid a signur Elmer e perstgisai il disturbi.» Sibilla penda si avant ch’ella sbarbuttia anc dapli penibladads.

‹Merda, en mes’ura hai jau in rendezvous cun in prechastià. Jau na sai betg tge trair en. Segir betg il vestgì nov. Ma tge uschiglio? Jau n’hai nagut da trair en!›

* Citat en memoria a Giachen Maissen e sias columnas en «Punts».

Deschset

Ina mes’ura pli tard sesa ella en la bar dal Schwanen. Ils chavels èn anc bletschs. ‹Diavelen. Jau hai emblidà da lavar ora il schampo.›

Visavi sesa ina dunna che vesa ora classa. Sia fatscha exprima in dischinteress lasciv ed ina presa malaveglia. Ella porta in vestgì sco quel che Sibilla ha cumprà avantmezdi. Igl è in vestgì classic, nair, il dies è taglià ora lunsch giuaden. Ils chavels da la dama èn tatgads cun gel. Igl è ina frisura severa che accentuescha il culiez bain creschì.

‹Sche la dunna fimass ina cigaretta cun buchin lung, pudess ella manaivel esser ina figura or da Casablanca.›

En il spievel s’avischina in um cun mustaz brin cler a la dunna. L’um è da buna luna. El charsina levet il givè niv da la dunna.

‹In bel pèr›, pensa Sibilla. Sulet che la dunna na reagescha betg. Ella guarda be dretg ora. ‹Sa tge problems ch’ella ha?›

«Tge bels siemis avais Vus, dunna Cahenzli?»

«Nagins.» Sibilla distatga be navidas l’egliada da la dama visavi. Ella guarda svelt sin il directur che prenda plaz sper ella. «Buna saira signur Elmer.» La dama vi en il spievel di uss era insatge a l’um ch’ha il medem mustaz sco il directur. Uss discurra l’um.

«Bel che Vus avais pudì vegnir.»

«Gea», di Sibilla. «Ma jau stun mal, jau stoss prest puspè ir. Mia figlia ha fevra. E mes um n’è betg a chasa. Jau na la less betg laschar memia ditg persula.»

«Vossa figlia ha fevra?» Il mustaz fa ina fatscha, sco sch’el deplorass immens quai. «Paupra Lea. Ella ha bain num Lea, Vossa figlia, u betg?»

«Gea», respunda Sibilla levet irritada dal malputgà dal directur.

«Vus avais ina flotta figlia. Jau avess era gugent ina tala matta, u insumma uffants. Ma jau n’hai nagins uffants.»

«Quai ma displascha.»

«A mai era», di il mustaz.

Sibilla na vul betg avair cumpassiun cun el e mida svelt tematica. «Jau hai ansant empruvà da cuntanscher Vus a chasa. Jau leva dir che jau na possia betg vegnir perquai che Lea è malsauna. Vossa dunna ha prendì giu il telefon. Ella è stada fitg curtaschaivla ed ha ditg che Vus sajas gia davent.»

«Sche Vus avais discurrì cun ina persuna curtaschaivla, n’eri betg mia dunna», di il mustaz. Ses scharm è stulì d’ina secunda a l’autra. El tschiffa la charta da bavrondas, sfeglia e dumonda en tun setg. «Tge poss jau offrir avant che Vus sbrigais puspè tar Vossa Lea?»

«Nagut, grazia, jau hai anc.» Sibilla mussa sin la coca cola.

Il mustaz emposta dus magiels schampagn.

«Jau n’hai per cas betg ditg a Vossa dunna che nus Ans inscuntrain», di Sibilla. «Jau na less betg che Vus survegnias problems pervi da mai.»

«A mia dunna èsi tuttina cun tgi che jau m’inscuntr», di il mustaz en tun unfis senza guardar sin Sibilla. «Ed a mai èsi tuttina, tge ch’ella fa.»

«Vus avais en quest cas ina relaziun libra?» Sibilla na less atgnamain gnanca savair quai uschè precis.

«Ina relaziun libra? Cartais Vus forsa ch’insatge uschia funcziuna?» Il mustaz scurlatta il chau e sforza nauadora in rir.

«Na», conceda Sibilla. «Ma i dat differentas furmas da viver ensemen.»

«Nus vivain en la medema chasa, ma nus na vivain betg ensemen. Jau sun mo il sufla en tgil da mia dunna e dal clan dals Kaisers.»

Sibilla aveva quintà cun in pau dal tut cura ch’ella è vegnida en il Schwanen. Ma il pli davos avess ella spetgà ch’ella fruntia sin ina tala avertadad.

«Vus na stuais betg far egls uschè gross. Jau na dovr nagina cumpassiun. La finala hai era ses avantatgs, sch’ins è il famegl d’ina famiglia pussanta.» El tanscha a Sibilla il schampagn cun in moviment elegant. «Ed uss na discurrin nus betg pli da mia dunna. Chapì.»

Sibilla prenda il magiel.

«Jau hai num Walther.» El di quai, sco sch’els s’enconuschessan gia daditg ed i fiss nairas uras da dir ‹ti›.

«Viva.»

«Sibilla», di ella e fa viva.

«Jau sun savens en il Schwanen. Ma jau na sun anc mai stà qua cun ina dunna uschè attractiva.»

Sibilla guarda en il spievel visavi e constatescha ch’ella vesa propi ora classa. Ella è cuntenta cun la cumpra dad oz en damaun. Ed ils chavels da schampo? Tge emporti. Els vesan ora in zic sco tractads cun gel u brigliantina.

«Vus essas in tip fitg avert. Quai ma para simpatic.»

«Grazia per il cumpliment.» El s’enclina vers ella. «Ma nus schain uss ‹ti›.»

Sibilla ruschna sin l’ur da la sutga. Uschè datiers na stueva el uss era betg vegnir, era sch’ella aveva fatg in cumpliment ad el. «Sco ditg, jau na sai betg star uschè ditg. Suenter quest magiel stoss jau ir a chasa.»

«Jau t’envid a tschaina», il mustaz mussa vi en la sala plain maisas cun cuvertas alvas. «Jau hai gia empustà per dus.»

«Ma Lea…»

«Ina mamma ch’ha ina figlia cun fevra enta letg, na banduna betg la chasa en ina gardaroba uschè raffinada e cun ina frisura uschè perfetga.» Il mustaz ri. «Tge èsi?

Has tema?»

«Na, pertge?»

«Ti has tema. Ti es irritada. Quai è normal. Tuttas dunnas reageschan uschia sin mai. Ma ti na dovras avair nagina tema. Fin uss n’hai jau anc mai mazzacrà insatgi.»

La persuna davos ella stauscha il fier tranter sias costas. Ella è sfurzada da far dus pass vers la persuna sin la sutga davant il computer. Quella taxescha ella da chau fin pe.

«Jau na chapesch betg, tge ch’el chatta vi da tai.»

«Tge emporti!»

«Betg pli la massa, ti has raschun.»

«El è turnà tar vus. Tge vulais anc?»

«Ti pudessas gea desister da tia publicaziun, lura al pudessas puspè avair.»

«Vus spetgais in uffant!»

«Nus vivain en in temp modern. Ozendi creschan blers uffants si senza il bab. U betg?»

«Jau vegn ad esser responsabla, sche vossa sippa survegn difficultads. Vus vegnis a perder tut. El na pudess mai viver cun quella ch’ha demascrà la famiglia da ses uffant.»

«Quai na pudess el propi betg. Ti has raschun. Bel che ti vesas en quai.» Ella ri. «Ti pudessas gea renunziar da publitgar tias vardads.»

«Pudess jau, gea.» Ella sbassa il chau. Il fier punscha puspè ed ella sto star sidretg ed auzar il chau per ch’i na fetschia betg mal.

«Fai quai. Per el. Renunzia a tia publicaziun.»

«Na.»

«Per ses uffant.»

«Per ses uffant? Plitost per voss uffant! Vus avais vulì quest uffant. Betg el. Vus avais mess el sut squitsch.»

La persuna davant ella auza las survantscheglias e ri. ‹Ella na survegn gnanca in uffant›, pensa ella. ‹Igl è exact il cuntrari che quai ch’el pensa.›

Fin che l’emprim sajet va tras sias costas n’avess ella mai pensà ch’els la mazzian propi. Ella na senta nagut fin ch’il segund sajet vegn. ‹Ch’els ma mazzan per quest motiv n’avess jau mai cartì. Igl è adina il cuntrari da quai ch’ins pensa.›

Suenter dus magiels schampagn sesan els en sala. Walther emposta per omadus. Ella sa senta sco ina poppa cun la quala ins fa, tge che para e plascha. Quest sentiment n’è gnanca uschè mal.

«Jau ta stoss uss tuttina anc dumandar insatge da tia dunna», di Sibilla.

«Bun, ina suletta dumonda.»

«A la guidada hai jau vesì ina dunna en in deux-pièce blau. Il nanin ha salidà ella sco signura directura. Era quai tia dunna?»

«Gea, en la brischera dian tuts signura directura ad ella.»

«Lavura ella en la brischera?»

«Na ella lavura a chasa.»

«Ella na vesa betg ora sco ina dunna da chasa.»

«Ella è fitg engaschada a chasa. Ma uss lainsa giudair la saira.»

Las spargias èn finettas. Ils pizs loms resistan be levet a la morsa. La sosa latiers è ina poesia. Il vin alv gusta sco il dutg che sgarguglia tras ina pastgira flurinta. Il pesch dal segund plat liva sin la lieunga. Sibilla empustass il pli gugent anc ina segunda purziun.

«Ti stos laschar plaz per la spaisa principala, mia buna», di il mustaz.

Lezza è ina sinfonia. Filets da tschut, pitschnins sco diclars, mess en rudè enturn ina staila d’arveglia dultscha e ris da safran. Ella schubregia si tut.

La buttiglia vin cotschen è vida. Sibilla guarda enturn en sala. ‹Sa sch’i n’avess betg insanua in giaschaditsch per star per lung?› Ella susda cun ina buccuna e tut emblida da tegnair si il maun. Il mustaz brin l’observa e ri.

«Tge datti dessert?»

«Crema brischada.»

Sibilla guarda en direcziun da la porta, nua ch’ils camariers sortan cun las miraclas culinaras.

«Betg qua, mia chara. Il dessert ta vegn servì insanua auter.»

Deschdotg

Il chamin da la brischera sa distatga da l’orizont e crescha siadora vers tschiel.

«Sco sch’il chamin vuless cuntanscher la glina plaina», di Sibilla.

Walther parchescha l’auto davant l’entrada, sorta ed avra la porta a Sibilla.

«Ve.» El tanscha ad ella il maun, la maina da porta en e da stgala si senza far chazzola, fin tar l’isch dal local da cumond.

«Spetga in mumentin.»

I na va gnanca minuta ch’el turna e la lascha entrar. Igl è stgir en il local. Be sin il pult da cumond tranter buttuns e regulaturs brischa ina chandaila. Sper la chandaila è in taglier cun si in fin cup da dessert. La crema è garnida cun groma ed in fegl da melissa.

«Voilà madame. Voss dessert.»

Sibilla prenda plaz davant il dessert.

«Bun appetit», di el.

«Nua è il tschadun?»

El na dat nagina resposta, prenda il fegl da melissa ed al maina tar la bucca da Sibilla. Ella litga la crema sin il fegl.

«Crema brischada.»

«Dapli?»

«Mhm.»

El chatscha ses det en la crema. Sibilla avra levet la bucca, ma el unscha la crema sin ses lefs.

«Litga», di el.

Ella litga ed el observa il moviment da sia lieunga.

«Bun?», dumonda el.

Sibilla dat il chau.

«Lessas dapli?»

El chatscha anc ina giada il det en la crema ed al tegna davant la bucca da Sibilla. «Litga!»

Sibilla targlina. Lura prenda ella en bucca il det e tschitscha. El sa metta davos ella e l’embratscha. Ella tschitscha il det e na vul betg al dar liber pli.

«Spetga mia chara, uss datti l’emprim anc in auter dessert.»

El prenda in maun da Sibilla ed al maina tar il pult. «Stenda ora in det», cumonda el.

Cun il det da Sibilla smatga el in buttun. Davos il vaider s’envidan chazzolas da neon e sclereschan giuaden en la profunditad. El maina il maun da Sibilla tar in auter buttun, smatga e tschappa ensemen cun ella in reglader. Els stauschan plaunsieu enavant il reglader.

«Guarda», la scutina el en l’ureglia.

La pala tarmenta amez la halla sa mova enavant, sch’els stauschan il reglader ed enavos, sch’els tiran il reglader.

«Co è quai Sibilla», scutina el.

«Bun.»

El piglia l’auter maun dad ella ed al maina tar in levagl cun in buttun. El smatga il maun da Sibilla enturn il levagl e muventa el plaunsieu engiu, la pala en halla sa sbassa. Lura ensi, la pala s’auza.

«Èsi anc adina bun?»

Sibilla dat il chau.

«Sas co ch’i va?», dumonda el.

«Gea.»

«Lura lasch jau dar.»

Sibilla stauscha si e giu il levagl e la pala sa mova tras la halla sco ella vul.

«Ta plascha quai?», ses mauns stritgan las coissas ed il venter da Sibilla.

«Gea.»

Sibilla muventa plaunsieu engiu il levagl, la pala ballina en la profunditad, lura ensi.

«Ti ta stos decider, tge che ti vul», di el.

Sibilla lajegia en la profunditad

«Jau vi la but cotschna vi là.»

«Jau prendess la stgaffa», di el. «Ella è anc entira.»

«Nua?»

«Amez la mischiera.»

La stgaffa giascha sper ina plunada aissas.

«L’emprim la stgaffa, suenter la but.» Ella sfunsa la pala.

«Ed uss?»

«Il buttun», scutina el.

Ella smatga il buttun dal levagl e la pala avra sia bucca. Sco ch’ella lascha dar il buttun, sa serra la pala e sfratga la stgaffa. Ella auza la pala che morda mo a mesas la tocca da la stgaffa.

«Sa sch’i tegna?»

Ina porta da la stgaffa croda.

«Ti stos manar bufatg», di el.

Sibilla stauscha pli plaun il reglader.

«Bun», scutina el. «Bufatg, bufatg.»

La pala arriva tar il dratguir da betun, Sibilla smatga il buttun, la stgaffa croda.

I rebatta.

«Uss anc la but», scutina ella.

«Gea. Anc la but.»

Ses mauns palpan ils sains da Sibilla. Cura che la pala morda la segunda giada en la preda, zicla el tras la taila las briclas. Sibilla maina la pala uschè svelt tar la rusna ch’ella ballina e sfratga cunter la paraid. Sibilla sto spetgar fin che la pala na dat betg pli vi e nà per pudair laschar dar la but. En quel mument che la but stgadaina giuaden en il dratguir, è Sibilla en pe. Ella sa fultscha vers el, stira vi da sia chamischa, senta sia pel e ses member.

«Ed uss vi jau anc il rest dal dessert.»

Deschnov

Da turnar discurran els pauc.

«Enconuschas ti atgnamain Leonard Caviezel?», dumonda el cura ch’els arrivan en citad.

«Tgi?»

«Noss schef-inschigner?»

«Na, pertge?»

«Ti l’has guardà uschè curius?»

Pir uss realisescha ella ch’el discurra dal mantè brin. Sibilla tschertga ina stgisa. «El aveva en in mantè sco mes bab aveva pli baud, perquai l’hai jau probabel guardà uschia.»

«Era tes bab medi?»

«Pertge?»

«Ma pervi dal scussal alv?»

«Aha, cler. Gea, medi.»

«È tes bab mort?»

«Gea, mort.»

«Stun mal.»

«Pertge dumondas, sche jau enconusch il mantè…, quest inschigner?»

«El è in tamazi.»

«Pertge?»

«El va cun mia dunna.»

Sibilla sa senta sco da vegnir alerta d’in bel siemi.

«El vul insumma tut quai che jau hai», di il mustaz.

«Pertge?» Sibilla sa sprova da betg tunar memia interessada.

«Avant in onn hai jau emprendì d’enconuscher ina dunna. Igl era ina dunna intelligenta, sco ti. Ella era fitg interessada vi da mai. Jau l’hai mussà la brischera.»

‹Sco a mai?›, sa dumonda Sibilla.

«Ella aveva ditg ch’ella s’annunzia puspè. Ma ella n’è betg pli s’annunziada. Perquai che Leonard ha dà tranteren. Jau ta poss garantir Sibilla, sche Leonard savess insatge da nus, na giessi betg ditg ch’el stess davant tes isch. Sas, el na vuless betg mo mias dunnas, il pli gugent avess el era mes post da directur.»

Sibilla spetga in’urella, ma Walther na raquinta betg dapli. «Pertge na laschas ti betg sparter da tia dunna? Ti na paras betg gist d’esser ventiraivel.»

«Quai ponderesch jau gia daditg. Sche jau laschass sparter, giess jau gist en l’exteriur. Jau hai in aug en l’Irlanda ch’ha in restaurant che marscha fitg bain. Sia cuschina obtegna adina puspè stailas. Avant che jau hai maridà m’ha el dumandà, sche jau vegniss tar el e surpigliass la cuschina. Sas, jau hai emprendì da cuschinunz ed hai lavurà en cuschinas sco quellas dal Schwanen. Jau sun stà schef d’ina brigada da ventg cuschinunzs. Atgnamain hai jau lavurà gugent en questa clamada e mes aug en l’Irlanda ma pudess segir duvrar.»

«Tuna bain. Ma co daventa in cuschinunz directur d’ina brischera?»

«Ils Kaisers vulevan insatgi da la famiglia sco directur. Ma i na dueva betg esser insatgi ch’ha num Kaiser. Jau hai fatg ina scolaziun da management e surpiglià il post. In directur na sun jau betg, ma las maschinas ma plaschan e la vita en il clan dals Kaisers ha empernaivladads. Ins po seser en davos maisa, empè da suar en cuschina.»

Els taschan.

«Sche jau giess davent, survegniss quest bastard mia dunna e probabel anc mia sutga da directur. Gliez na poss jau betg cuir ad el.»

«Less tia dunna insumma quest Leonard?»

«Cler. Quels dus s’enconuschan gia dapi il studi. Quels avevan gia lura insatge ensemen.»

«Ma tia dunna ha maridà tai e betg Leonard.»

«Mintgatant ma dumond jau, sch’ella m’ha maridà per far vegnir nar tschel.»

Curt avant ch’els arrivan tar il Schwanen dumonda Sibilla. «Ha tia dunna studegià il medem sco il schef-inschigner?»

«Na. Ella è electroinschignera, ma jau na vi betg discurrer da mia dunna.»

«Ti has cumenzà.»

Walther scurlatta il chau sco da scurlattar davent ses patratgs e ri. «Perstgisa.»

Sibilla mussa, nua ch’ella ha parcà.

«Ans vesainsa puspè?», dumonda Walther.

«Na, probabel betg.» Sibilla vul far curtas.

«Ma il dessert è stà bun? U betg?»

«Schon. Ma i n’è uschiglio betg mes stil da mangiar ordaifer. Gnanca desserts.»

«Jau chapesch», di Walther. «Donn.»

«Jau hai anc insatge per tia figlia.» Walther prenda ina stgatla dal sez davos e dat ella a Sibilla.

«Questa dunna che jau hai emprendì d’enconuscher avant in onn, sas quella che Leonard m’ha betg pudì cuir, quella è era s’interessada per ils custs da la brischera.» La bucca da Walther ri. Ils egls betg.

Ventg

sonda, ils 10 da matg 2002

Sibilla vegn alerta sin canapé ed ha anc adina en il vestgì da la notg vargada. Il pli gugent durmiss ella vinavant, ma la sien na turna betg pli.

‹Pertge n’hai jau atgnamain betg durmì en mes letg?›

Ella sa regorda puspè. La notg cura ch’ella ha vesì ses letg ha ella pensà che quest letg tutgia ad in’autra persuna, ina persuna estra ch’è maridada cun in Pieder.

Ed uss? Uss ha ella il sentiment ch’il vestgì ch’ella porta e che regorda ella a la notg vargada, na tutgia betg ad ella, mabain ad ina creatira d’in film abstrus d’in auter planet. Ella ha il sentiment da stuair sa lavar. La duscha na gida betg la massa.

Sibilla fa in café, mangia in müesli e scappa or da chasa.

Ella parchescha davant la stizun dal vitg. Ina dunna cun duas tastgas sorta da la stizun. Sibilla tegna vi ad ella il cedel e mussa sin il num da la via.

«Nua è quai?»

«Là, davos la tuma. Igl è in aclaun.» La dunna mussa cun il chau en direcziun d’in crest cuvert cun guaud. «Vulais ir tar ils Resegattis?»

«Gea», di Sibilla.

«Lura stuais ir a pe?»

«Pertge?»

«Pervi da la punt che va sin tschella vart da l’aual. Dapi l’atun èsi scumandà dad ir suravi cun auto. Savais, las malauras da l’atun passà, nus avain gì ina bova.»

La dunna raquinta detg avunda, uschia che Sibilla na sto dumandar nagut.

«Fin uss han ins anc betg gì peda da rugalar la punt. Tenor mai n’è quai era gnanca necessari. Ils Resegattis pon vegnir a star en il vitg. Fiss bain pli cumadaivel ch’en questa baracca nauscha. Quella dat prest ensemen. Ed insumma, quest aclaun è gea a la fin dal mund.» La dunna mussa puspè cun il mintun vers il crest.

«Quant ditg dovr jau fin che jau sun là?»

«Suenter la punt vai forsa anc quindesch minutas.» La dunna metta giu sias tastgas ed explitgescha, co che Sibilla ha dad ir. La fin agiunta ella: «Sche Vus vulais dispit, pudais era prender l’auto. Il vegl Resegatti va era adina sur la punt cun auto. Ma el è era in pau in sturnichel.»

«Jau vom a pe. Ina spassegiada fa bain. Grazia fitg.»

In pilaster da la punt è bravamain donnegià e Sibilla festina d’ir sur la punt.

La via maina in toc sper la viafier ora. Igl è in bellezza di. Ils prads èn mellens da spir ranunchels e l’aria savura prima. Lura sa sparta la via da la lingia da viafier. Al pe dal crest guarda Sibilla sin l’ura. Avant pli che ventg minutas è ella ida sur la punt ed i n’è da vesair nagut da la chasa dals Resegattis. Anzi, la via maina perfin en il guaud.

‹Jau stoss esser ida fallà. D’in guaud n’ha la dunna ditg nagut. Ma nua sun jau ida fallà? I n’aveva nagin’autra via suenter la punt. Basta, jau vom anc in toc.›

Igl è frestg en il guaud. A Sibilla pari, sco sch’ella n’avess anc mai respirà aria uschè schubra. In quart d’ura pli tard vegn ella sin in grond enclar solitari. Ella na po strusch s’imaginar ch’i vegn qua anc insatge, ma la via è asfaltada e suenter in caraun vesa ella ina pitschna chasa, u meglier ditg la baracca.

‹Para che jau sun tuttina en il dretg lieu.›

La via finescha paucs meters sper chasa e mo in trutg maina vinavant, levet ensi sur la prada puspè vers il guaud. Da vart sura stat in pumer en plaina flur. Sibilla avess gugent fatg ina visita al pumer.

Or da fanestra tuna il radio. Scalin n’hai nagin, Sibilla splunta. Il radio tuna pli da bass e davos la porta scruscha insatgi.

«Gea?»

«Hallo?», cloma Sibilla. «Jau tschertg Andrea Resegatti.»

«Lezza n’è betg qua.»

«La redacziun m’ha dà questa adressa. Els han ditg ch’ella abiteschia qua.»

Nagut.

«N’abitescha ella betg qua?»

«Schon.»

«Jau stuess discurrer cun ella. Cura turna ella?»

«Na sai betg.»

«Forsa questa saira?»

Nagut.

Sibilla splunta anc ina giada. «Hallo! Na pudessas Vus betg avrir?»

La sava da la porta sa sbassa e la porta s’avra, ma mo per pauc. Ina fatscha cun pel stgira e plain rubaglias guarda tras la sfessa.

«Signur Resegatti, jau stuess dispit discurrer cun Vossa figlia.»

«Ella n’è betg qua.»

«Nua pia?»

«Sai betg.»

«Ma vus stuais bain savair, nua che Vossa figlia è.»

«Ella va in pau dapertut.»

«Nua dapertut?»

«Laschai en pasch mia Andrea.»

La porta sa serra. Pauc suenter tuna il radio puspè uschè dad aut sco l’entschatta.

Sibilla turna enavos sin via e targlina in mument. ‹Sa, sche jau duess anc ina giada spluntar e far zacras cun il vegl?›

Ella sa metta sin via vers il vitg, ma suenter paucs pass sa volva ella e va dal trutg si tar il pumer. La planta savura prima. Sibilla sesa giu e sa posa cunter il bist. ‹Quai n’è segir betg la fin dal mund.› Suenter in’urella lajegia Sibilla siadora en la roma. ‹I pudess funcziunar.› Ella tira ora chalzers e mantè e suenter trais quatter emprovas ed intginas sgrifladas sesa ella si en la planta. ‹Jau sun en il paradis.›

L’oss-cua fa mal. Sibilla sesa gia d’urella uschia e sto midar posiziun. Ella auza la chomma sur il rom vi e vesa dus egls che lajegian da sutensi. Ella perda bunamain la ballantscha da la tema, ma igl è be il vegl Resegatti che stat sut la planta.

«Tge èsi?», dumonda Sibilla.

Il vegliet fa in smani.

Sibilla crai ch’el è vilà. «N’èsi betg lubì da seser sin in pumer?»

Il vegliet turna a far il smani.

‹El ma vul far vegnir cun el.›

Sibilla n’aveva betg gì en senn da bandunar la planta dal paradis, malgrà il mal il tgil. Ma ella fa per cumond e siglia giu en il pastg. Entant ch’ella tira en ils chalzers, prenda il vegl tastga e mantè e va in toc ordavant. Là nua ch’il trutg cumenza, spetga el fin ch’ella vegn e tanscha ad ella il mantè. La tastga porta el.

El avra bufatg la porta ed els entran en il stgir suler. Giun plaun èn tarpuns tessids, sfranzlads ora da la vart.

Il vegl metta la tastga en gardaroba e Sibilla penda dasperas il mantè. El va dal suler viaden. Ella suonda en il stgir. Il vegl volva ina clav ed avra in isch. I vegn cler e cun il cler vegn in tuffien encunter a Sibilla. Pir cura ch’ella entra suenter il vegl en la stanza, realisescha ella, da tge ch’i toffa. La stanza è brischada ora. Tut è nair e da fulin.

Tuttina èsi cler en stanza, pertge la paraid lunga visavi ha fanestras sin l’entira ladezza. Duas fanestras èn en stgaglias e sfratgadas cun crusch e tut, sco sch’insatgi avess stgadanà ora ellas.

Sibilla va enturn. Vi da las paraids da la vart eran curunas da cudeschs. Ils tablars èn crudads. Intgins cudeschs èn mo mez brischads, auters èn umids, probabel da l’aua da stidar. Da vart sanestra è ina gronda pigna da laina - il sulet che stat anc sidretg. A dretga è ina muschna naira. Qua stoi avair brischà il pli fitg. Sibilla s’avischina e vesa ina forsch, fermagls, insatge ch’è probabel stà in laptop, in’antenna da radio ed in telefon che sumeglia uss plitost ina ovra d’art ch’in med da communicaziun. Sper la muschna èn duas stgaffas da metal che cuntegnevan ina giada registers. Il palpiri è brischà dal tuttafatg. Ils truclets averts fan sco da chatschar ora la lieunga.

«Cura èsi capità?»

«Mesemna ad otg.» Il vegl na guarda betg sin Sibilla.

«Nua è Vossa figlia?»

«Ella va savens per il mund enturn.»

«Nua va ella per il mund enturn?»

«Per il solit en l’America dal Sid.»

«Avais Vus adressas?»

Il vegl scurlatta il chau. «Quai ha ella adina fatg. Ir senza dir pled. E suenter duas emnas vegn ina carta. ‹Char bab, jau sun a Chile, na fai nagins quitads, jau turn en dus mais.›»

«Ed uss? È la carta arrivada?»

Il vegl scurlatta il chau. «I n’èn anc betg duas emnas.»

«E sch’ella gieva en l’America dal Sid, laschava ella adina enavos in biro brischà.»

Il vegl sa maina e banduna la stanza.

Sibilla guarda anc in mument sin il laptop luà.

Il vegl stat avant la gardaroba. Sibilla pensa ch’el guardia sin sia tastga, ma cura ch’ella vegn natiers, vesa ella ch’el fixescha in satgados da tgirom che penda sper ses mantè. Ella na sa betg, tge far. Dumandar e chavar vinavant u svanir e laschar en pasch il vegl?

«Ella n’è mai ida senza satgados. Mai.» Il vegl cuvra ses egls.

Sibilla tutga en il tgirom isà dal satgados. El è lom, igl è sco da tutgar en insatge viv.

«Els l’han mazzà», di il vegl da bass.

Els stattan en il suler stgir, fin che Sibilla crai che l’um haja chalà da bragir.

«Jau crai era ch’els l’han mazzà. Jau leva chattar ora, tgi ch’igl è stà. Ma tut è brischà.»

La morta è steria. Igl è in strapatsch nar da dumagnar ella dad isch ora. Sin la pitschna stgala davant il laboratori stgarpitscha el ed igl avess mancà pauc ch’el fiss dà en venter cun bara e tut.

«Questa smaledida schlunzra.» El n’è betg segir, sch’el manegia la morta u l’autra. Plitost la morta. Lezza aveva gea fatg ina tala portgaria en il laboratori. E tschella.

‹Almain dar adia avess ella pudì dar.›

Tge sanganadas dapertut. El aveva duvrà duas uras fin ch’el aveva schubregià si la portgaria. Tschella era simplamain ida.

«Fai schuber! El na dastga s’accorscher nagut!», aveva ella ditg senza al guardar, senza in ‹fa il bain› e senza engraziament. Ella era simplamain passada sur la bara vi cun ses tatgs auts.

El buffa sut la chargia e na po betg pli savilar, malgrà ch’el sbragiss il pli gugent sia gritta viadora en la notg.

Finalmain arriva el tar la porta che maina en ils tschalers sut il chamin. En dad isch metta el la bara giun plaun.

«Tut mo pervi da quest smaledì don giovanni da la sacra.

Ti mo spetga. Ella vegn schon anc sisur, tgi da nus che merita ella.»

Ventgin

Igl è prest las duas la notg. Sibilla sesa en stiva. Davant ella èn rasads ora manuscrits d’artitgels, in’intervista e fegls plain notizias ch’ins po strusch decifrar. Ella cumenza gist a leger per la segunda giada quest material. Il vegl sesa en ina pultruna. Mintgatant cupida el e sfundra en ils gronds pusals. El vesa ora sco in uffant. Sibilla protegiss gugent el.

Da tschaina era ella svelt ida en il vitg a mangiar ina salata en in’ustaria. Da mesanotg, cura che la fom è turnada, aveva il vegl purtà in andutgel e paun. Trais giadas aveva el fatg ina cria té e purtà en stiva. Els avevan discurrì pauc. «Jau hai pensà che Vus sajas ina da tschels», aveva il vegl ditg en suler, cura ch’el aveva puspè chattà la vusch. «Ma lura hai jau vesì Vus sin il pumer.»

Il vegl Resegatti aveva manà Sibilla ina segunda giada en la stanza brischada. El era ì tar la pigna ed aveva avert la bucca-pigna.

«Andrea ha adina ditg che quai saja ses tresor.» El aveva tratg nanavant ina tastga e dà quella a Sibilla. «Pervi da quai han els mazzà ella.»

En stiva aveva Sibilla rasà ora il cuntegn da la tastga e legì uras en ed uras ora. «Probabel fissan els cumparì quest’emna», ha il vegl ditg cura ch’ella ha prendì a maun la seria d’artitgels sur da Karl Ludwig Kaiser.

Uss legia Sibilla ils artitgels la segunda giada e prenda dapli peda per far ses patratgs. En l’emprim artitgel scriva Andrea che Kaiser saja in ranver. En sia Peternit SA hajan ils lavurers obtegnì pajas marschas ed era pertutgant prestaziuns socialas e vacanzas saja il patrun adina stà in racher. Sibilla na va betg d’accord cun il parairi dad Andrea. Tenor las cifras inditgadas ha Kaiser numnadamain tegnì en las pajas minimalas perscrittas, ma el n’ha pajà gnanca cotschen dapli.

Il segund artitgel plascha meglier a Sibilla. Kaiser vegn ludà da sia glieud sco pionier da l’ecologia. Sco cusseglier naziunal haja el dentant onns a la lunga votà cunter tut che savurava da protecziun d’ambient. En las debattas n’haja el mai spargnà cun beffas encunter ils verds. «Quests cuccaloris duain star a chasa e sajettar pileschs. Proteger raunas bain, sch’ins n’enconuscha gnanca la differenza tranter in bov ed ina vatga!» Dad in di sin l’auter ha Kaiser lura midà cassacca ed è s’engaschà cun tutta forza per scumandar deponias e per dismetter il rument mo pli en brischeras. Quai haja el fatg mo per far fatschenta, è la conclusiun dad Andrea.

Il terz artitgel descriva co che Kaiser ha cumprà in sulom sper la brischera veglia. Il pur na vuleva betg vender ses prà, perquai che Kaiser l’aveva offrì in pretsch miserabel. «Kaiser m’ha adina ditg ch’i saja in bun pretsch per mia palì marscha. La finala hai jau fatg l’affar e vendì mes prà per ina cagna», citescha Andrea il pur. Dus onns pli tard venda Kaiser la palì marscha per trais milliuns francs a la nova societad ch’engrondescha la brischera.

‹Ferm tubac›, pensa Sibilla. ‹Ma probabel n’empurtassi betg bler a Kaiser, sche quests artitgels cumparessan en ina gasetta sanestra sco quella dad Andrea.› Tar l’ultim artitgel èsi dentant auter. L’emprima giada che Sibilla aveva legì l’artitgel, aveva ella pensà: ‹Qua va Andrea memia lunsch.› Ma uss ch’ella ha vesì ils auters documents, è ella segira che Andrea scriva la vardad.

«Kaiser – il sfalsifitgader» è il titel. Sin il sulom che Kaiser ha vendì per blers daners na fissi betg stà lubì da construir ina brischera da tala dimensiun. Il terren n’haja betg la stabilitad necessaria, stat scrit en in rapport geologic. Quest rapport avertescha era ch’il culm davos la brischera consistia da platta morta ed ins stuess tegnair en ina distanza da segirtad da tschuncanta meters. Kaiser n’avess betg pudì vender ses sulom, sch’ins avess tegnì en la distanza. Perquai ha la cumissiun da bajegiar inoltrà in’expertisa geologica che confirma ch’i saja absolutamain nunproblematic d’eriger in grond stabiliment sin quest sulom. Sin fundament da questa expertisa han ins obtegnì la lubientscha da bajegiar. «Brisant: L’expertisa è suttascritta dal professer per geologia Rolf von Planta. Igl è il medem geolog ch’ha concepì il rapport che avertescha da l’instabilitad en quest lieu. Von Planta sincerescha visavi nossa gasetta ch’el n’haja mai scrit ina tala expertisa e mai mess sia suttascripziun sut in tal document. La suttascripziun è sfalsifitgada», finescha Andrea l’artitgel.

‹Probabel è quai il coc da la chaussa›, pensa Sibilla. ‹Sche quai vegn ora, hai consequenzas giuridicas che muntassan ina terrada per Kaiser.› Sibilla prenda la tastga dad Andrea e pestga ora il rapport geologic ed ina copia da l’expertisa che Andrea numna en ses artitgel. Ella sfeglia anc ina giada il rapport e contempla la suttascripziun sut l’expertisa.

‹Igl è evident. Ins n’avess mai dastgà bajegiar la brischera sin quest sulom. Ma tanscha quai per in mazzament?›

Sibilla posa il chau sin maisa. Cura ch’ella avra puspè ils egls, na sa ella betg, sch’ella ha durmì mo secundas u in’ura. Il vegl Resegatti dorma stagn e bain en sia pultruna. Ella stat en pe e va in pèr giadas enturn la maisa, ma ella na vegn betg alerta sco s’auda per pudair leger ina segunda giada l’intervista che Andrea ha fatg cun il schefinschigner. Il titel carmala: ‹Il schef-inschigner raquinta da las cugliunarias da Kaiser & Co.› Ma ella na vegn nunpussaivel da tegnair avert ils egls.

Ella tussigna fin ch’il vegl sa fa sentir en sia pultruna.

«Jau stoss ir a chasa. Dastgass jau turnar damaun. Jau vuless anc ina giada leger l’intervista?»

Il vegl fruscha ils egls, stat si e guarda sin la maisa.

«Prendai tut cun Vus.» El fa in moviment sco da scuar davent il palpiri.

«Prender cun mai?» Sibilla ha il sentiment da betg avair il dretg da prender cun ella quest material, cunzunt betg las notizias persunalas dad Andrea. «Jau vegn pli gugent damaun anc ina giada. Jau hai peda.»

«Forsa èsi pli segir, sch’igl è davent», di il vegl. Sibilla cumenza ad ordinar il material. ‹Tge cletg che la pigna ha protegì questas scrittiras da las flommas›, pensa ella. «Cura èsi atgnamain capità? Jau manegel il brischament.»

«Avant diesch dis, il venderdi saira. Jau vom adina a dar jass. Els han dà fieu curt avant che jau sun turnà.»

«Essas segir ch’ins ha dà fieu?»

«I savurava da petroli. Els han bittà petroli sin il pult dad Andrea. Là hai brischà il pli fitg. Avais gea vesì.»

Sibilla dat il chau. «Ils pumpiers han para reagì svelt, uschiglio fiss gea l’entira chasa brischada.»

«Ils pumpiers?» Il vegl scurlatta il chau. «Jau hai alarmà els. Ma els n’han betg gughegià da vegnir sur la punt cun il char grond. Fin ch’els èn arrivads cun in char pitschen, aveva jau sprizzà giu il tetg per ch’il fieu na piglia betg vi. Per fortuna aveva jau isolà l’atelier dad Andrea cun plattas da gip, uschiglio fiss la chasa brischada sco in zulprin.»

«Avais vesì insatgi?»

El scurlatta il chau. «Quels han schon savì cura ch’il Resegatti turna.»

«Tgi quels?»

«Quels», il vegl mussa cun il mintun sin ils artitgels.

Sibilla prenda enta maun l’intervista. «Quel era?»

«Leonard?»

«Vus enconuschais il schef-inschigner?»

«El è stà qua.»

«Per far l’intervista.»

«Betg mo per gliez. Era uschiglio.»

«Aveva Andrea ina relaziun cun el?»

«Els èn ids dapart.» Il vegl guarda davent.

«Cura?»

«Forsa avant quindesch dis.»

Sibilla ha il sentiment ch’il vegl bragia puspè, ma ella dumonda tuttina. «Pertge èn els ids dapart?»

«El na vuleva betg ch’ella publitgeschia quai.»

«Gliez è chapaivel. L’intervista n’al mussa betg gist en la meglra glisch.»

«Igl è gea stà sia idea, quai cun l’intervista.»

«Lura avess Andrea gea tuttina pudì publitgar ella.»

«Andrea na fa betg da quai.» El scurlatta il chau. «La damaun ch’el ha telefonà e ditg ch’el saja cunter la publicaziun, ha ella bragì. Uschiglio n’ha ella mai bragì pervia d’in artitgel.»

«Probabel ha ella retschertgà mais en e mais ora e l’intervista fiss stada la curuna da l’entira seria.»

«Forsa.»

Ventgadus

dumengia, ils 11 da matg 2002

Ella vegn alerta las trais suentermezdi, puspè sin canapé e betg en ses letg. Sibilla ha fomuna. La frestgera è vida. Per il solit fascheva ella il venderdi ina cumprada gronda, ma damai che tuts eran davent, n’aveva ella fatg naginas cumissiuns. Ella prenda in müesli. Durant mangiar auda ella co ch’il tschadun sclingia cunter il cup. ‹Quai n’hai jau anc mai udì.› La ramur rebatta en cuschina.

‹Tgi sa, tge che Lea e Patric fan?›

Sibilla sa tira en e va tar Daniela.

«Èsi capità insatge?», dumonda Daniela anc avant che dir bun di a sia amia che stat davant isch.

«Na, pertge?», dumonda Sibilla e fa ina fatscha innocenta. «Ma ti na vegns uschiglio mai tar nus la dumengia senza t’annunziar dus mais ordavant.» Daniela mussa da vegnir en.

La famiglia da Daniela è occupada. Ils umens guardan televisiun e la figlia che va a scola cun Lea è davent. Sibilla sa lascha crudar sin il banc-cuschina. Daniela fa café. La maschina bruncla.

«E lura?» Daniela metta in plat biscuits ed il café sin maisa e prenda era plaz.

«Tge e lura?»

«Ma tge èsi? Tge marscha?»

«Nagut. Pieder è anc fin mardi ad ina fiera a Frankfurt, Patric e Lea èn tar il tat e la tatta ed jau hai peda da far visitas.»

«Flot. E dapi cura mettas ti zutger en il café?»

«Mintgatant hai jau gugent il café cun zutger.» Sibilla prenda in sitg e sa sforza da betg far si tscheras. Baiver café cun zutger è per ella sco da tragutter aschieu. ‹Jau n’avess betg duì vegnir. Daniela s’accorscha adina tut.› «Jau ta fatsch in auter café», di Daniela.

Sibilla na protesta betg. Ella rusigna vi d’in biscuit. La maschina da café bruncla.

«Jau hai surpiglià in cas», di Sibilla.

«Tge?»

«In cas.»

«Finalmain! Jau hai schon temì che ti smarscheschias anc in di en tes biro cun tias contabilitads. Fiss bain stà donn, sche ti avessas fatg tut tes curs per il giat. Quai è gea total excitant. Ti dovras segir in’assistenta? En ils films han ils detectivs adina assistents. Jau fiss il tip ideal per tai. Engaschas mai? Jau hai avunda dad esser adina be a chasa. Jau pudess immediat cumenzar.»

«Ma i n’è betg sco en in film, ti ta fas imaginaziuns falladas.»

«Sche co èsi en vardad? Raquinta! Fai!» Daniela fa egls gross e giess en schanuglias per far raquintar Sibilla. Lezza sa tuttenina ch’ella è vegnida mo per pudair raquintar. Ella cumenza e tschantscha e tschantscha e la maschina da café bruncla. Uschiglio è adina Daniela quella che baterla. Ma ella po para era tadlar tiers. Tranteren ha Sibilla il sentiment ch’ella raquintia tut mo a sasezza. Sulet l’excursiun nocturna en la brischera scursanescha ella e guarda si per la paraid cuschina cura ch’ella va davant dal Schwanen direct tar il vegl Resegatti.

«È quai tut?», dumonda Daniela cura che Sibilla ha finì.

«Gea, cler. Tge duess pia anc esser?», respunda Sibilla.

«Quai stos ti savair? Jau hai mo il sentiment che ti hajas forsa emblidà insatge.»

Cura che Sibilla banduna Daniela, sa senta ella levgiada. Igl ha fatg bain da raquintar. ‹Sa sche jau avess era duì dir quai cun Walther?› Sibilla zulla la dumonda sco in chanè per ses patratgs enturn, ma ella na chatta betg l’entschatta dal fil. D’ina vart avess Sibilla gì mirveglias, tge che Daniela schess. Da l’autra vart avess l’istorgia survegnì ina memia gronda muntada, sch’ella l’avess raquintà. Lura sto Sibilla rir. ‹L’idea cun in’assistenta n’è atgnamain gnanca uschè nauscha. Sche jau duvrass in’assistenta, engaschass jau en mintga cas Daniela. Ella s’accorscha propi tut. La coga.›

Ventgatrais

Ella avess pudì metter patg. Il mantè brin n’aveva anc adina betg scrit e Manfred aveva tramess e-mails tut a dubel. Questa giada legia Sibilla mintga novitad, ma bler nov n’aveva Manfred betg chattà. Be insatge pauc dal mantè brin. El aveva studegià a Turitg, suenter lavurà in temp en la chemia ed uss viva el persul en in’abitaziun damanaivel da la brischera.

‹Mument›, pensa Sibilla. ‹Quai na po betg constar.›

Ella prenda il corn e smatga il numer da Manfred.

«Jau hai pensà ch’il mantè brin saja maridà. Es ti segir ch’el viva persul?», dumonda ella immediat cura ch’el s’annunzia.

«Sibilla! Nua es ti?»

«A chasa.»

«Ier n’eras ti betg a chasa!» Manfred è granata.

A Sibilla vegni endament ch’ella aveva empermess da s’annunziar. Empè da sa perstgisar di ella: «Jau sai uss, pertge che Andrea Resegatti è vegnida mazzada. Jau dovr tes agid.»

Manfred na di nagut.

«Es anc là?», dumonda Sibilla.

«Ier hai jau spetgà fin suentermezdi sin tes telefon. Suenter hai jau mez empruvà da telefonar. Nagin d’enturn! Ils Cahenzlis èn davent! Pertge m’has betg ditg che vus giais davent la fin d’emna.»

«Jau na sun gnanca stada davent. Mo mes um e mes uffants èn davent.»

«Ti es persula a chasa!»

«Gea. Pertge betg?»

«E nua eras ti ier saira? Jau hai scalinà da las nov tar vus. Ti n’eras betg d’enturn.»

«Jau sun stada tar il bab dad Andrea Resegatti. Sas, il bab da la schurnalista. Ella è svanida avant diesch dis. Curt suenter ha ses atelier brischà. Il bab dad Andrea di ch’ins haja dà fieu. Ils artitgels dad Andrea èn per cletg anc salvs. Jau sun bunamain tschient per tschient segira ch’il maun en mia schelentera è quel dad Andrea. Ella è vegnida mazzada, perquai ch’ella vuleva scriver che Karl Ludwig Kaiser ha sfalsifitgà documents. Tge dis da quai?»

Manfred tascha.

Sibilla cuntinuescha. «Jau na sai mo anc betg, tge rolla ch’il mantè brin gioga. En in’intervista che Andrea ha fatg cun el dat el tiers ch’el saveva da las cugliunarias dals Kaisers. Ma plaunsieu hai jau il sentiment ch’el è schizunt stà involvì.»

Tras il corn na vegn gnanca sun.

«Manfred? Es anc là?» Ella auda ch’el tira flad. «Uss leva jau be savair, sche ti es segir ch’il mantè brin viva persul. Ed jau lev’era savair, sche ti ma vulessas forsa accumpagnar tar il mantè brin.» Sibilla spera da mitigiar Manfred cun questa proposta.

«Ti vulevas dispit ir persula.»

«Jau hai pensà che ti m’accumpognas forsa gugent. Nus pudessan pervi da mai ir questa saira, u uss immediat, sche ti has peda.»

«Ier fiss jau vegnì immediat, stersas era. Ma oz che jau hai l’entir di studegià nua che ti pudessas esser ed hai scrit e-mails sco in tot, oz betg! Jau n’enconusch nagins Resegattis e nagina schurnalista. Jau sun policist e na dastgass savair nagut da quai che ti trafficas. Dal reminent, jau sun stà il venderdi saira ed oz en damaun tar l’abitaziun dal mantè brin. El n’era betg d’enturn. Ina vischina che pavla ses giat m’ha ditg ch’el saja davent e turnia pir damaun a saira. En duas minutas cumenza il sport. Sufla!»

Sibilla auda ina sfratgada e realisescha en quel mument che Manfred na sa gea nagut. Dapi la mesemna n’aveva ella betg pli discurrì cun el. Ella sa metta al computer e scriva in rapport da quai ch’ella ha intervegnì ils ultims quatter dis e trametta quel a Manfred.

Lura tippescha ella anc in messadi per il mantè brin.

Hai chattà ils artitgels e las notizias dad Andrea Resegatti cun l’expertisa sfalsifitgada. Jau pens da surdar il material a la polizia. L’emprim ma vuless jau anc inscuntrar cun Vus. Jau sun damaun da las 12.00 davant la brischera.

Sibilla Cahenzli

‹In pau curt›, pensa Sibilla, cura ch’ella trametta il e-mail.

‹Ma per quest mitun tanschi detg avunda.›

Avant ch’ir a letg telefonescha ella cun Pieder.

«Pertge m’has betg telefonà?», dumonda el cun tun da reproscha.

«Jau hai gì bler da far.»

«Ma uschiglio ma telefoneschas ti mintga saira, sche jau sun davent», di Pieder.

«Ti avessas gea era pudì telefonar», di Sibilla.

«Jau?» I tuna, sco sche Pieder na savess betg, co ch’in telefon funcziuna.

Sibilla ponderescha, sch’ella duai far ina remartga ch’in inschigner sco el manglass esser pipa da sa servir da telefons, ma ella n’ha naginas quaidas da sa zaclinar cun ses um. «Jau hai gì da far cun dumondas tecnicas. Forsa ma pudessas ti gidar. Has ti ina giada udì insatge d’in indriz da schubregiar auas persas.»

«Cler», di Pieder. «I dat da tuttas sorts da quests indrizs.» «I sa tracta d’in indriz che lava las auas cun champs magnetics u oscillants u insatge da quest gener.»

«Tge?» Pieder fa ina risada.

«Champs magnetics u oscillants», repeta Sibilla. «Jau crai ch’i ha num uschia. U duai jau guardar suenter anc ina giada?»

«Ti has schon ditg endretg», di Pieder. «Jau na ri betg pervi da quai. Tgi t’ha raquintà da champs magnetics?»

«Ina brischera da rument ha installà ina tala maschina per auas persas. La glieud da questa brischera sa gloriescha che questa tecnologia saja uschè innovativa.»

«Per questa tecnologia na dess jau gnanca tschintg raps», di Pieder. «Champs magnetics gidan tar auas persas circa tant sco da dir salidadas.»

«Segir?»

«Quai è mia opiniun.»

«Ma quels han cumprà quest indriz per blers daners?»

«Cler, i dat firmas che gudognan bain cun vender talas maschinas. Quellas firmas t’engiran sa chapescha che quai saja il nonplusultra. Ellas ta preschentan perfin studis che mussan che l’aua vegnia pli schubra cun champs oscillants. Quai èn narradads.»

«Ma la brischera ha probabel pajà pli ch’in milliun francs

per la maschina.»

«Tge! Lura stoi esser ina maschina cun armaturas surdoradas. Ina tala maschina dastgass custar forsa 400’000 francs. Tge firma vegn da vender in tal indriz per pli ch’in milliun francs?»

«Ina ‹green production›. Questa firma tutga al figl dal president da la cumissiun da bajegiar da la brischera.»

«Tuna sco tar la mafia en l’Italia.»

«Mender. La mafia en l’Italia lavura cun metodas illegalas. Ma quests tips qua cugliunan a moda legala e volvan la lescha gist uschia ch’els pon s’enritgir.»

Quella saira va Sibilla a durmir en ses agen letg. Ella prenda avant da puspè telefonar mintga saira a Pieder e da tegnair sin il current Manfred e da semper adina respunder tut ses e-mails.

Ventgaquatter

glindesdi, ils 12 da matg 2002,

las 7.30

La damaun avant ch’ir dad isch ora vul Sibilla dabot infurmar Manfred, tge ch’ella ha en senn da far ed avra il computer. La notg è arrivà in e-mail. Dal mantè brin.

L’expertisa sfalsifitgada è la fantasia d’ina schurnalista sanestra. Vegni da las 13.00 en il laboratori davos la brischera.

Leonard Caviezel

Schef-inschigner Brischera SA

Sibilla prendess il pli gugent il computer e scurlattass el da la gritta. Uss ch’ella n’aveva betg pli quintà cun ina resposta vegn uschia insatge. Ella cloma si en la brischera.

«Il schefinschigner vegn suentermezdi.»

«È el a chasa?»

«Quai na poss jau betg dir. Stun mal», respunda la telefonista.

Sibilla telefonescha sin il numer privat dal mantè brin. Nagin prenda giu, era betg la dunna. ‹Ma tenor Manfred viva el gea persul. Sa sch’igl è stà questa vischina ch’ha prendì giu tschella giada il telefon.› Insatge irritescha ella. Sibilla tschertga en il cudesch da telefon electronic il numer da Rolf von Planta. Era tar lez na s’annunzia nagin. Sibilla giess il pli gugent da las paraids siador. ‹Tge far fin mezdi. Vegnir ord senn?› Ella studegia l’adressa dal professer e guarda sin l’ura. ‹Quai tanscha detg avunda.›

las 8.30

Igl è simpel da chattar la via. Igl è la via principala che s’extenda tras l’entir lieu. Sibilla parchescha l’entschatta da la via e chamina vers il center fin ch’ella vesa il dretg numer- chasa. Il geolog viva en ina pitschna villa veglia che sa chatta visavi d’ina ustaria. Il parc è bunamain creschì en.

‹Las fanestras avessan da basegn d’ina lumpa›, pensa Sibilla cura ch’ella scalina. Suenter la terza scalinada emprova ella cun spluntar. La stgaffa da brevs sper la porta va bunamain surora.

Sibilla emposta in segund café. Ils lavurers ch’han prendì da las nov en l’ustaria èn ids ed ella è persula cun l’ustiera.

«Enconuschais Vus signur von Planta?»

«Noss professer?» L’ustiera mussa cun il chau en direcziun da la chasa. «Cler.»

«È el davent?»

«Jau na crai betg. El è turnà pir avant quindesch dis d’ina da sias curas.»

«Tge ha’l lura?»

«Alcohol», di l’ustiera. «Sia dunna è morta avant tschintg onns. El ha mo pli la buttiglia. Igl è in pau ina chaussetta.»

«Quant vegl è il professer?»

«Jau na sai betg. El è gia pensiunà.»

«Dapi cura?»

«Curt suenter la mort da sia dunna ha el chalà da lavurar. El e sia dunna avevan gì en senn d’ir en Spagna suenter la pensiun. Els avevan cumprà ina chasa e gievan dapi onns giu là en vacanzas. Ma ella ha survegnì cancer. Igl è ì mo in mez onn. Dapi la mort da sia dunna n’è el betg pli il medem. Trasora vi da la buttiglia. Jau hai bleras giadas manà el da mesanotg sur via vi per ch’el chattia la dretga rusna. Tge vulais insumma dal professer?»

«Nagut spezial. El ha fatg in rapport davart in territori che m’interessa. Jau avess gugent savì dapli.»

L’ustiera fa in café per sasezza e prenda plaz.

«Savais, el fiss in flot schani, in servetschaivel. Nagut da quai d’esser insatge meglier pervi dad esser professer. Suenter las curas è el adina bain vidlonder, bunamain sco pli baud. Jau hai mintga giada pensà, questa giada è el a mitsch. Ma el ha mintga giada puspè cumenzà. Tut mo pervi da quest pitschen sblatg che vuleva esser ses ami.

Vus ma pudais crair. Jau gudogn raps cun vender biera e vin. Ma a da quels paupers schanis sco il professer, a quels na vendess ins pli gugent nagut. Pli gugent avair insatge pli pauc en la bursa che da viver da quests paupers diavels.»

«Tgi manegiais Vus cun pitschen sblatg?», dumonda Sibilla.

«Quest tamazi che vegn trasora tar il professer. In pli grond liufer che quel hai jau darar vesì. El envida adina en il professer, ‹mo per in café›, sco el di. Il professer baiva lura café ed il pitschen baiva vin, fin ch’il professer vegn lom e prenda era in magiel. Sche jau sun qua, na dun jau nagut, sch’el è gist turnà da la cura. Ma i gida pauc. Sche jau na dun nagut, èsi l’auter di mia camariera che serva u ch’els van insanua auter. Savais, insatgi ch’ha problems cun alcohol, na dastgass baiver gnanc dagut pli.»

«Avais Vus vesì il professer ils ultims dis?»

«Na, pir ussa betg. Ma l’emna passada. U è quai gia duas emnas?», studegia l’ustiera. «Basta, la davosa giada che jau l’hai vis, è’l ì davent cun quest canagl. Lez na vegn numnadamain betg pli en qua. El ha respect da mai. Jau al hai mussà la porta e ditg ch’el na dovria betg pli sa mussar en mes restaurant.»

las 9.30

Sibilla turna tar la chasa dal geolog e scalina in pèr giadas. In trutg da glera maina enturn la chantunada da la villa. Ella suonda il trutg ed emprova da lajegiar tras las fanestras. Davos chasa maina ina pitschna stgala sin ina veranda. Sibilla va da stgala si e cuchegia tras la fanestra. Ma il sulegl reflectescha en il vaider ed ella vesa be dischurden. Cudeschs èn sternids en crusch e travers per pultrunas e maisas enturn. Ella sto far sumbriva cun ils mauns per vesair dapli. In’egliada pitgiva la tutga sco in paliet ch’ella dat ina grida e siglia enavos. Il cor marcla e Sibilla sto spetgar fin ch’el dat puspè normal per ir vitiers. Vi dal candelaber amez il salun penda ina fatscha blaua. Sibilla curra tar l’auto e tschertga il natel. Il numer d’urgenza na vegn betg endament ed ella sfeglia en l’agenda. Ella trembla uschè fitg ch’ella n’arriva gnanca da tippar il numer. Pir tar la terza emprova smatga ella ils dretgs buttuns.

Manfred s’annunzia ed ella baterla sco ina sturna e na taidla betg, tge ch’el di.

«Sibilla, ti ma stos dir nua che ti es.» Manfred sto avair ditg quai diesch giadas fin ch’ils pleds sa foran en la schientscha da Sibilla.

«Tar il geolog. Il Planta. El fiss stà ina perditga pervi da la suttascripziun. Ma el è sa pendì. Suicidi.»

«Gea, quai hai jau chapì. Ma nua?» «El stat visavi questa pitschna ustaria. L’ustiera m’ha ditg

ch’el ha problems d’alcohol.»

«Ma nua è questa ustaria?»

«Mettain visavi la villa dal geolog. Il parc è creschì en. El è sa pendì vi dal candelaber.»

«Plaunsieu Sibilla, plaunsieu.» Manfred discurra sco cun in uffant. «Co ha il lieu num?»

«Il lieu? Tge lieu?»

«Ma il lieu, nua che ti es! Es ti en in vitg? U en la citad?»

«In vitg. In grond vitg. Il geolog stat en la via principala.» Pir uss chapescha Sibilla, tge che Manfred vul savair ed ella numna il lieu.

«Taidla Sibilla, ti restas là e spetgas. Jau infurmesch mes collegas ch’èn responsabels per quest lieu. Quels èn là en quindesch minutas. Suenter ma met jau era sin viadi. Jau dovr probabel ina mes’ura.»

«Manfred, jau n’hai anc mai vesì in mort. Quel era tut blau.»

«Taidla Sibilla. Ti has probabel in schoc. Igl è impurtant che ti restias là en tes auto. Tschenta en tes radio, taidla musica, emprova da pensar insatge auter, forsa vi da tes uffants, jau ta telefon immediat puspè, sco che jau sun sin via.»

Sibilla tschenta en il radio. Suenter in mument remartga ella ch’i be sgara. Ella vuless tschertgar in emettur, ma ella na sa betg pli co ch’il radio funcziuna. Ella emprova da pensar vi da Lea e Patric, ma la fatscha blaua sa fultscha davant il maletg dals uffants. Suenter ina perpetnadad scalina il telefon.

«Mes collegas èn sin viadi. En diesch minutas èn els tar tai. Jau sun era sin via.» Manfred baterla cun ella. Sibilla ha il sentiment ch’el sbarbuttia frasas ch’el ha emprendì da dir, sch’insatgi ha in schoc. Ma i gida.

«Uss vai puspè, Manfred», di Sibilla suenter in’urella. «Ti pos chalar da baterlar. Jau spetg qua sin tai.»

Igl è ruassaivel. Sibilla smatga il buttun da l’isch per serrar l’auto. Ma il maletg dal pendì sa sturtiglia tras las crennas e suenter pauc temp fa la fatscha blaua puspè baubau davant il nas da Sibilla. ‹Jau stoss patratgar insatge auter.› Ella guarda enturn en l’auto. ‹In’illustrada fiss bun.› Sin il sez davos è ina stgatla. ‹Tge fa quella là? Ha Patric forsa emblidà ella? U Lea? Gea, la stgatla ha da far insatge cun Lea.› La fatscha blaua sauta sin il viertgel da la stgatla e Sibilla na vegn strusch da sa concentrar. Tuttenina sa ella, tge ch’igl è. La stgatla dal mustaz. ‹Tge aveva jau insumma scrit ad el? Che Lea fetschia la matura commerziala e stoppia avair dapli material. Tge tgutgarias.› Ella spaventa la fatscha blaua giu da la stgatla ed avra il viertgel. ‹Speranza hai en in quint annual che jau n’enconusch anc betg. Cifras ma quieteschan.›

Igl è pli u main il medem material ch’il mustaz l’aveva gia dà l’emprima giada. Be ina gronda cuverta satiglia ha el anc mess vitiers. Sibilla avra la cuverta e na po strusch crair, quai ch’ella vesa. Sin in cedel mellen, tatgà sin l’emprim fegl, ha il mustaz fatg ina notizia. «Ad Andrea hai jau dà be la copia. Ti survegns l’original.»

Sibilla smatga la tasta da repetiziun sin il telefon.

«Taidla, jau na poss nunpussaivel spetgar», di ella sco che Manfred s’annunzia.

«Pertge?»

«Jau hai da far.»

«Sibilla, ti stos star là!»

«Ils policists chattan era senza mai la villa.»

«Sibilla! Ti es en privel.»

«Stos avair nagina tema. Jau hai surmuntà il schoc.»

«Betg gliez. Daniela m’ha telefonà!» «Daniela?» Sibilla dovra in mument. «Tge vul Daniela da tai, ella na t’enconuscha gnanca.»

«Ella m’ha ditg ch’ins ha rut en en tia abitaziun. Taidla! Ti stos spetgar sin mai.»

«Rut en? Quai n’è betg pussaivel. E tge tschantschas ti da Daniela?»

«Tia chasarina ha telefonà a Daniela e Daniela ha telefonà a mai. Ella m’ha ditg ch’i saja tut sutsura en tia abitaziun. Jau hai telefonà tar tai a chasa e vulì discurrer cun la chasarina. Ma ella ha pendì si il telefon cura che jau hai ditg che jau saja policist. Jau vuleva gist ir tar tai a chasa, ma lura has ti telefonà.»

Sibilla maina la clav da l’auto. Manfred auda la ramur dal motor. «Tge fas là?»

«Jau hai da l’ina in rendezvous cun il mantè brin e l’emprim stoss jau anc sclerir insatge.»

«Ma il mantè brin n’è gnanca d’enturn. El turna pir la saira.»

«El è turnà questa notg. El m’ha scrit in e-mail.» Sibilla penda si e dat gas.

L’auto da polizia cun ils collegas da Manfred vegn gist encunter ad ella cura ch’ella passa la tavla dal lieu.

Las stgalas-fier rebattan. Da quellas uras nagin ch’auda.

El sburfla e sdiavla cun mintga pass.

«Runatapuns. Bargialauner. Poplella. Buc chastrà.»

El stauscha l’isch cun il pe e lascha glischnar la bara giun plaun. Tut è semtgà. Diesch satguns stattan en retscha. Nov èn serrads e semtgads per il transport. Be in satg è avert. Ina pitschna stgala è postada davant il satg. El turna a chargiar la bara sin il givè e ballina dals trais stgalims si.

‹Jau avess stuì metter si ina mascra›, pensa el. Ma el na vul betg pli turnar engiu. El vul avair finì. ‹In zic pulvra na ma mazza betg. Jau stoss mo dar adatg da betg vegnir memia datiers cun la fatscha.›

Da laschar crudar la bara en il satg serra el ils egls, stat grad airi e sa sprova da betg trair flad. El avra il egls e vesa l’emprim mo in nivel da pulvra. Ils egls mordan. Cura che la pulvra sa sfugia vegni anc mender.

«Merda smaledida», sbragia el. Las chommas da la bara tanschan dal satg orasi. «Quels tamazis han mess en memia blera merda. Jau aveva bain ditg da far mo mez plain.»

Ils egls larman. El siglia giu da stgala, tschertga ina mascra ed in vestgi da protecziun, chatta be guants tartagnads, tira en ils guants ed emprova d’evitar che sia pel vegnia en contact cun las restanzas. ‹Tge avevan ins ditg? Ch’i haja argient viv en questa merda? Dioxins, zinc?› «Pli baud laschavan ins ir si da chamin ora questa smaledida merda. Uss fan ins teaters cun lavar fim. Be per ch’ils verds n’hajan nagina pulvra en lur nas fins. Tge pensan quests tabaloris atgnamain? Ch’il tissi svaneschia?»

Ventgatschintg

las 11.00

«Il directur ha prendì vacanzas. El vegn l’emna proxima puspè en biro.»

«Ed il schef-inschigner? È’l forsa gia turnà?»

La dunna enconuscha uss plaunsieu la vusch da Sibilla e vegn malidia. «Jau hai gia ditg a Vus a bun’ura ch’el turnia pir suentermezdi. Voss telefons èn ina mulesta.»

Il pli gugent schess Sibilla a la telefonista, che la morala da lavur en questa brischera na saja betg gist la meglra, sch’ils superiurs na sajan mai cuntanschibels. Ma ella di mo «adia» e penda si.

Sper il scalin stat scrit «Nicole Elmer-Kaiser e Walther Elmer-Kaiser».

‹Duai jau scalinar?› Sibilla sa regorda vi dal balbegim ch’ella aveva fatg l’ultima giada, cura ch’ella aveva discurrì cun la dunna da Walther. ‹Tge duai jau dir, sch’ella avra? Che jau stoppia discurrer cun ses um pervi dal material ch’el ha dà a Lea per far il referat? Gliez fiss bain idiotic.› Ella auda pass en chasa ed ina vusch d’ina dunna.

«Nus giain, fai insacura!»

Sibilla na vul exnum betg inscuntrar Walther ensemen cun sia dunna e vul currer enavos tar l’auto, ma la porta garascha s’auza.

«En duas uras sto tut esser semtgà», tuni or da garascha.

«Has chapì! En il mender cas faschain nus la chaussa sco l’ultima giada. Cura datti puspè in transport da tissi?»

«Damaun marvegl», respunda l’um.

«Bun.»

La vusch da Nicole Kaiser regorda Sibilla ad insatge. Ella na vegn dentant betg da tschiffar, tge ch’igl è. Tar l’um na sa ella betg, sch’igl è Walther u insatgi auter. El ha discurrì memia pauc.

L’auto sorta da la garascha. Sibilla sa fultscha en l’entrada e spera che nagin guardia enavos. Ella percorscha ch’il deuxpièce sesa al guvernagl. Ma ella na vesa nagin che sesa sper ella.

‹Sa, sche l’um è restà qua? Jau hai bain udì a sbattend dus ischs.›

La porta garascha sa serra. Ella spetga in’urella. I resta mur quiet.

Il curtin dals Kaisers è il cuntrari da quel dal geolog. Ils urs dals pastgets èn tagliads sco cun la forsch d’unglas. En las eras creschan tulipanas. ‹Gia la segunda giada oz che jau vom a girond per curtins esters enturn›, pensa Sibilla. ‹Ma mender che tar il geolog na poi betg pli vegnir.›

Davos chasa èsi liber e lartg. Amez il curtin è in swimmingpool ch’è anc cuvert cun blatgas. Ils Kaisers han fanestrunas senza sumbrivals. Ins vesa tgunsch en l’intern. Cura ch’ella lajegia en l’emprima stanza, sto ella l’emprim ponderar, sch’insatge uschia è insumma pussaivel. Amez la stanza stat in model da la brischera. Il chamin è forsa in mez meter aut. Enturn la brischera è ina cuntrada verda e tras questa cuntrada mainan lingias da viafier ed autostradas. Sin las autostradas èn postads intgins camiuns. Tut las vias e las lingias mainan tar la brischera. Sibilla po immediat s’imaginar, co che Walther stat en questa stanza e dirigia trens e camiuns tar la brischera. ‹Sche Pieder e Patric vesessan quai, na dumagnass ins betg pli davent els da questa fanestra.›

‹La proxima stanza sto esser ina stiva›, pensa ella cura ch’ella va vinavant. Ma igl è il cuntrari. Sibilla guarda cun bucca e nas. Mo plaunsieu s’endisa ella vi dal maletg e la scuidanza crescha da ses corp siadora. Ella sa senta sco in uffant che contempla ina vitrina plain termagls e che sa che naginas da questas bellas chaussas vegnan ad esser sut il pignol da Nadal.

‹Jau stoss ir en a guardar!›

Ella va enturn la chantunada e chatta in isch serrà. Dasperas è ina fanestra ch’è inclinada. ‹Lea e Patric vegnissan d’avrir ella. Els han schon bleras giadas fatg quai, sch’els avevan emblidà la clav-chasa.› Sibilla chatscha il maun tras la sfessa, stortiglia la chanvella e tschiffa la sava. I fa dolurs, sch’ella emprova da muventar la sava. Cun il maun sanester vai meglier. Tuttenina tegna Sibilla l’entira paisa da la fanestra, che penda mo pli vi dad in scharnier, en il maun sanester. La chanvella dola. ‹Jau stoss laschar dar.› Ma ella vegn da tschiffar in ur dal rom cun dus dets dal maun dretg e suenter ditg suar e buffar vegn ella d’enfurtgar la fanestra en il scharnier sura.

La fanestra è averta. Sibilla raiva en cuschina e fa curtas.

Il segund isch ch’ella avra è il dretg.

«Mia dunna è fitg engaschada a chasa», aveva Walther ditg en il Schwanen.

‹Exact uschia vesi ora. Quai è pia il reginavel da la signura directura.› In biro uschè luxurius n’ha Sibilla anc mai vesì. Igl è sco en in catalog da mobiglias da biro. Ella na gughegia strusch da passar sin il tarpun lom. Il monitur dal computer è satiglet e la mieur sin maisa n’ha nagin cabel. ‹Sa sche quai funcziuna insumma?› Sibilla dat in stausch a la mieur. Il monitur sa sclerescha. Var ventg ordinaturs stattan parada sin il monitur: persunal, uraris da lavur, plans da furniziun da rument, organigram, correspundenza. In dals ultims ordinaturs sa numna «finanzas». Igl è sco, sch’insatgi avess servì a Sibilla in coup Danemarc cun massada tschigulatta chauda. Sibilla prenda plaz sin la sutga da la directura, tschiffa cun gust e plaschair il tschadun e bogna el en la tschigulatta. Retschas da cifras cumparan. Ella emblida il temp.

«Clac-clac.»

Fin che la ramur cuntanscha sia schientscha èn gia passadas intginas secundas. ‹Hai jau propi udì insatge?› La ramur sa repeta en sia memoria, Sibilla siglia si da la sutga e tschertga in zup. Ella ruschna sut la maisa da vaider, nua ch’ins la vesa anc meglier che sin la sutga da la directura. ‹Tamazi che jau sun!›

las 12.30

L’isch-biro sa muventa. Sibilla suspira.

«Bun di, ti animal da la mar.»

«Miau», fa l’animal da la mar, vegn en ina lingia vi tar Sibilla, sa fultscha vers ella e sa lascha stritgar.

‹Diavelen, jau hai pers ina massa temp›, remartga Sibilla cura ch’ella stat en pe. Ella sesa dabot sin l’ur da la sutga, clicca d’in ordinatur a l’auter, ma na chatta betg quai ch’ella vul. Il davos clicca ella tuttina anc sin l’ordinatur «privat». Quel n’aveva ella atgnamain betg vulì avrir. E qua chatta ella la preda: il quint final da l’engrondiment da la brischera. Sibilla fila tras las retschas da cifras. Qua èsi. La ‹green production› ha tschentà in quint da 1,2 milliuns per l’indriz dad auas persas. Era la ‹environment engineering› ha sgromà summas enormas per sias lavurs, exact sco il mantè brin aveva tradì en l’intervista. Schizunt Nicole Elmer-Kaiser aveva fatg cassa. Gliez n’ha Sibilla fin uss gnanca savì. La signura directura aveva para fatg las installaziuns d’informatica per la brischera.

«Questa brischera è gea in manaschi da famiglia. Quai na ma crai nagin. Jau stoss dispit prender cun mai quest document.» Ma Sibilla na vesa ni stampader ni diskettas u uschiglio insatge da copiar. Ella n’ha er betg gust da fufragnar en las stgaffas, pertge suenter la scuverta cun il giat vuless ella svanir uschè svelt sco pussaivel. Ella avra l’internet. Tut ils pleds clavs èn registrads, i va ina minuta ed ella ha tramess a sasezza in e-mail cun il quint final sco annexa.

«Jau sun geniala», giubilescha ella e stida il e-mail. Ella avra il chanaster da palpiri electronic per stidar era là ils fastizs. Il plaschair stulescha immediat. «Quai è nunpussaivel.» Ma igl è nair sin alv sin il monitur. En il chanaster da palpiri sa chattan dus e-mail adressads a Sibilla. Betg mo quel ch’ella ha gist scrit a sasezza. L’auter messadi è vegnì scrit la notg passada. Ella avra el.

L’expertisa sfalsifitgada è la fantasia d’ina schurnalista sanestra.

Vegni da las 13.00 en il laboratori davos la brischera.

Leonard Caviezel

Schef-inschigner Brischera SA

In mument è ella sco paralisada. Lura turna ella en il chanaster da palpiri. Là hai tschients d’e-mails ch’èn adressads a collavuraturs en la brischera. Ella tschertga en la lunga glista e chatta tut ils messadis ch’ella ha scrit al mantè brin. Lez ha era obtegnì ina partida e-mails d’in institut per pirolisa. Sibilla ha mirveglias e legia la posta dal mantè brin. Ils messadis èn scrits en in tun amicabel. I vesa ora, sco sch’il mantè brin fiss s’annunzià en quest institut per ina plazza.

Prezià Leonard

Nus t’ans retschavessan gugent en noss institut. Las experientschas che ti has recaltgà ils ultims trais onns cun tias lavurs davart il process da brischar cumplettassan a moda ideala noss team.

Ma lubescha anc ina remartga. Igl è nairas uras che ti bandunas la brischera dals Kaisers. Era sch’els t’han laschà lavurar ils ultims onns vi da tes projects da perscrutaziun e ti has pudì giudair cundiziuns favuraivlas sco perscrutader, n’èsi betg bun per tia reputaziun, sche ti restas vinavant en quests tschertgels.

Cordials salids

Paul Studer

Institut per la perscrutaziun da la pirolisa

Sibilla fufrogna vinavant en e-mails adressads ad autras persunas. Igl èn era messadis privats.

Charissim

N’emblida gea betg che ti stos ir questa saira da las 18.30 per il Thomas!

Bunets, tia Laetizia.

P.S. Hai cumprà in nov bh e strings – scharfira chaussa! Per proxima dumengia!

Sibilla siglia en pe. «Quai è scumandà!»

Ella auda ina ramur. ‹Il giat?› Na, lez stat sco ina statua sper la sutga da la directura ed observa Sibilla. Igl è in schuschurar. ‹La porta garascha.› Sibilla serra ils e-mails ed è gia sin isch biro ch’i vegn endament ch’ella ha emblidà da stidar il e-mail ch’ella ha tramess a sasezza. Ella turna tar il computer e trembla uschè fitg ch’ella na vegn strusch da manipular la mieur. En garascha vegn il motor sclaus. Sibilla na po betg pli turnar en cuschina. Ella avra ina fanestra che va en curtin, siglia sur il parsiel, stgarpitscha, sa tschenta en venter en l’era da rosas, senta l’emprim mo las spinas e pir cura ch’ella stat puspè en pe il curius sentiment en ses pèz. ‹Insatge n’è betg en urden.› Endadens sut sias costas sa muventa insatge che na dastgass betg sa muventar. Sibilla vuless star per lung. Ma ella sto svanir. Ella sa metta a currer. Sut sias costas strenschi. ‹Quai na dastga betg esser.› Ella tema bunamain pli fitg il sentiment en ses pèz che la persuna che scuvra probabel en quel mument ch’insatgi è rut en tar la directura e che vegn ad alarmar la polizia.

Ventgasis

las 12.55

Ella aveva pensà ch’ella saja a mitsch en l’auto. Ma ella na sa senta betg segira, era sch’ella è gia pli ch’in kilometer davent da la chasa dals Elmers. Ella parchescha davant la posta. Telefonar ed anc manar la roda na va betg. Sche Sibilla muventa mo levet il bratsch dretg, ha ella il sentiment ch’insatge sut sias costas dettia ensemen e la stenschia. Ella sto schizunt tippar il numer cun il maun sanester.

«Gadola.»

«Qua Sibilla. Taidla Susanna, ti m’has ditg che jau ta duai telefonar, sche jau hai insatge per tai.» Sibilla na lascha betg vegnir en pled Susanna. «Uss hai jau insatge. I sto esser damaun en gasetta. Igl è la seria d’artitgels che Andrea Resegatti ha scrit sur da Karl Ludwig Kaiser e da sia famiglia.»

«Ma uschè svelt na va quai betg. Jau na sai betg, sche Edwin è pront da publitgar insatge dad Andrea.»

«Jau sun segira che ti vegns da persvader tes schef.» Sibilla pensa a la sbrinzla ch’è svanida or dals egls dad Edwin cura ch’el ha discurrì da «Susi».

Ma Susanna che na sa nagut da la sbrinzla dubita ch’ella possia persvader il schefredactur.

«Taidla», di Sibilla. «Ti al pos dir che jau haja legì tut ils artitgels e saja tschient per tschient segira ch’i saja la vardad.»

«E tge di Andrea da quai?»

«Andrea è morta.» Sibilla fa ina pitschna pausa. «Ins ha mazzà ella pervi da sias retschertgas ed ins emprova anc adina d’impedir ch’ils artitgels dad Andrea vegnian publitgads. Oz en damaun han ins mess sutsura mia abitaziun perquai ch’ins ha pensà che jau haja ils artitgels. Jau suppon ch’els èn era gia stads en mes biro. Jau na ta poss betg trametter ils artitgels ed jau na poss era betg vegnir sperasvi cun els sin la redacziun. Jau hai en paucas minutas in inscunter. E per dir la vardad, jau na sai betg tge che spetga mai.»

«Quai na tuna betg bain.»

«Jau sai. Ma jau stoss esser segira che Vus publitgais damaun l’emprim artitgel da la seria. Il meglier quel nua che Kaiser sfalsifitgescha documents.» Sibilla explitgescha a Susanna, nua ch’ella ha dad ir e tge ch’ella ha da far. «Ti na stos betg far stim da la tavla da scumond, va simplamain sur la punt ora. La punt tegna schon tes auto.»

«E sch’il bab dad Andrea na ma dat betg ils artitgels.»

«Di simplamain ch’el ta duai avrir il tresor. Lura sa el che jau t’hai tramess.»

Sibilla scriva l’adressa da Manfred e da ses post da polizia sin la cuverta ch’il mustaz l’ha dà, sorta da l’auto e bitta la brev en la stgaffa melna. Per in curt mument ha ella emblidà il strair en ses pèz, ma cun prender plaz en l’auto èsi puspè qua e sforza ella da star airi in’urella. ‹Jau stuess ir tar in medi.›

‹Tgi è là?›, sa dumonda Sibilla cura ch’ella va a pe sper la brischera ora. Ella strocla il bratsch dretg encunter las costas per ch’i dettia sustegn en ses pèz. I gida pauc. Insatge en l’intern para sco rut e fa ch’ella na vegn betg si cun il flad. ‹Jau na ma dastgass betg muventar.›

Da guardar enavos sin il parcadi ha ella il sentiment da vesair insatgi a sa schluitond enturn ses auto.

El stat puspè sin stgala e ponderescha co dumagnar la bara en il satg senza survegnir pulvra en il nas. ‹Sche jau tir vi da la bratscha, van las chommas enagiu, persuenter varga la bratscha ora. Ma lezza vegn jau schon da stagnar giuaden insaco.›

El tanscha en il satg, tschiffa in bratsch, serra ils egls, stira cun tutta forza e retegna il flad. El avra ils egls. Las chommas èn svanidas, be dus bratschs satigls cuchegian ora. ‹Meglier uschia.›

El tira las cordas per serrar e stagna la bratscha en il satg. I va vess dal diavel. El dat in zaccogn. In sbuf schlavazza svapurs en ses nas. I morda en la giargiatta.

‹Sche jau vom caput en qua, s’empo quest smaledì nasfin.›

«El na dastga percorscher nagut», imitescha el la vusch da tschella. ‹El na dastga betg far tschuf la detta. Uschiglio pudessi vegnir in zic nair sut sias unglas! Ma jau? Jau dastg schon far tschuf la detta. E che jau tir giuaden tissi, n’emporta nagut ad ella.›

El stira cun tutta forza senza far stim da la pulvra. Uss vai. Be anc ina pitschna fora è averta. Anc ina stirada. La fora spida per la davosa giada tissi direct en sia fatscha. El ha il sentiment ch’i brischia en ses lom.

Cura ch’el vesa il maun che fa adia or dal satg, pendi ora ad el. El ferma la corda, curra da stgala giu, tschiffa ina zanga, turna ensi e morda la zanga en la chanvella. I tuna sco da tagliar pulaster.

‹In bel regal per quest buc da chauras.›

Ella avra l’isch dal laboratori e vesa la persuna che sesa davant il computer. Sibilla na vegn strusch pli da trair flad. Las conturas da la persuna èn turblas. A Sibilla pari che la persuna davant ella haja il corp d’ina serp. Ella guarda pli precis sin la fatscha. ‹Èsi pussaivel che las pupillas èn be stritgs?›

Sibilla targlina d’entrar, ma lura fa ella dus pass e l’isch davos ella sa serra.

«Nua è Leonard Caviezel?»

La serp davant il computer tascha.

«Avais Vus scrit l’e-mail?»

Ella tascha anc adina.

«Vus avais scrit quest e-mail!»

In smieul d’in surrir beffegiant sa schluita sur la bucca da la serp.

«Jau sai che Vus avais scrit il messadi. Vus controllais tut la correspundenza en la brischera.»

Questa giada crai Sibilla da fastizar per in batterdegl in zic surpraisa en la fatscha da la serp.

«Co faschais Vus quai?»

In losch surrir cumpara sin la fatscha da la serp. «Fitg simpel. Nagin che smina. Jau survegn ina copia da mintga messadi.»

«Quai è scumandà!», sbragia Sibilla.

«Scumandà?», scutina la serp e ri malign.

Sibilla sa senta ridicula. En vista a tut quai ch’è capità, èsi gea ina piculezza, sch’ils Kaisers spiuneschan ora ils collavuraturs. «Nua è la bara dad Andrea Resegatti?»

La serp auza ina survantscheglia. «Tgi è quai?»

«Avais brischà ella?»

«Brischà?» Ella spida spretsch.

«Andrea vuleva far public co che vossa famiglia è s’enritgida.»

«Gudagnar daners n’è betg scumandà. Nus n’avain fatg nagut ch’è scumandà.»

«Sfalsifitgar suttascripziuns è scumandà.»

«I na dat nagins mussaments.» Uss s’auza la serp da sia sutga.

«I dat in mussament. In basta.» Sibilla sa senta tuttenina segira.

«Tgenin?», spidi or da la bucca da la serp.

«L’expertisa. L’original.»

«Nua è ella?» Il chau da la serp sa storscha sur Sibilla en.

«En segirtad.»

Davos Sibilla s’avra l’isch.

«Has guardà en l’auto?», spida la serp vers la persuna che stat davos Sibilla.

«Gea. Nagut.»

«Ed en biro!»

«Nus avain fatg sco tar il biro da la schurnalista.»

Sibilla enconuscha uss la vusch da l’um da la garascha.

«L’expertisa è brischada», di la serp.

Insatge dir punscha tranter las costas da Sibilla.

«Vinavant», di la vusch davos Sibilla.

Ma ella na sa muventa gnanca zichel. Betg perquai ch’ella na vuless betg, mabain perquai ch’ella na po betg. I scruscha uss betg mo da vart dretga sut sias costas, mabain era da vart sanestra. Sibilla na vegn betg pli si cun il flad. ‹Els na ma ston gnanca pli mazzar. Jau mor tuttina.›

Ventgaset

las 17.15

Sibilla senta il gust da crema brischada sin ils lefs.

«Fai anc mal?»

«Jau na sent nagut.»

«Ti es stada super.»

«Manegias.»

«Perquai t’hai jau dà l’original. Ti guardas ch’el vegn en ils dretgs mauns?»

«Cler. Damaun survegn la polizia posta. Pertge na l’has betg dà ad Andrea.»

«Jau hai pensà ch’i bastia cun ina copia.»

«Ti vulevas gia daditg ch’ils Kaisers vegnan vidlonder.»

«Mhm.»

«Pertge?», dumonda Sibilla.

Empè d’ina resposta senta ella il tschadun sin ils lefs.

Ella fa pulit, avra la bucca e giauda il gust.

«I vegn a dar in detg tamtam», di ella cun bucca plaina.

«Perquai sun jau qua. Jau vi dar adia. Jau sgol questa saira.

Mes aug s’allegra.»

«Fas lura era crema brischada a Dublin?», dumonda Sibilla.

Ma i na vegn nagina resposta pli.

Cura ch’ella avra ils egls, vesa ella in taglier crema brischada sin la maisa sper ses letg.

las 17.30

Questa giada fa ina tgirunza vegnir nanavant Sibilla. «Avais fom? Vus dastgassas uss mangiar insatge. Igl è trais uras suenter l’operaziun. Vulessas Vus ina schuppa.»

Sibilla ha fomuna e sa dumonda cura ch’ella ha mangià l’ultima giada insatge endretg. ‹La damaun in müesli. Ier era mo müeslis. Ed ansant?› Ella guarda vi sin la maisa da notg, ma là n’è nagin dessert. ‹Èsi stà be in siemi durant la narcosa?› Ella litga ils lefs. Igl è dultsch. I savura da caramel.

«Insatge salà fiss propi bun», di Sibilla.

«Davant isch spetga in policist che vuless far ina visita. El ha chattà Vus gist anc ad uras avant ch’il pneumotorax stenschia Vus dal tuttafatg. Dastga el vegnir en?»

Sibilla dat il chau.

Strusch che la tgirunza ha bandunà la chombra, s’avra l’isch puspè.

«Ti m’has ditg che ti t’inscuntrias cun il mantè brin. Jau hai spetgà davant sia abitaziun e cura che ti n’es betg vegnida t’hai jau tschertgà sai jau nua. Tge cletg che jau sun passà sper la brischera ora ed hai vesì tes auto.»

«Uschiglio fiss jau mettain be pli in pugn plain tschendra sco Andrea.»

Manfred scurlatta il chau e fa ina fatscha cuntenta. «Andrea n’è betg vegnida brischada. Guarda qua, jau hai ina surpraisa per tai.» Manfred tanscha a Sibilla in fegl. I vesa ora sco ina copia d’in artitgel da gasetta. «Leonard Caviezel m’ha faxà quai ansant da la Germania. Quai stat damaun en las gasettas tudestgas.»

Sibilla legia.

Chat orribel en las salinas da Kassel

La fin d’emna han ins chattà ina bara en la chava da las salinas da Kassel. La bara era zuppada en in satg da ruments da tissi. I sa tracta da satgs d’ina brischera svizra che dismetta regularmain ses ruments toxics en la chava Neurode en la vischinanza da Kassel. La bara na fiss mai vegnida chattada, sch’ils responsabels da la chava na fissan betg vegnids avertids d’in inschigner svizzer. Per il solit vegnan ils satgs da tissi betg pli averts dals responsabels en la chava. Ma l’inschigner svizzer ha insistì ch’ins controlleschia anc ina giada las ultimas furniziuns da la Svizra. «Igl è stà ina acziun cumplitgada, cumbinada cun gronds custs», di Norbert Schönemeier, il schef da la chava Neurode. Ma i haja valì la paina. Ins vegnia uss ad intensivar las controllas dals satgs da tissi che vegnan furnids.

La polizia tudestga lavura maun en maun cun la polizia svizra per sclerir la derivanza da la bara, di il pledader da la polizia da Kassel. I sa tractia qua senza dubi d’in crim. La morta saja vegnida mazzada cun in sajet da davos tras il cor.

dumengia, ils 25 da matg 2002

In triep persunas stat enturn il pumer. El na flurescha betg pli. Ina dunna avra ina stgatletta e metta il cuntegn en ina fora profunda al pe da la planta.

matg 2003

L’oss-cua dola ti mordio. Ma Sibilla na po betg chalar da leger. Ella sesa en il pumer flurint e legia las ultimas paginas dal cudesch che Susanna ha scrit. Il titel è «Leonard Candreia ed Andrea Degonda – ina tragedia d’amur svizra tranter brischera e vardad.»

Igl è en sasez l’istorgia d’amur dal mantè brin cun Andrea.

Il cudesch è cumparì avant in mais ed ha survegnì criticas miserablas. «La pli davosa grascha», «nunvardaivel», «fantastarias», «paraulas». Cura che Sibilla ha legì las criticas, ha ella telefonà a Susanna per la consolar. Lezza ha mo ris. «Sch’il cudesch fiss propi uschè miserabel, n’avessan ils recensents gnanca legì el e na pudessan era betg crititgar el. Ti na stos betg leger las recensiuns Sibilla, guarda sin la glista dals bestsellers da crimis. Mes cudesch è gia uss sin la glista, anc uss mo sin l’ultim plaz, ma mo spetga, el vegn anc tranter ils emprims.»

«Sin la glista da crimis? Ma ti m’has ditg che ti scrivias in’istorgia d’amur.»

«Cler che jau hai scrit in’istorgia d’amur. Ma la persuna principala en mes roman vegn mazzada, perquai vala il cudesch sco crimi.»

Sibilla aveva gì dubis. Uss ch’ella legia il cudesch svaneschan ils dubis. Persuenter è ella schoccada. Quai che Susanna scriva n’è gnanca inventà. Tut è vair. Il pli persvadent è, co che Susanna descriva il nanin. Lez ha pers gia da giuven ses geniturs ch’èn morts tar in accident da chemia en la Peternit SA. Karl Ludwig Kaiser è suenter s’occupà in zic da l’orfen. Perquai ha il nanin adina numnà el «mes padrin». La pli impressiunanta passascha è quella ch’il nanin cumpara davant dretgira ed emprova da prender sin sai la culpa per il mazzament da la schurnalista e per l’assassinat zuppentà dal geolog. Ma il nanin na vegn betg da proteger ses padrin e benefactur ed er betg sia amada directura. Ils mussaments èn memia clers.

Avant in onn aveva Susanna l’emprim gì en senn da far ina reportascha davart tut quai ch’è succedì. Ma in bel di ha ella telefonà a Sibilla. «Sas, sche jau scriv be in artitgel da gasetta, na vegn jau betg da purtar quai a moda realistica. I na sa tracta gea betg mo da politica, i va per engurdientscha, per carrieras e per l’amur. Quai na pon ins betg descriver sin ina pagina da gasetta, gnanca sche jau faschess ina seria. Jau vuless scriver la vardad. Jau scriv in roman sur dad Andrea.»

Sibilla era stada d’accord ed aveva schizunt gidà Susanna cun detagls commerzials ch’ella vuleva integrar en il roman per ch’el daventia credibel. Ma forsa fissi stà pli prudent da laschar davent quests fatgs. La realitad para savens irraziunala e la manzegna uschè logica ch’igl è meglier da spargnar cun la vardad.

Sibilla legia la finiziun dal cudesch:

La persuna davos ella stauscha il fier anc pli profund en sias costas. Ella è sfurzada dad ir vinavant vers la persuna che sesa sin la sutga davant il computer. Quella taxescha ella da chau fin pe.

«Jau na chapesch betg, tge che Leonard chatta vi da tai.»

«Tge emporti.»

«Betg pli la massa, ti has raschun.»

«Leonard è turnà tar vus. Tge vulais anc dapli?»

«Ti pudessas gea desister da tia publicaziun, lura ta dess jau enavos tes Leonard.»

«Vus spetgais in uffant dad el.»

«Nus vivain en in temp modern. Ozendi creschan blers uffants si senza bab. U betg?»

«Leonard na pudess mai viver cun mai. Pervi da mai vegn l’entira sippa da la mamma da ses uffant en praschun.»

«Quai na pudess el vairamain betg far. Ti has raschun. Bel che ti vesas en quai.» Ella ri da quai tschuf. «Ma ti pudessas gea renunziar da publitgar tias vardads.»

«Pudess jau. Gea.» Ella sbassa il chau, ma il fier punscha pli ferm ed ella sto puspè auzar il chau e star sidretg.

«Fa quai per tes Leonard. Renunzia a tia publicaziun.»

«Na.»

«Per l’uffant da Leonard.»

«Per voss uffant? Na!»

«Per tes agen.»

«Quai na sa nagin.» Ed ella realisescha tuttenina ch’igl è exact il cuntrari da quai che Leonard pensa. «Voss uffant è ina manzegna, ina stgisa per ch’el turnia tar vus, betg la vardad.»

«La vardad è quai ch’ins crai, betg quai che constat.» Il deux-pièce stat en pe, dat in segn a l’um che tegna il fier e banduna il laboratori.

Fin che l’emprim sajet va tras sias costas n’avess ella mai pensà ch’els la mazzian propi. Ella na senta nagut fin ch’il segund sajet vegn. ‹Ch’els ma mazzan pervi da l’amur, gliez n’avess jau era mai cartì. Igl è adina exact il cuntrari da quai ch’ins pensa.›

‹Pulit melodramatic›, pensa Sibilla e serra il cudesch. Ma la finiziun plascha tuttina ad ella. Ella guarda vi sin la chasa dal vegl Resegatti, nua ch’ils profils da bajegiar paradeschan. Sut ils profils è tschentà si in buffet da festa. Entant che Susanna aveva interrogà Leonard Caviezel davart tut quai ch’era capità, èn ils dus s’inamurads e daventads in pèr. Oz maridan els ed els han en senn da bajegiar in nov dachasa sper la chasa dal vegl Resegatti.

‹Sch’ins scrivess da quai en in cudesch, nagin che cartess›, pensa Sibilla.

Ella siglia giu dal pumer ed i croda in pitschen palpiri en il pastg. Igl è la zinsla gasetta che Diana aveva chattà en il maun dad Andrea. Sibilla ha duvrà la zinsla sco segnalectura durant leger il roman. En il fratemp ha ella inscuntrà Leonard pliras giadas e mintga giada vulì dumandar el, pertge ch’el haja insumma mess mo ina toc gasetta en il pachet. ‹Oz n’emblid jau betg da dumandar el›, pensa ella e va a la festa. Ma suenter paucs pass croda la zinsla puspè per terra e svanescha per adina en il pastg.

Grazia fitgun

Sin la cuverta da quest cudesch stat scrit mes num. Ma sche jau n’avess betg gì l’agid d’ina entira partida da persunas, na fiss jau betg vegnida da finir «Gulasch en schelentera».

Mia sora Marionna Lombriser ha legì quest’istorgia quatter giadas en differentas fasas da lavur. Ella ha nudà remartgas e buns cussegls en il manuscrit. Mintgatant ha ella dissegnà in pitschen :-) a l’ur d’ina pagina, sch’ina idea l’ha plaschì. Ils :-)’s m’han encuraschà e motivà. Engraziel fitg Marionna per mintga :-) e per tut ils buns tips.

In engraziament va era ad Andreas Cadonau ed ad Arno Camenisch ch’han medemamain legì il manuscrit e commentà cun cussegls.

Mes editur Gion Fry è pront da surpigliar il ristg finanzial d’edir in crimi tecnic en rumantsch grischun. Jau sun fitg engraziaivla ad el persuenter. Era a Marius Deflorin engraziel jau stagn e bain per il layout e la cuverta.

In engraziament spezial tutga ad Ursulina Monn. Ella ha curregì duas giadas il crimi e m’ha fatg attent sin nundumbraivels germanissems e sursilvanissems. Sch’i ha tuttina anc in u l’auter buc en quest cudesch, n’è quai betg la culpa dad Ursulina, mabain da mes chau gross che na sa lascha betg adina curreger.

Lura hai jau contactà differentas persunas per far retschertgas. Quai èn stads Hanspeter Mohn (medi), Josef Kofler (polizist), Günther Wohlgemut (pumpier). Era ad els grazia fitgun. Ad Ivan Bütler (securityanalist) engraziel jau spezialmain per l’idea – simpla e geniala – da spiunar ora ils e-mails dals collavuraturs da la brischera.

In grazia fitg va era ad Arnold Spescha che m’ha gidà – forsa senza vulair u meglier ditg senz’intenziun. El ha ditg mo ina curta construcziun encuraschanta ed jau sun ida a chasa a scriver ina segunda giada quest crimi. L’emprima versiun era miserabla ed jau aveva gia dà si la speranza da publitgar quest’istorgia.

In fitg grond Dieus paja merita mes um Martin Pfeiffer. El m’ha cusseglià en dumondas tecnicas. Entiras sairas ora m’ha el explitgà il process en in implant da brischar rument. Sche jau sun ida la dumengia en biro a scriver vi da mes crimi, ha el cuschinà chili con carne, mia spaisa preferida. Grazia fitg per il chili e las explicaziuns.

Sco ultim engraziel jau a mintga lectur e mintga lectura che legia fin l’ultima pagina mes «Gulasch en schelentera». Perquai al hai jau gea scrit. Jau sper ch’i haja gustà.

Claudia Cadruvi

Indicaziuns bibliograficas

Claudia Cadruvi. Gulasch en schelentera. Turitg 2008. Tut ils dretgs d’autur(a) / chasa editura resalvads. Ediziun epub: www.chattà.ch (2018).